
<הצעת חוק החברות (תיקון מס' 20) (תנאי כהונה והעסקה בחברות ציבוריות ובחברות איגרות חוב), התשע"ב-2012>
<היו"ר דוד רותם:>
בוקר טוב. אני פותח את הישיבה. הצעת חוק החברות (תיקון מס' 20) (תנאי כהונה והעסקה בחברות ציבוריות ובחברות איגרות חוב), התשע"ב-2012. בואי נתחיל, גברתי. 
<תמי סלע:>
בישיבה הקודמת היה דיון יותר עקרוני והצגה של המתווה של הצעת החוק, והערות שנשמעו של כל הגורמים ברמה העקרונית יותר. 

<היו"ר דוד רותם:>
עכשיו צריך להתחיל לקרוא, וכל אחד יעיר על כל סעיף שיש לו להעיר. 

<אבי ליכט:>
מאה אחוז. 

<תמי סלע:>
יש פה קודם כל הוספה של הגדרה, של "תנאי כהונה והעסקה", שאחר כך נכנסת בסעיפים עצמם. ""תנאי כהונה והעסקה", של נושא משרה – תנאי כהונה או העסקה של נושא משרה בחברה, לרבות מתן פטור, ביטוח, התחייבות לשיפוי או שיפוי לפי היתר שיפוי, וכל תשלום אחר או התחייבות לתשלום כאמור, הניתנים בשל כהונה או העסקה כאמור". זה בעצם מבוסס על מה שקיים היום בסעיף 270, שמגדיר כל מיני תוספות שנחשבות חלק מתנאי כהונה והעסקה. אם יש הערות לעניין הזה – ואם לא, אז נמשיך. 

<היו"ר דוד רותם:>
מי זה נושא משרה לעניין ההגדרה הזאת?

<אבי ליכט:>
יש הגדרה בחוק החברות מהו נושא משרה. בעצם, כל מי שהוא מתחת למנכ"ל. יש לזה הגדרה מסודרת, זה המנכ"ל. 

<רוני טלמור:>
המנכ"ל והדירקטור. 

<היו"ר דוד רותם:>
המנכ"ל וכל מי - - -

<אבי ליכט:>
והדירקטור מי שמתחת להם. 

<תמי סלע:>
דרגה אחת מתחת למנכ"ל, סמנכ"ל. 

<פרופ' יוסף גרוס:>
צריך להיות קודם מנהל, שהוא הכפוף למנכ"ל. 

<רוני טלמור:>
אתה רוצה שאני אקריא את ההגדרה?

<היו"ר דוד רותם:>
לא, אני רוצה לוודא, יועצים משפטיים נופלים להגדרה הזאת?

<רוני טלמור:>
אם הוא כפוף במישרין למנהל. 

<אבי ליכט:>
אם הוא כפוף למנכ"ל, אז כן. בדרך כלל הם סמנכ"ל או - - -

<היו"ר דוד רותם:>
יועץ משפטי אף פעם לא כפוף לאף אחד. 

<אבי ליכט:>
לא, בדרך כלל בחברות כאלה הרבה פעמים הוא סמנכ"ל. 

<היו"ר דוד רותם:>
בדרך כלל מה שקורה זה שכולם כפופים ליועצים המשפטיים. 

<אבי ליכט:>
בחברות זה אחרת, אל תעשה את ההקבלה הזאת. 

<רוני טלמור:>
קל וחומר שהוא נושא משרה, אם כך. 

<פרופ' יוסף גרוס:>
שאלה מאוד נכונה. כי אותו דבר מבקר פנימי. הרי מבקר פנימי הוא נושא משרה? הוא לא. יש סעיף מפורש שאומר שהוא לא נושא משרה. 

<אבי ליכט:>
הוא מוטרד מהיועץ המשפטי. 

<היו"ר דוד רותם:>
מיועצים משפטיים בכלל. 

<פרופ' יוסף גרוס:>
הם מחוץ לחוק.

<היו"ר דוד רותם:>
הם מעל החוק. קיבלתי את ההגדרה של פרופסור גרוס. 

<אבי ליכט:>
רוני, אולי תגידי על תנאי הפרישה, שאנחנו רוצים להכניס את זה פה. 

<פרופ' יוסף גרוס:>
אני יכול להעיר הערה כללית? 

<היו"ר דוד רותם:>
כן. 

<פרופ' יוסף גרוס:>
חיובית מאוד. אופן הצגת הדוח, עם הערות השוליים בצורה יפה למטה, ועם ההערות באמצע, פשוט מקלים מאוד להבין את הנושא. יישר כוח. 

<היו"ר דוד רותם:>
אתה מבין איך אתה מסבך לי את החיים עם ההערות שלך?

<תמי סלע:>
נמשיך?

<היו"ר דוד רותם:>
כן. 

<תמי סלע:>
"סימן י'" – סימן חדש – "ועדת תגמול

118א.
מינוי ועדת תגמול
(א) דירקטוריון חברה ציבורית או חברה פרטית שהיא חברת איגרות חוב ימנה מבין חבריו ועדת תגמול, והוראות סימן ח'  וסעיף 115(ב) עד (ה)  יחולו עליה, בשינויים המחויבים (בחוק זה – ועדת תגמול).

(ב) מספר חבריה של ועדת תגמול לא יפחת משלושה, כל הדירקטורים החיצוניים יהיו חברים בה והם יהיו רוב חבריה, ושאר חבריה יהיו דירקטורים" – בנוסח המקורי, בלתי תלויים – "יושב-ראש הוועדה יהיה  יושב-ראש ועדת הביקורת".

יש פה שתי הצעות. אחת מהן כבר מקובלת, שיושב-ראש הוועדה יהיה לאו דווקא יושב-ראש ועדת הביקורת אלא אחד הדירקטורים החיצוניים. והצעה אחרת – שהיא בעקבות דברים שנשמעו פה בהערות שקיבלנו בישיבה הקודמת – על כך שאגב הסעיף קמה חובה למנות דירקטור בלתי תלוי, שהיום לא קיימת. אז איזשהו מתווה שמצד אחד לא מחייב מינוי דירקטור בלתי תלוי, מצד שני שומר על איזושהי אי-תלות כמו זו שמחויב בה חבר של ועדת ביקורת, וגם אי-תלות מבחינת השכר. כלומר אותו דירקטור לא יכול לקבל שכר מעבר לכללים שקיימים היום לגבי דירקטור חיצוני לפי תקנות החברות, ואז זה יוצר איזושהי פשרה. יש הערות על העניין הזה? 

<נתי שילה:>
תמי, איך זה – אם הרוב זה של הדח"צים - - -

<אבי ליכט:>
כן, הרוב זה נשאר רוב דח"צים.

<נתי שילה:>
זה שניים.

<תמי סלע:>
עדיין. 

<אילן פלטו:>
אבל בכל החברות הציבוריות יש שני דח"צים בדרך כלל. בעצם אנחנו מגבלים עכשיו את ועדת התגמול ללא לא יותר משלושה אנשים. 

<אבי ליכט:>
כן. אלא אם כן ימנו עוד דח"צים.

<אילן פלטו:>
כאשר בחלק גדול מהחברות – קודם כל, ועדת התגמול זה אחד הנושאים החשובים בפעילות של החברה. בחלק גדול מהחברות היום יושבים בוועדות תגמול לא שניים ולא שלושה, אלא כמות הרבה יותר גדולה של אנשים. בעצם, עכשיו אנחנו במכה אחת אומרים לכל האנשים האלה לכו מהוועדה, אתם לא יכולים להיות חברים בוועדה, גם אם הם בלתי תלויים. או, בעקיפין, רוצים דרך זה לשנות את חוק החברות ולמנות יותר דח"צים. 

<תמי סלע:>
זה לא רק בגלל ש-, העיקרון החשוב פה הוא שבאמת הוועדה הזאת תהיה בלתי תלויה. 

<אילן פלטו:>
אבל שיהיה רוב של בלתי תלויים, למה רוב של דח"צים?

<היו"ר דוד רותם:>
אבי, אני מבין מה שאומרים החברות הציבוריות.

<אבי ליכט:>
אני מבין גם. 

<היו"ר דוד רותם:>
יש פה בעיה כשאתה אומר כל הדירקטורים החיצוניים יהיו חברים בה, והם יהיו רוב חבריה. אם בדרך כלל יש רק שני חברים, אז - - -

<אילן פלטו:>
שני דח"צים.

<נתי שילה:>
שני דח"צים, על-פי החוק. 

<היו"ר דוד רותם:>
שני דח"צים. אז יש בעיה, כי לא יהיו יותר משלושה חברים בוועדת התגמול אף פעם.

<אבי ליכט:>
אל"ף, אפשר למנות עוד דח"צים אם הם רוצים ואם זה כל כך חשוב להם. לנו זה העיקרון של להקים ועדה שתהיה בלתי תלויה. מה עוד שגם שזה עיקרון יסוד בהצעה המשופרת שלנו. כלומר, לחזור להצעה כזאת זה בעצם לחזור למצב הקיים. מה עוד, שאנחנו בכל זאת נותנים אפשרות לדירקטור להתערב  בדבר הזה. כלומר, זה לא ועדה שקובעת, אלא ועדה שממליצה.

<היו"ר דוד רותם:>
ואם אתה תקבע שרוב הדירקטורים שיהיו חברים בוועדת התגמול יהיו דח"צים או בלתי תלויים?

<אבי ליכט:>
אז אנחנו חזרנו למצב של פחות עצמאות. ואם אנחנו רוצים באמת לייצר עצמאות ולעשות משהו אפקטיבי, שיהיה מנותק מבעל השליטה ומנותק מכל הטעמים שדיברנו עליהם בפעם הקודמת, אז נראה לי שלא השגנו הרבה. 

<היו"ר דוד רותם:>
אבל אתה מבין שלא ימנו דח"צים בגלל הסעיף הזה. 

<אבי ליכט:>
ואם יהיו שלושה, זה כזה נורא? אז יהיו שלושה. 

<תמי סלע:>
ודווקא חשוב לומר שמהדברים שהמחקר של הרשות לניירות ערך – כן מצביעים עליו כדברים שמשפיעים על השכר, שכן מדידים, זה באמת הדברים האלה, עד כמה היתה עצמאות של ועדת הביקורת, כמה דח"צים היו בחברה, האם יושב-ראש ועדת הביקורת היה דח"צ. זה גם משהו שהוא אחד העקרונות של ה-OECD בהקשר הזה. 

<אילן פלטו:>
הם בלתי תלויים. 

<היו"ר דוד רותם:>
יש לי רק בקשה אחת - - 

<אבי ליכט:>
לא להגיד OECD.

<היו"ר דוד רותם:>
- - לא להזכיר אף אחת - - -

<תמי סלע:>
זה עיקרון שמקובל במדינות אירופה וגם במדינות אחרות כאחד העקרונות החשובים בהקשר של שכר של דירקטורים ובכירים בכלל בחברות.  

<אילן פלטו:>
אבל למה לא רוב בלתי תלויים? אני לא מבין, הם לא קשורים. הם בלתי תלויים, אז הם  לא קשורים אבל.

<אבי ליכט:>
הם בלתי תלויים אבל עדיין, הבחירה שלהם היא עדיין על-ידי בעל השליטה, וההסדר הוא לא הסדר שיוצר להם עצמאות מלאה. ואם אנחנו באמת רוצים שהוועדה הזאת תהיה עצמאית, אז אנחנו צריכים לתת לוועדה הזאת כוח. הסכמנו לוותר. כלומר, בעקבות ההערות שלכם, כדי לא ליצור מצב של לחייב בחברה בחירת דירקטור בלתי תלוי גם אם אין חובה כזאת בדין. הסכמנו להחליף אותו בדירקטור, שבעצם הוא לא דירקטור בלתי תלוי, הוא לא דירקטור חיצוני. כך שיש שם נציג אחר שהוא לא עצמאי נקי. 

אבל עדיין, לעשות דירקטורים בלתי תלויים, זה בעצם מחזיר את זה לוועדת הביקורת, ואנחנו רצינו לייצר פה, בכל זאת, משהו שהוא קצת יותר עצמאי. בכל זאת הלכנו, לא באנו עם ראש בקיר אלא כן הצענו פה פשרה מההצעה הראשונה שלנו. הלכנו קצת לקראת ההצעות ששמענו מהשוק, אבל אני חושב שהליכה מעבר לזה כבר תחטיא את המטרה שאנחנו מנסים להשיג. 

<פרופ' יוסף גרוס:>
אבל איפה הוספתם משהו? הרי כתוב - - -אחרים יהיו לפי סעיף 115. לא הוספת מישהו חיצוני.

<אבי ליכט:>
לא, אני רוצה להסביר שההצעה המקורית שבאנו אתה לכנסת אמרה שוועדת התגמול תהיה לא פחות משלושה, שיהיו בה שני דח"צים, והשאר יהיו דירקטורים בלתי תלויים. באו אלינו ואמרו, זה בעצם לא פייר, כי אין היום בחוק חובה למנות דירקטור בלתי תלויים, ואם אתם רוצים שתהיה ועדה של שלושה, אז אתם עושים לנו בדלת האחורית דירקטור בלתי תלוי. זה לא הגון. שמענו את הביקורת הזאת, ואמרנו בסדר. החלפנו את הדירקטור הבלתי תלוי בהצעה שגם קיבלנו מהוועדה וגם באה מטעמנו, ששאר החברים יהיו "דירקטורים שמתקיימים בהם הוראת סעיף 115(ב)(1) ושתנאי כהונתם והעסקתם הינם בהתאם להוראות שנקבעו לפי סעיף 244".

כלומר, זה יכול להיות דירקטור רגיל, אבל עדיין, הוא צריך להיות מנותק מבעל השליטה. זה בעקבות ההערות ששמענו מהשוק. אני לא מתרגש מזה שבוועדת תגמול יהיו רק שלושה אנשים. ואם רוצים יותר משלושה אנשים, אז שימנו עוד דח"צים. אני לא מתרגש מזה. 

<אילן פלטו:>
אני חושב שזו טעות. בהרבה חברות ועדת התגמול מורכבת מכמות יותר גדולה של אנשים. זה שאנחנו מכריחים אותם עכשיו לצמצם את זה לשלושה חברים, אני חושב שזו טעות. זה נושא כל כך חשוב בפעילות של החברה. 

<אבי ליכט:>
אחרי זה אפשר להביא את זה. 

<אילן פלטו:>
שני דח"צים זה שני אנשים. עם כל הכבוד, גם שני הדח"צים הם חשובים בחברה - - -

<רוני טלמור:>
אני רוצה לחדד בעניין הזה שתי נקודות. אחת, אנחנו שוחחנו עם חברה גדולה מאוד, שאני מניחה שאתה מתכוון אליה, שלהם יש ועדת תגמול שגם מאשרת שכר. ואצלם כשיש עסקה שטעונה אישורים לפי הפרק של עסקאות בעלי עניין אז זה עובר ועדת תגמול, ואז זה עובר את האישורים. זאת אומרת שזה עובר גם ועדת תגמול וגם ועדת ביקורת. יכול להיות מהבחינה הזאת שהם יוכלו לשמר את זה. אבל ברוב החברות – לפחות לפי מיטב ידיעתי, אפשר לקבל מהרשות אולי נתונים יותר מדויקים –  ועדות הביקורת הן בדרך כלל קטנות וכוללות שני דח"צים ועוד דירקטור שעומד בדרישות של - - -

<אילן פלטו:>
ועדת ביקורת אבל לא תגמול. 

<רוני טלמור:>
אבל הנקודה היא כזאת, שגם בוועדות ביקורת, למרות שניתנה שם הגמישות למנות רוב בלתי תלוי בפועל, בגלל המגבלות האחרות שיש על ההרכב, בפועל, ברוב הגדול של החברות יש ועדות יחסית קטנות. וגם הדירקטוריונים, בדרך כלל, הם לא כל כך גדולים, מה שיש באותה חברה גדולה. 

<אילן פלטו:>
החברה הגדולה שאני דיברתי עליה, בוועדת תגמול חברים שמונה אנשים.

<רוני טלמור:>
נכון. אבל כאמור היא לא מאשרת את העסקאות לפי עסקאות בלי עניין.

<אילן פלטו:>
הגדולה מאוד. 

<רוני טלמור:>
כן, מאוד. 

<היו"ר דוד רותם:>
כן. 

<פרופ' אסף חמדני:>
שלום לאדוני. 

<היו"ר דוד רותם:>
בוקר טוב. 

<פרופ' אסף חמדני:>
בוקר טוב. קודם כל, אני רוצה לציין שאני לא באתי לפה מטעם איזשהו גוף, אלא מטעם עצמי. אני חושב שכאן, דרך אחרת לחשוב על זה - - -

<היו"ר דוד רותם:>
אתה בדרך כלל בא מטעם משרד המשפטים, לא?

<פרופ' אסף חמדני:>
בדרך כלל אני מגיע מטעם משרד המשפטים, על חשבון איגוד הבנקים. כבודו, כיוון שבמקרה שלי אני עובד אקדמיה ואשתי עובדת בבנק, אז זה גם נכון במקרה, ספציפית. בכל מקרה, אני חושב שיש בכל זאת משהו שאולי אפשר לחשוב על סוג של פשרה נוספת, כיוון שהתפקיד של הוועדה הזו הוא תפקיד כפול, הוא גם לקבוע את המדיניות והוא גם לאשר שכר. מכיוון שאני חושב שבכל זאת בנושא קביעת המדיניות – שבעיקר בחברות גדולות הוא נושא שהוא יותר מורכב – ואנחנו, אני חושב, רוצים שהוא יהיה יותר מורכב, כדי שקביעת המדיניות תיעשה באופן רציני; וגם כיוון שבסופו של דבר בחברה עם בעל שליטה, מי שיצטרך בסופו של דבר לשלם חלק גדול מהשכר יהיה בעל השליטה; אני חושב שאולי סוג של פתרון הוא לרכך את ההוראות שחלות על הרכב ועדת התגמול בכל מה שקשור לדיונים בנושא התגמול, להבדיל מדיונים בנושא שכר ספציפי. 

כי יש הבדל, לפי דעתי, בין מדיניות לבין השאלה האם עכשיו באמת השכר למנכ"ל עומד בתגמול. אני חושב שדרך אחת לעשות את זה – מחילים פה את כל ההוראות שחלות על ועדת הביקורת, שמאוד מכבידות לעניין הנוכחות, גם של מי שהוא לא חבר, של נציג בעל שליטה. ואני חושב שאפשר לחשוב על סוג של פתרון כדי שיהיה בכל זאת איזשהו אינפוט גם לנציגי בעל השליטה בשלב של קביעת המדיניות, אל מול השאלה שהיא יותר "ביקורתית" האם המנכ"ל פלוני או אלמוני, בשעה שהשכר שלו מאושר, האם זה עומד באמת במדיניות התגמול שנקבעה מראש. 

<היו"ר דוד רותם:>
כן, מר ליכט. 

<אבי ליכט:>
אני רק רוצה להסביר שחלק גדול ממה שאתם רואים פה עבר סוג של דיונים פנימיים, כולל מול השוק. והטענה שבעל השליטה והדירקטוריון מאבדים שליטה על נושא התגמול עלתה אצלנו. הנוסח הראשוני שרצינו לבוא אתו לוועדה אמר שוועדת התגמול היא זאת שקובעת את המדיניות של השכר. וזה גם מה שפרופסור חמדני התייחס. אבל דווקא בעקבות ההערות שקיבלנו מהשוק הפכנו את הוועדה לוועדה ממליצה. היא לא קובעת את מדיניות השכר, אלא היא ממליצה לדירקטוריון על מדיניות השכר. ולכן האינפוט של בעלי השליטה יכול לבוא באמצעות העובדה שאחר כך יהיה גם דיון בדירקטוריון. אבל לפחות רק - - -

<היו"ר דוד רותם:>
השאלה היא רק, כשקובעים את המדיניות, בניגוד לשכר ספציפי - - 

<אבי ליכט:>
לא, גם שם. 

<היו"ר דוד רותם:>
- - מה אכפת לך שיהיו שם עוד אנשים? ממילא זו רק המלצה. 

<אבי ליכט:>
לא, אז לכן אני - - -

<אילן פלטו:>
- - - צריכה להיות לפני - - - 

<אבי ליכט:>
שנייה, אני אסביר. אני חושב שהכניסה לתהליך, בעיני, היא צריכה להיות הכי נקיה. כלומר, שההמלצה של ועדת התגמול תהיה מנותקת מלחצים פסולים. לא פסולים, כי פסולים זה לא נכון, יש גם לחצים לגיטימיים בדירקטוריון. אני רוצה שהתהליך יתחיל נקי. אם זה יבוא לדירקטוריון ויהיה אינפוט של הנציגים של בעל השליטה, וועדת התגמול תחשוב ותגיד בסדר, אני חושבת ששגיתי, בסוף ההחלטה – ההחלטה עצמה – היא בדירקטוריון, ואת זה חשוב להבין. אבל אני רוצה שהגרעין ייוולד בסביבה שהיא יותר סטרילית. ולכן אני לא באמת פוגע ביכולת של בעל השליטה לשלם או להחליט, כי בסוף הנציגים שלו בדירקטוריון הם אלה שיחליטו. אני רק רוצה שהתהליך יתחיל נקי. ולכן בזה לא הייתי רוצה לנגוע, לכן, למרות מה שאתה חושב, אני לא מסכים להצעתו של פרופסור חמדני. 

<היו"ר דוד רותם:>
יש פה מישהו מהנהלת בתי המשפט? אתה מבין, אני כבר רוצה לראות את כמות התביעות הנגזרות והתביעות נגד דירקטורים, שוועדת תגמול המליצה משהו, והם עברו על זה ולא קיבלו את זה. 

<אבי ליכט:>
חלק גדול מהצעת החוק יוצר סוג של תמריצים כאלה. אני לא מכחיש. גם העובדה – שתיכף נגיע אליה, אני מקווה, בקרוב – שאסיפה כללית יכולה לא לקבל המלצה שדירקטוריון יכול להמשיך במדיניות למרות שהאסיפה כללית החליטה שלא, זה סוג של תמריצים כאלה. אני לא פוסל את מה שאתה אומר, אתה צודק, אבל - - - 

<היו"ר דוד רותם:>
אתה יודע מי יושב באספות הכלליות של החברות?

<אבי ליכט:>
אנחנו נגיע לזה. 

<היו"ר דוד רותם:>
מה זה נגיע לזה? איך נקראת החברה הזאת? 

<אבי ליכט:>
"אנטרופי".

<היו"ר דוד רותם:>
אתה מבין? מה שקורה, יושבים שני אנשים, הם מחליטים את כל החברות הציבוריות בארץ, איך אנשים יצביעו. ועל זה אתם לא עושים כלום. חייבתם אותם להתייצב לישיבות.

<אבי ליכט:>
אני עדיין חושב שאם אתה מסתכל על זה בפרספקטיבה יותר רחבה – ופה אני דווקא צריך להגיד את זה לזכותך, הרי מה שאתה עשית בתיקון 16, בעצם היה לתת יותר כוח לאספות הכלליות. ומה שראינו, שדווקא במקום שנתנו יותר כוח לאסיפה – לא צריך לזלזל בכוח שלה. בהרבה מאוד מקרים וסיטואציות, לאסיפה הכללית היה כוח למתן את דרישות השכר של בעלי השליטה. אנחנו מאוד מקווים שזה יקרה גם כאן. 

<נתי שילה:>
זה כבר קיים. 

<אבי ליכט:>
בסדר, אבל אני רק מראה שזה עובד. אני לא הייתי מציע לזלזל באסיפה הכללית. 

<אילן פלטו:>
אני עדיין מציע שזה יהיה רוב של דירקטורים בלתי תלויים, ולא של דח"צים. 

<רוני טלמור:>
אבל מה המשמעות, שמי המיעוט? 

<אילן פלטו:>
ממילא אתם אומרים שזה מגיע לדירקטוריון, אז מה זה משנה? זה כבר לא משנה.

<נתי שילה:>
וגם בהם לא מאמינים.

<היו"ר דוד רותם:>
אין לזה שום חשיבות. מה אכפת לי מחליטה וועדת התגמול? הרי בסוף זה יבוא לדירקטוריון ולאסיפה הכללית, והם יחליטו. 

<אילן פלטו:>
כן, אנחנו רוצים למנוע בין כל השלבים האלה את כל - - -

<היו"ר דוד רותם:>
יש רק בעיה אחת, שכשאתה מדבר על להתחיל בשלב נקי, אומר לך אילן, יש חברות שאתה תצטרך עכשיו לפטר שמונה אנשים מהתפקיד שלהם. 

<אבי ליכט:>
זה לא לפטר. לא צריך גם להגזים. אז יש איזו חברה או שתיים כאלה, אבל בכל זאת, אני לא חושב – ברוב החברות הדירקטוריונים הם לא דירקטוריוני ענק, שיש שמונה בוועדת תגמול. 

<אילן פלטו:>
אבל בוועדת תגמול כולם רוצים להיות.

<אבי ליכט:>
בסדר. אגב, גם ועדות גדולות מדי – את זה אני אומר לך מניסיון, כל החיים שלי אני מבלה בוועדות – הן בדרך כלל פחות אפקטיביות. 

<פרופ' יוסף גרוס:>
ועדת החוקה, חוק ומשפט, אפקטיבית או לא אפקטיבית?

<היו"ר דוד רותם:>
ועדה מאוד אפקטיבית. אבל תשים לב שיושב בה אחד בלתי תלוי. 

<אילן פלטו:>
אני רוצה לראות מה היה אומר יושב-ראש הוועדה אם בוועדה היו נותנים לנציגי האופוזיציה להחליט את כל ההחלטות. 

<היו"ר דוד רותם:>
אין שום בעיה. אתה יודע מה? רק שיבואו.

<אילן פלטו:>
היית מחכה שייצאו ואז מצביע.

<היו"ר דוד רותם:>
נכון.

<אילן פלטו:>
שזה בדיוק מה שעושים לנו בהצעת החוק, נותנים לאופוזיציה, בצורה מסוימת. 

<היו"ר דוד רותם:>
אין דבר כזה שאופוזיציה מחליטה בניגוד לעמדת היושב-ראש. השאלה היא, אבי, האם אי-אפשר לקבוע איזושהי הוראת מעבר, שאותן חברות שיש היום ועדת תגמול, שהיא יותר מאשר יש כאן, אפשר יהיה להשאיר אותן כדי לא לפטר אנשים מהתפקיד? 

<אבי ליכט:>
אנחנו לא מפטרים. 

<היו"ר דוד רותם:>
אנחנו לא מפטרים? אנחנו מקימים מחדש ועדת תגמול ומשאירים אותם בחוץ. אתה מבין? אנשים כבר חברים בוועדה. 

<אבי ליכט:>
אנחנו לא משאירים אותם בחוץ. לא קר בחוץ. 

<היו"ר דוד רותם:>
זה כמו שמצרפים לקואליציה מפלגות, ומישהו רוצה את הכיסא שלי. 

<אבי ליכט:>
מה, זה מקרה היפותטי?

<היו"ר דוד רותם:>
לא, זה מקרה מעשי. 

<אבי ליכט:>
למה אני מתעקש? אני רוצה להסביר למה. עשינו פה Tradeoff, אני רוצה להסביר את זה. אנחנו לא באנו עם הצעה ראשונית. עשינו Tradeoff ונתנו בסוף לדירקטוריון – בניגוד לעמדה המקורית שלנו – את הכוח להחליט ונתנו לוועדת התגמול סוג של מעמד ממליץ חזק. ולכן גם בנינו אותה ככה. מה שעכשיו קורה, שאנחנו גם ויתרנו בדירקטוריון וגם נשנה את ההרכב של ועדת תגמול, אז בעצם אנחנו מאבדים את הרציונל של המעשה שלנו. הוראת מעבר, במקרה כזה, נראית לי – אני לא חושב שיש פה איזושהי זכות מוקנית למישהו לשבת בוועדת תגמול. אם אנחנו חושבים שוועדות גמול כאלה, בהרכב הזה, הן לא נכונות, אני לא הייתי עושה הוראת מעבר, כי בעצם אתה מנציח מצב שאנחנו באים ורוצים ולשנות. לכן גם כאן, לצערי, אחרי ה- Tradeoffשעשינו ואחרי הוויתור שעשינו בוועדת תגמול בעקבות ההצעות ששמענו, זה נראה לי לא נכון. 

<היו"ר דוד רותם:>
שמעתי. מזל שאני לא מצביע הבוקר. 

<תמי סלע:>
אני רוצה אולי להוסיף נקודה אחת בהקשר הזה, שאני חושבת שההרכב הזה של הוועדה, לפחות של הממליצה, אחד הדברים שחשובים זה שאף אחד מהיושבים בה הוא לא דן במדיניות שחלה על השכר שלו. הוא לא נגוע אישית בהיבט הזה כי השכר של כולם הוא לפי הכללים שהחוק מכתיב. 

<היו"ר דוד רותם:>
אז את חושבת שההרכב הזה הוא נכון.

<תמי סלע:>
אני חושבת שזה חשוב שזה כך יישאר. 

<היו"ר דוד רותם:>
שכך יישאר. טוב, אתם יודעים, רבותי, שאני כפוף ליועצים משפטיים. הלאה. 

<תמי סלע:>
"118ב. תפקידי ועדת התגמול". 

<פרופ' יוסף גרוס:>
סליחה, שאלה, בסופו של דבר, מי שצריך לשלם הוא בעל השליטה. אנחנו מנטרלים אותו, ויכול להיות שהוא יחשוב בהחלט על מדיניות מסוימת. הוא אומר אני מוכן לשלם. בבנק "המזרחי" שאלתי את בעלי השליטה מה אתם מוכנים לשלם סכומים כאלה? הם אמרו: תראה מה שהוא עשה לבנק שלנו. הוא הפך את בנק "המזרחי" לאחד המובילים. אחרים אולי פחות מרוויחים, אנחנו מרוויחים. ואם זה שיקול שלו, אז אנחנו מונעים ממנו כל Say. בסופו של דבר, הוא - - -

<אבי ליכט:>
לא נכון. 

<היו"ר דוד רותם:>
לא, זה התגמול. אל תשכח שזה עובר לדירקטוריון ולאסיפה הכללית, שם הוא מנהל את העסק. 

<תמי סלע:>
מי שמחליט זה הדירקטוריון. 

<פרופ' יוסף גרוס:>
העניין הוא שבדרך כלל, כשאתה עובר שלבים – כמו ועדת מינויים של האוניברסיטה – אז יש לך ועדת משנה. מעט מאוד אנשים, כשזה מגיע למליאה, מתווכחים עם ועדת המשנה. זה כבר שלב מסוים שקורה בנושא הזה. אני בהתחלה חשבתי שזה תקין, כי ההמלצה שלי לוועדת נאמן היתה שימנו ועדת גמול מיוחדת. אבל ככל שעולים הדברים, אני באמת חושב, בסופו של דבר, אתה מנטרל את האדם שצריך להוציא את הכסף מכיסו ולשלם. יכול להיות שהוא אומר אני מוכן לשלם במקרים האלה הרבה מאוד. אז מה שיקרה, הוא יצטרך לעשות לובינג עם חברי הוועדה קודם לכם. אני לא יודע אם זה טוב יותר. 

<אבי ליכט:>
פרופסור גרוס, הטענה הזאת - - -

<היו"ר דוד רותם:>
אנחנו לא יכולים לשלול את מה שאתה המלצת לוועדת נאמן. אתה יודע את זה. 

<אבי ליכט:>
בדיוק. אתה לא יכול. אחרי שאני קיבלתי את עמדתך, עכשיו אתה משנה אותה?

<פרופ' יוסף גרוס:>
אני לא אמרתי מי חברי הוועדה, אמרתי - - -

<תמי סלע:>
אבל למה מנטרלים? הדירקטוריון בסוף הוא זה שמחליט, אז זה לא – הם יוצרים פה איזשהו שיח. 

<פרופ' יוסף גרוס:>
אני מעלה הרהור, אני לא עומד על כך.

<תמי סלע:>
נמשיך?

<היו"ר דוד רותם:>
כן. 

<ירון סבר:>
אפשר להוסיף? שמי ירון סבר, לצדי שגית שובל-מוקד, אנחנו ממשרד משרד גולדפרב זליגמן,  מייצגים את פורום CFO.

<היו"ר דוד רותם:>
את מי?

<ירון סבר:>
פורום CFO, פורום מנהלי כספים ראשיים. רק רציתי להמשיך את הנקודה של פרופסור גרוס כי  אני מאוד מכבד את הניסיון ליצור איזושהי ועדה טהורה. אני חושב שהחיים האמתיים, מי שעובד עם חברות, רואה שהדברים מתנהלים אחרת. לא היתה היום המלצה שתהיה ועדת תגמול ממליצה, ועדיין משאירים את ועדת הביקורת כמי שצריכה לקבל החלטה להשאיר. ובוא נניח שוועדת הביקורת היא ועדה בלתי תלויה, אז היינו באמת יוצרים מצב שבעל השליטה, או חלק מעבודה ההכנה – הרי צריכים לשאול את דעתו, לאו דווקא בסוף, אלא אולי יותר הגיוני בהתחלה – ויש איזשהו שומר סף, ועדת הביקורת, שהיא לא סתם ממליצה, היא באה ואומרת מקובל, לא מקובל, סביר, לא סביר. 

כאן נשמע שאנחנו מחלישים את הסיטואציה. אנחנו בעצם מסירים את ועדת הביקורת מהתהליך, ממנים ועדת תגמול – בלתי תלויה ככל שתהיה, היא ממליצה בלבד – ובעצם אני שומע מאדון ליכט שהדירקטור בסוף יחליט, ושם לבעל השליטה יש את ה-Say. אני חושב שאנחנו קצת סותרים את מה שמנסים באמת להשיג. מדוע שלא תהיה ועדת תגמול עם כל אנשי המקצוע, עם כל הדירקטורים, עם נציגי בעל השליטה, כל מי שיש לו Say, שתגבש המלצה, ולהשאיר את ועדת הביקורת בתור שומרת סף?

<היו"ר דוד רותם:>
הם הגיעו להסכמות עם גופים שמעורבים בעניין. והם אנשים הגונים, הם לא חוזרים בהם מהסכמות. 

<תמי סלע:>
"תפקידיה של ועדת התגמול הם:

(1) להמליץ לפני הדירקטוריון על מדיניות התגמול לנושאי משרה, כמשמעותה בסעיף 267א(א), וכן להמליץ לפניו, אחת לשלוש שנים, לגבי אישור המשך תוקפה כאמור של מדיניות תגמול שמתקיים לגביה האמור בסעיף 267א(ד);

(2) להחליט אם לאשר עסקאות לפי סעיפים 272 , 273  ו-275;

(3) לפטור עסקה מאישור האסיפה הכללית, כאמור בסעיף 272(ג1)(3)".

פה היתה איזושהי הערה, הצעה, להוסיף לתפקידים של ועדת התגמול גם התייחסות לעדכון המלצות. כמו שהיא ממליצה על המדיניות עצמה, גם להמליץ על העדכון שלה, ככל שיש צורך בכך, וגם לבחון את היישום שלה. כלומר, האם בשכר עצמו, שזה גם בא לאישורה של אותה ועדת תגמול – כלומר, יש לה תמונה של כל עסקאות השכר, אם באמת הדברים באים לידי ביטוי בפועל. ועוד שאלה לגבי הוועדה הזו, האם ההמלצות שלה, שאחר כך יכולות להשתנות בדירקטוריון מתפרסמות באיזושהי דרך, באות לידיעת האסיפה הכללית או לידיעת גורם כלשהו שיכול לבדוק את הפער בין ההחלטה שהדירקטוריון קיבל בסופו של דבר, לבין - - -

<היו"ר דוד רותם:>
כן, כי כשכתוב "להמליץ לפני הדירקטוריון", פירושו של דבר שההמלצות שלה מגיעות לדירקטוריון. לא צריך להוסיף את זה, זה מה שכתוב: "להמליץ לפני הדירקטוריון". 

<תמי סלע:>
אבל הדירקטוריון משנה את ההחלטות, ואז השאלה אם יש - - -

<היו"ר דוד רותם:>
לא חשוב, אבל הדירקטוריון מקבל את ההמלצות של ועדת התגמול והוא מחליט מה הוא עושה איתן. מה שכן, זה נכון, להמליץ על עדכונה של מדיניות התגמול מעת לעת ולבחון את יישומה, זה - - -

<אבי ליכט:>
לי אין בעיה עם ההצעה הזאת. 

<היו"ר דוד רותם:>
אני יודע שאין לך בעיה. 

<נתי שילה:>
סליחה, אם זה עדכון לא מהותי, אז למה אי-אפשר לתת לוועדת התגמול להחליט בעניין הזה? או שזה יהיה מוחלט בדירקטוריון?

<היו"ר דוד רותם:>
אני לא יודע אם זה לא מהותי. אני גם לא רוצה להפוך את ועדת התגמול לוועדה מחליטה. היא ועדה ממליצה, היא לא ועדה מחליטה. 

<נתי שילה:>
בסדר, אז שהדירקטוריון יחליט. 

<היו"ר דוד רותם:>
בדיוק. 

<פרופ' יוסף גרוס:>
אם זה עדכונים לא מהותיים, שלא צריך לעשות על זה עוד פעם אסיפה כללית. לזה זה אני מתכוון. 

<תמי סלע:>
אז זו בעיה מי מחליט מה זה לא מהותי. דרך זה אחר כך יכולים להיכנס כל מיני שינויים - - - 

<נתי שילה:>
תאמיני לי שבחברה ציבורית כל יום מחליטים אם ההחלטה היא מהותית או לא, אם צריך לדווח,  אם לא צריך לדווח. לצורך הדוחות הכספיים מחליטים אם דברים מהותיים. מקבלים המון החלטות כאלו. אז גם פה אפשר לראות אם עדכון כזה או אחר, הצמדה למדד, או דברים מהסוג הזה. לא צריך בשביל זה – אני חושב שדברים יומיומיים - - -

<היו"ר דוד רותם:>
כן, פרופסור גרוס. 

<פרופ' יוסף גרוס:>
אני גם כן לא מייצג הפעם את לשכת עורכי הדין כפי שבעבר. בעבר הייתי מייעץ הרבה מאוד לוועדה כיושב-ראש הוועדה. יש פה שאלה, לפעמים יש פה ערבוב, הרי סעיף 275, כדוגמא, מדבר על עסקה שמתקיים בה האמור. אם נראה מהי הגדרת עסקה, עסקה מוגדרת כ"חוזה או התקשרות וכן החלטה חד-צדדית של חברה בדבר הענקת זכות או טובת הנאה אחרת״. דהיינו, אנחנו מוציאים את האישור של עסקאות מוועדת הביקורת ומעבירים אותה לוועדת התגמול. זה בכלל לא שייך לוועדת התגמול. מדוע אנחנו מערבים כרגע מין שאינו מינו? 

<תמי סלע:>
מחליפים את – בהקשר של - - -

<פרופ' יוסף גרוס:>
ועדת התגמול לא עוסקת בשום עסקאות, היא עוסקת בתגמול. אבל פה בעצם הכנסתם כרגע חלק גדול, שעד היום היה בוועדת הביקורת, לוועדת התגמול. 

<אבי ליכט:>
נכון מאוד. 

<פרופ' יוסף גרוס:>
אז פשוט בוא נהיה ערים לכך. 

<אבי ליכט:>
שוב, בעקבות ההמלצות שלך, פרופסור גרוס. 

<פרופ' יוסף גרוס:>
ש-?

<אבי ליכט:>
אתה המלצת להקים ועדה מיוחדת לגמול. הקמנו ועדה מיוחדת לגמול. מה מפתיע בזה?

<פרופ' יוסף גרוס:>
אבל זה לא גמול. 

<היו"ר דוד רותם:>
לא, אבל לא אישור עסקאות. 

<אילן פלטו:>
לעסקאות אחרות. 

<אבי ליכט:>
לא עסקאות אחרות. אנחנו מדברים רק על מתן שכר. זה כל העניין. 

<פרופ' יוסף גרוס:>
מלשון מה באה המילה גמול?

<היו"ר דוד רותם:>
גמול? תינוק, גומלים אותו מיניקה. 

<פרופ' יוסף גרוס:>
חסיד בא הביתה ואומר לאשתו "לסוסתי ברכבי פרעה דמיתיך רעיתי". מסתכלת עליו ואומרת: "אשירה לה' כי גמל עלי". 

<היו"ר דוד רותם:>
מה אתה אומר על אישור העסקאות? 

<אבי ליכט:>
אבל זה עסקאות שכר, זה בדיוק העניין. אנחנו מדברים על - - -

<תמי סלע:>
השאלה אם כל העסקאות לפי 275. 

<ירון סבר:>
ההפניה לא ברורה. ההפניה, כשאתה מפנה לכל 275. 

<אבי ליכט:>
הבנתי.

<ירון סבר:>
תיקנת ב-275, בסדר, אבל ההפניה לא ברורה. 

<שגית שובל-מוקד:>
אותו דבר ב-272. 

<אבי ליכט:>
אם יש בעיה, זה יטופל. לא זאת היתה הכוונה. הכוונה היתה לשמר רק את עסקאות השכר, ולא שום עסקאות אחרות. 

<פרופ' יוסף גרוס:>
לא, אבל זה לא כתוב בכלל.

<אבי ליכט:>
יטופל. 

<רוני טלמור:>
אנחנו נכתוב שזה יהיה "להחליט אם לאשר עסקאות הטעונות אישור של הוועדה הזאת", לפי אותם סעיפים.

<אילן פלטו:>
להחליט אם לאשר תנאי כהונה. 

<אבי ליכט:>
תנאי כהונה והעסקה, אין בעיה. זו טעות שלנו. 

<תמי סלע:>
אז להפנות שזה רק עסקאות לגבי תנאי כהונה. 

<אבי ליכט:>
אין בעיה, אנחנו נבהיר את הנוסח. עכשיו הבנתי את ההערה, והיא הערה נכונה. 

<תמי סלע:>
כי בסעיפים עצמם זה כן מפורש – איפה זה ועדת תגמול ואיפה זה ועדת הביקורת – אבל פה אולי ההפניה הזאת. 

"פרק רביעי א': מדיניות תגמול לנושאי משרה

267א.
(א)
דירקטוריון חברה ציבורית או חברה פרטית שהיא חברת איגרות חוב יקבע מדיניות לעניין תנאי כהונה והעסקה של נושאי משרה בחברה (בפרק זה – מדיניות התגמול), לאחר ששקל את המלצות ועדת התגמול שהוגשו לו לפי סעיף 118ב(1) ובאישור האסיפה הכללית. 

(ב)
באישור האסיפה הכללית בחברה ציבורית, לפי סעיף קטן (א), יתקיים אחד מאלה:

(1)
במניין קולות הרוב באסיפה הכללית ייכללו רוב מכלל קולות בעלי המניות שאינם בעלי השליטה בחברה או בעלי עניין אישי באישור המדיניות המשתתפים בהצבעה" – פה ירד משהו שהוא באמת לא קשור, הוא קיים לגבי דירקטורים חיצוניים, והוא לא רלוונטי כאן – "במניין כלל הקולות של בעלי המניות האמורים לא יובאו בחשבון קולות הנמנעים; על מי שיש לו עניין אישי יחולו הוראות סעיף 276, בשינויים המחויבים;

(2)
סך קולות המתנגדים" – זו האופציה השנייה – "מקרב בעלי המניות האמורים בפסקה (1) לא עלה על שיעור של שני אחוזים מכלל זכויות ההצבעה בחברה; השר רשאי לקבוע שיעורים שונים מן השיעור האמור בפסקה זו".

"(ג)
על אף הוראות סעיפים קטנים (א) ו-(ב), בחברה ציבורית למעט חברה נכדה ציבורית, וכן בחברת איגרות חוב, רשאי דירקטוריון החברה, במקרים מיוחדים, לקבוע את מדיניות התגמול" – אני קוראת פה נוסח מתוקן, אבל שיש עליו הסכמה – "גם אם האסיפה הכללית התנגדה לאישור המדיניות ובלבד שוועדת התגמול ולאחריה הדירקטוריון קיבלו החלטה על כך על יסוד נימוקים מפורטים לאחר שדנו מחדש בעסקה ובחנו בדיון כאמור, בין השאר, את התנגדות האסיפה הכללית". פה זה לא דיון בעסקה, אלא דיון במדיניות, נכון? אנחנו עדיין במדיניות. דנו מחדש במדיניות ובחנו את ההתנגדות. 

היתה הערה לגבי המונח "מקרים מיוחדים", בהקשר הזה של אישור מדיניות התגמול. אני חושבת שיש בה ממש, לא לגמרי ברור בהקשר הזה – כלומר, השימוש ב"מקרים מיוחדים" מתייחס למצבים שבהם הדירקטוריון רשאי לאשר מדיניות תגמול על אף התנגדות - - - 

<היו"ר דוד רותם:>
לא, בואי נאמר ככה, "מקרים מיוחדים" – עוד כמה שופטים אתה ממנה לי? זה קלאסי בתי משפט. 

<אבי ליכט:>
אוקיי. 

<תמי סלע:>
השאלה היא למה הכוונה בהקשר הזה. כלומר, יש את השימוש במונח הזה, הוא נמצא גם בעסקאות הספציפיות שבהם באמת אומרים, במקרים מיוחדים, אפשר לחרוג ממדיניות התגמול, ובלבד שהדירקטוריון מתקיים וועדת התגמול מקיימים את אותו הליך של דיון מחדש וכולי. אבל הוא קיים גם כאן בהקשר של מדיניות תגמול שמאושרת על-ידי דירקטוריון בניגוד להחלטת האסיפה הכללית. 

<היו"ר דוד רותם:>
בסדר, זה לא צריך להיות מקרים מיוחדים. 

<תמי סלע:>
אז או שנשמע איזשהו הסבר למה באמת מקרים מיוחדים. אפשרות אחרת – אני ניסיתי ללכת לאיזשהו כיוון של ניסוח - - -

<היו"ר דוד רותם:>
אין מקרים מיוחדים, לא צריך למה אין מקרים מיוחדים. אין מקרים מיוחדים. 

<תמי סלע:>
אם זה לא מקרים מיוחדים, אבל רוצים לשדר שההחלטה היא על אף - - -

<היו"ר דוד רותם:>
יגידו על יסוד נימוקים מפורטים, לאחר שדנו מחדש בעסקה. טובת החברה, זהו. 

<אבי ליכט:>
אין לי בעיה עם ההצעה הזאת. הנוסח המוצע על-ידי הייעוץ המשפטי מקובל עלי. 

<תמי סלע:>
במדיניות רק ולא בעסקה. 

<אבי ליכט:>
בסדר. 

<היו"ר דוד רותם:>
אתה הרי לא יכול להתנגד לחוות דעת של יועצים משפטיים. 

<פרופ' יוסף גרוס:>
סיימנו את הסעיף?

<אילן פלטו:>
אנחנו עדיין מדלגים על המיעוט של האסיפה הכללית כאילו זה Done deal ואי-אפשר לדבר על זה.

<היו"ר דוד רותם:>
אפשר לדבר על כל מה שאתם רוצים. 

<אילן פלטו:>
אנחנו עדיין חושבים וחוזרים – למרות שאמרנו את זה כבר מספר פעמים – שזו טעות חמורה לתת למיעוט באסיפה הכללית לקבל החלטה בעניין הזה. זה יכניס את החברות הציבוריות לכאוס מול "אנטרופי" ומול כל מה שיקרה עכשיו בחברות האלו. הם לא יודעים מה קורה בחברה, המיעוט הזה. הם לא בקיאים בחברה, לא מבינים כמה המנכ"ל חשוב או לא חשוב, כמה הוא חיוני או לא חיוני לחברה. זו פשוט טעות. טעות בדיני החברות - - - 

<היו"ר דוד רותם:>
תגיד לי, אי-אפשר להסביר להם?

<אילן פלטו:>
לא, הם לא באים בכלל. הם לא באים. הם שולחים Proxy. הם שולחים הצבעה ב-Proxy.
<אבי ליכט:>
זה יותר מורכב, אבל בסדר. 

<אילן פלטו:>
הם לא באים. שלא נדבר על כאלו – כבר נתתי את הדוגמה הזאת – שיש לו בית השקעות אחד והוא מתחרה בבית השקעות שני שהוא חברה ציבורית, ואולי הוא דווקא מעוניין שלא ישלמו למנכ"ל שם שכר כי הוא גוף מתחרה שלו. מה עם ניגודי העניינים של המיעוט? אין להם שום אחריות גם כן. דירקטור, יש לו אחריות, חובת זהירות, חובת נאמנות. אין להם שום אחריות, לאותם אנשים. כלום. הם יכולים להחליט, וזו אחריות של מישהו אחר. מה שהחברה הכריעה זה לא אחריות שלו. 

<היו"ר דוד רותם:>
מר ליכט, מה אתה אומר?

<ירון סבר:>
אפשר להוסיף מילה?

<היו"ר דוד רותם:>
כן.

<ירון סבר:>
ברגע שאנחנו אמרנו הדירקטוריון מחליט, שומעים את האסיפה, וזה יכול לחזור ב- Say on pay לטובת החברה. אני גם פה לא מצליח להבין מה החשיבות ברוב המיוחד. הרי בכל מקרה, בסופו של דבר – ואני לא מקל בזה שצריך להראות נימוקים וטובת החברה וכולי – זה יחזור לדירקטוריון. אז בניסוח החדש, אני קצת מתקשה להבין לעניין המדיניות, עוד לא הגענו לדברים ספציפיים. 

<פרופ' יוסף גרוס:>
אני יכול להוסיף משהו? שוב, חשבתי על זה הרבה מאוד, מאחר שעוד עברנו את התהליך הקודם בתיקון 16. אנחנו מדברים כרגע את מי ממעטים באסיפה. אנחנו ממעטים את בעלי השליטה, את בעלי העניין האישי באישור המדיניות. ועכשיו צאו וראו מה קורה בשטח. היום ישנה החלטה של רשות ניירות ערך שגם קשרים חיצוניים – כמו שקרה בעניין של "החברה לישראל", וכמו שקרה בעניין של "צים" – למרות שאין לו עניין אישי בעסקה, אבל יש לו עניין אישי, כי יש לו מערכת יחסית חיצונית. למי אין מערכת חיצונית היום עם הבנקים, עם חברות הביטוח? לכולם יש. אז אני מנטרל קבוצה מאוד גדולה של אנשים.
פסיקת בתי המשפט בשנה האחרונה, שיש עניין אישי שלילי. פירוש הדבר שאני מנטרל עוד קבוצה גדולה של אנשים. בסופו של דבר נשאר מיעוט די קטן. בואו נניח שלבעל שליטה  יש 80%. ל-20% אין עניין אישי. אני שללתי מתוך ה-20% 10%, וחלק לא באים. יש לי 10% מהם אני צריך את הרוב. ואז – כפי שגם נאמר – אנשים שאין להם כל אחריות אישית בנושא והם שמחליטים. ואל יהיה הדבר קל בעיניכם. אני הייתי יושב-ראש של חברה ציבורית. בא לאסיפה הכללית, מתנגדים לשכר שהיה מינימאלי. אני מבקש לעצור את האסיפה. מצלצל לחברה שנתנה את ייפוי הכוח – אני חושב ש"הראל" – ואני שואל את האיש למה אתם מתנגדים? הוא אומר: אני לא יודע למה אני מתנגד. "פועלים סהר" אמרו לי להתנגד. אני מרים טלפון ל"פועלים סהר" למה אתה מתנגד? הוא אומר: אני לא יודע, הכי טוב היה להגיד לא, למה להגיד כן, שיבואו אלי בטענות? 
ואז תראו מה קורה, קורה שאני נותן שליטה מוחלטת. ממילא כבר נתתי שליטה בבחירת דח"צים, אני עכשיו מדיר אותך למיעוט שבמיעוט, והוא מחליט מה לעשות, ואני לא יודע מה השיקולים שעומדים מאחוריו. וזה פתח לסחיטה, ואני מכיר מקרה אחד שאחת החברות הגדולות ביותר אמרה תקנה אותי – זאת היתה "פיא", שהיא חברה ענקית – ואז אני לא אצביע נגד. קנו אותם. אז למה אני צריך את כל המערכת הזאת, שהיא מעוותת את – תראו מה קרה, אנחנו הולכים לפי אמריקה. אבל באמריקה אין לנו בעלי שליטה. אז אני מבין את המלחמה שישנה – אולי – בין הצוות הניהולי לבין בעלי המניות. אבל פה כשיש לי בעלי שליטה, אני שולל מהם את הרכוש, פוגע בזכות הקניינית שלהם, ולא נותן לו בכלל להפעיל שיקול דעת משלו. 
בהחלט יכולים לבוא לבעלי השליטה בבנק "המזרחי" ולומר להם: חבר'ה, אתם לא יכולים להעסיק מישהו כזה. והם אומרים הוא זה שהביא לנו הצלה לבנק. זאת אומרת, הם לא יכולים להעסיק. ומי מחליט על כך? קבוצה קטנה שבקטנה שיש לה כל מיני אינטרסים, לפעמים שליליים, אינטרסים שהם רוצים לפגוע, יש להם התנגדות למערכת שלי. אני חושב שבתיקון 16 נתתי לך כבר את הדוגמה. כששלמה אליהו החזיק ב"הפניקס", הוא התנגד ל"הפניקס", הוא התחרה ב"הפניקס", והוא יכול היה להחליט כרגע, בחלק המניות שיש לו – היה לו כמעט שליש מ"הפניקס" – למנוע שורה של דברים. אני פשוט חושב שזו הדרך שמאוד פוגעת. 
ואם תראו מה שקורה בשוק, יותר ויותר חברות בורחות מהבורסה. אין חברות חדשות. חברות חדשות לא הולכות. אז הן לא יכולות לגייס הון, אז הן הולכות ומשלמות ריבית עצומה לבנקים או למתווכי מימונים, ושם - - - אני היום ממליץ לכל אדם אל תלכו לבורסה. ובאוניברסיטה יש לי סמינריון על הדרך החוצה, במקום שנים קודמות, שיקולים בגיוס הון, עכשיו אני נותן שיקולים ביציאה משוק ההון. והבורסה עמדה על כך, היא אמרה אנחנו יודעים שזאת בעיה, מספר חברות יורד. חבר'ה, אני חושב שפה זה מס שפתיים, זה דבר שלא צריך אותו. 

<אבי ליכט:>
קודם כל, אנחנו צריכים לזכור את נקודת המוצא. הרי אם לא היתה בעיה, לא היינו פה בכלל. אני לא חושב שיש מישהו שחולק על זה שיש בעיית שכר בחברות הציבוריות, ונתחיל ביושב-ראש הוועדה, שהעיר את זה כבר בדיון הקודם. עכשיו, בהנחה שיש בעיה, אפשר לקחת את הבעיה הזאת ולהגיד, אתם יודעים מה – או שאפשר פשוט להחביא אותה מתחת לשטיח ולהגיד אין בעיה, מה הבעיה? בעל השליטה מסכן, והמנהלים מסכנים, וכולם מסכנים, וכולם בורחים. פעם, בתיקון 16 ו-17 אמרו שכולם יעזבו את הארץ. עכשיו כולם מאיימים שהם יעזבו את הבורסה. אין בעיה, בואו ניתן למצב לנהוג כפי שהוא. זאת לא נקודת המוצא של הצעת החוק הזאת. כלומר, ההערות של פרופסור גרוס וההערות האחרות שנשמעו פה, הן הערות קונספטואליות לגבי השאלה אם יש בעיה. ואם יש בעיה, מה הדרך לפתור אותה.

<פרופ' יוסף גרוס:>
אישור אסיפה כללית. זה מה שהצעתי גם בוועדת נאמן. אישור אסיפה כללית.

<אבי ליכט:>
אישור אסיפה כללית, המשמעות של הדבר הזה היא שבעל השליטה הוא זה שמאשר. ואז חבל ללכת לאסיפה הכללית. אין טעם באסיפה הכללית. אנחנו ניסינו לעשות - - - 

<היו"ר דוד רותם:>
אני לא מבין מה אתה רוצה. אני מוכרח לומר לך שאתה כל פעם מחזיר אותי שמונה צעדים אחורה. מה אתה רוצה? 

<אבי ליכט:>
אני אסביר לך מה אני רוצה. 

<היו"ר דוד רותם:>
אני בעל השליטה בחברה. הכסף של מי?

<תמי סלע:>
גם שלך. 

<אבי ליכט:>
גם שלך וגם של אחרים. כבוד יושב-ראש הוועדה, אם תיתן לי רגע, אני - - - 

<היו"ר דוד רותם:>
אתה רוצה להגביל אותי? בוא נקבע סכום מקסימום במשכורת וזה הכול. אבל את זה אתה לא רוצה כי אתה דואג למשק הישראלי. 

<אבי ליכט:>
אני אסביר לך מה אני רוצה. מה שאנחנו מנסים בהצעת החוק הזאת זה לנסות ליצור הסדר שהוא מאוזן. ושוב, אין פה איזה רעיון להמציא את הגלגל. הרעיון הוא מצד אחד ברור לנו לגמרי שאי-אפשר לנטרל לגמרי את בעל השליטה מתהליך קבלת ההחלטות בקביעת השכר בחברה. ולכן בעל השליטה נמצא בשני מוקדים: ביכולת שלו למנות דירקטורים, והם אלה שקובעים את מדיניות השכר בחברה בסופו של דבר. וגם הוא נמצא באסיפה הכללית, כאשר הכוח שנתנו לאסיפה הכללית הוא כוח מוגבל. 

<אילן פלטו:>
אבל הוצאת אותו. 

<אבי ליכט:>
רגע, שנייה. אם היינו אומרים שאנחנו נותנים כוח למיעוט, כמו שעשינו בתיקון 16, ששם בעסקאות בעלי עניין, שם היה ניגוד עניינים, בעל השליטה באסיפה הכללית מנוטרל לגמרי - - -

<פרופ' יוסף גרוס:>
עסקאות חריגות. 

<אבי ליכט:>
שנייה. 

<פרופ' יוסף גרוס:>
לא, עסקאות חריגות. 

<אבי ליכט:>
בסדר, עסקאות חריגות.

<פרופ' יוסף גרוס:>
זה חריג, זה משהו אחר. 

<אבי ליכט:>
אז הייתי מבין את הביקורת. אבל בסיטואציה הנוכחית הלכנו למודל של Say on pay, שמאוד דומה למנגנונים. לא המצאנו פה משהו. מה שעשינו - - -

<אילן פלטו:>
זה לא ה- Say on payהרגיל. 

<אבי ליכט:>
אם היית נותן לי לסיים את המשפט, היית רואה את זה. לא המצאנו פה משהו חדש קונספטואלי. אבל מה שכן עשינו, חשבנו שלהבדיל מאנגליה ומארצות-הברית, שעושים Say on pay בדיעבד, ששם זה באמת מתאים למבנה השוק, זה לא יתאים לישראל. ולא רק זה, הפלא ופלא, בריטניה, שהיא חלוצת ה- Say on pay, עכשיו מציעה הצעת חוק להעביר את ה- Say on pay למקדימה, כמו אצלנו. 

<תמי סלע:>
גם למחייב אבל.
<אבי ליכט:>
כן, אבל שם זה קצת שונה, כי שם אין בעלי שליטה. ולכן הצבעה ברוב באסיפה כללית מחייבת. אבל, עדיין, שם זה אפילו קצת יותר רחוק במובנים מסוימים ממה שאנחנו הולכים, וגם שם יש כל מיני הסדרים שאמורים לתת למיעוט להביע את עמדתו. וזה בעצם מה שאנחנו אומרים. אנחנו אומרים תלכו לאסיפה הכללית, אנחנו רוצים לשמוע אתכם. עדיין ההחלטה נשארת בידי הדירקטוריון. אבל כשהדירקטוריון מצביע, הוא צריך לדעת מה עמדת בעלי מניות המיעוט, שזה הגופים המוסדיים, שאלה האנשים שאתה כל הזמן אומר לי שאני רוצה לפגוע בפנסיה. אז אני רוצה לדאוג לפנסיה. הם האנשים שמחליטים. 
הרעיון הוא באמת לנסות ליצור איזון בין העובדה שזאת עדיין חברה ציבורית שהציבור משקיע בה כסף, והוא צריך כוח להביע את עמדתו על בעיה שקיימת בחברות, ונקודת המוצא של הדיון – ואני לא שמעתי אנשים אומרים שאין בעיה, כולם אומרים שיש בעיה – לבין הרצון לא למנוע פגיעה בגמישות של החברות. ולכן ניסינו למצוא פה הסדר מאוזן. הכוח שנתנו לאסיפה הכללית הוא לא כוח מכריע, בייחוד עכשיו, אחרי התיקונים שאתם עשיתם. אתם מחזירים את זה ואומרים לי טובת החברה. אם הדירקטוריון חושב שההחלטה של האסיפה הכללית, ושהמיעוט טועה, עדיין האחריות היא שלו. אבל אני מסכים שיהיה לו קשה לעשות את זה אחרי שכל הגופים המוסדיים אמרו לו הגזמת. הגזמת. זה מה שאנחנו רוצים לומר פה. 

<היו"ר דוד רותם:>
אתה מבין שמה שקורה זה שאי-אפשר יהיה לקבל אישור של האסיפה הכללית. 

<אבי ליכט:>
אני רוצה להגיד כאן, גם לזה אני לא מסכים. אם אנחנו יכולים ללמוד מהניסיון של תיקון 16, שגם שם היו מקרים מאוד דומים של שכר של בעלי שליטה, ובסוף, אחרי משא ומתן – בחלק מהמקרים זה נתקע, נכון. אבל עדיין, ברוב המקרים, אחרי משא ומתן, הגיעו להמלצה. עכשיו, שם זה מחייב. בוא נניח שלא תצליח לקבל את האסיפה הכללית, זה חוזר לדירקטוריון. והדירקטוריון יגיד שטובת החברה מחייבת לקבוע מדיניות X ולא מדיניות Y, עדיין יהיה לו את הכוח להחליט את הדבר הזה. אנחנו לא לוקחים לדירקטוריון את הכוח. חשוב להבין את זה. 

<היו"ר דוד רותם:>
אולי אפשר במקום "המשתתפים בהצבעה", "הנוכחים באסיפה"? אתה מבין? אומר פרופסור גרוס, ובצדק, הכול נעשה ב-Proxy. אתה מבין? הרי מה שקורה זה שאף אחד לא מגיע לאסיפה, שאתה יכול לשכנע אותו או להסביר לו. 

<אבי ליכט:>
תתערבי חופשי, אין לי בעיה. 

<רוני טלמור:>
זה מנגנון ההצבעה בכל ההוראות בחוק החברות. אין טעם לתיקון - - -

<אילן פלטו:>
אולי אפשר לשנות את האחוזים. 

<אבי ליכט:>
לא. 

<תמי סלע:>
אבל זה בדיוק בא להקל על בעלי המניות להשתתף - - -

<אילן פלטו:>
- - - רק על האחוזים. 

<פרופ' אסף חמדני:>
אדוני, הטענה שאנשים לא באים לאסיפה ולכן אי-אפשר לשכנע אותם היא טענה שהיא מנוגדת למדיניות הגלובלית היום, שזה הצבעות באינטרנט, וכל מה שחברה צריכה להגיד, היא צריכה להגיד במסמכים שהיא מפרסמת מראש. במיוחד אם אנחנו רוצים – מדברים על למשוך משקיעים זרים וכן הלאה, אז אף משקיע זר לא ישקיע בחברה שהוא צריך להגיע פיזית ולהיות נוכח באסיפה. אני חושב שדווקא מה שנאמר כאן לגבי "אנטרופי", עם כל החסרונות של הגוף הזה, זה מראה שיש פעילות עוד לפני האסיפה, ושם יש אפשרות לשכנע, וכן הלאה. ולכן אני חושב שהתפיסה שכביכול אנשים שמגיעים לאסיפה הם אנשים שהם חשובים היא לא מתאימה לעולם המודרני, במיוחד אם עוד יש לנו שאיפות למשוך משקיעים זרים לחברות בישראל.

<אמיר וסרמן:>
גם ההחלטה ברוב הגופים המוסדיים מתקבלת באורגנים מסוימים, בוועדות השקעה. היא לא מתקבלת בדרך כלל באסיפה עצמה. הם מקבלים את ההחלטה לפני כן. אגב, הרבה פעמים יש באמת משא ומתן עם החברה, לפעמים זה נעשה דרך "אנטרופי". יש גופים שמחליטים בעצמם ומקבלים את ההחלטה לפני ההגעה לאסיפה. 

<פרופ' אסף חמדני:>
אני רוצה עוד נקודה להוסיף, אדוני, ברשותך. אני חייב להגיד שאין לי עמדה נחרצת לגבי הסעיף הזה. אני חושב שהוא בעיקר לא אלגנטי, אבל מצד שני אין פתרון יותר אלגנטי. אני חושב שהפתרון של תקרה הוא פשוט לא אפקטיבי. אני יודע שאדוני לא אוהב מחקרים אקדמיים, אני אגיד לך משהו דווקא מהצד הפרקטי. אני עבדתי במשרד בבוסטון, עם נוף לים ושלג שמגיע עד המים. היתה קומה שלמה של עורכי דין שכל מה שהם עשו זה לעקוף את החקיקה האמריקאית שניסתה לקבוע תקרות שכר. הם גם היו כמובן אלה שהרוויחו הכי טוב. והניסיון האמריקאי - - -

<היו"ר דוד רותם:>
הם כל היום ראו את הים ואת השלג. 

<פרופ' אסף חמדני:>
דרך אגב, זו שאלה פילוסופית, אם זה שיש לך נוף יפה אבל אתה עובד 20 שעות, זה עוזר לך או לא עוזר לך. בכל מקרה, אני חושב, דווקא מהצד הפרקטי, שפתרונות שהם מאוד אלגנטיים, כמו תקרות, הם פשוט לא אפקטיביים כי יש דרכים מאוד יצירתיות להתמודד איתם. אני רק רוצה להוסיף נקודה אחת, בכל זאת, לעניין השוק המקומי, גם היום - - - 

<היו"ר דוד רותם:>
בתנאי שיש לך ממשלה שרוצה להילחם. אתה מבין? אפשר בצורה - - -

<אילן פלטו:>
הנה, החליטו עכשיו על מס יסף.

<היו"ר דוד רותם:>
מס יסף, אבל מאיזה סכום? אני, עם ה-8,000 שקל שלי, אשלם תוספת של 1%. במקום לבוא ולקבוע מעל סכום מסוים 70% מס. 

<אילן פלטו:>
טוב, זה מגיע לכנסת, הכנסת יכולה - - - 

<היו"ר דוד רותם:>
עזוב את הכנסת. 

<פרופ' אסף חמדני:>
אני רוצה רק לציין, בכל זאת, במסגרת השיקולים שכבר היום יש לנו סוג של מנגנון כזה, כיוון שיש לנו איזשהו סעיף בחוק החברות שמחייב אישור שכר ליו"ר דירקטוריון באסיפה כללית, ששם, אם יו"ר הדירקטוריון לא קשור לבעל השליטה, לא נדרש רוב מיוחד. אנחנו הרבה פעמים רואים בכותרות של העיתונים – ולא מזמן היה ביחס ליו"ר בנק, שאני לא אציין כאן את שמו – כל הגופים המוסדיים הצביעו נגד, אבל בתמיכת בעל השליטה זה עבר, כיוון ששם לא נדרש רוב מיוחד. ולכן, עם כל זה שאין לי סימפטיה מיוחדת למנגנון הזה, אני חושב שחברות יודעות, גם היום, שאם זה מאוד חשוב לבעלי השליטה לשלם למישהו, הן יודעות גם להתגבר על אי-הנעימות הקלה שיש בללכת נגד העמדה של הגופים המוסדיים במקום שבו זה לא מחייב. 

<אילן פלטו:>
כן, אבל, אסף, יש הבדל בין אי-נעימות – שזה מה שאתה מתאר – לבין מצב משפטי שדורש אחרי זה תביעה משפטית, או תביעה נגזרת כנגד הדירקטור. זה הבדל משמעותי, זה לא כל כך פשוט. אני חושב שאולי גם אפשר ללכת בעניין של האחוזים של המתנגדים, שלא לתת רק ל-2%. להגדיל את זה אולי ל-10%. 

<אבי ליכט:>
שוב, זו המלחמה של אתמול. 2% – העתקנו את זה מתיקון 16, שגם שם היה ויכוח. 

<אילן פלטו:>
שם זה היה בעלי שליטה, זה ניגוד עניינים. פה זה לא ניגוד עניינים.

<אבי ליכט:>
אני חושב שהאחוז הוא אותו אחוז, אני לא מתכוון לשנות אותו. כשאתה עושה ככה עם היד, למה אתה מתכוון?

<היו"ר דוד רותם:>
אני רוצה להבין מה אתה רוצה ממני. לגבי מדיניות – בוא נעלה את ה-2% לצורך קביעת המדיניות. 

<אבי ליכט:>
לא, אני לא - - -

<נתי שילה:>
33%, כמו בריכוזיות. 

<אבי ליכט:>
לא. לא, זה משהו אחר, 33% – נדבר עד זה אחר כך. 2% זה הרוב שחשבנו שהוא מנטרל את המיעוט הקטן והסחטן בתיקון 16. ופה אנחנו הולכים - - -

<היו"ר דוד רותם:>
אתה אומר לי עכשיו עשית טעות בתיקון 16, תעשה אותו פה. 

<אבי ליכט:>
לא, להיפך, אני אומר עשית דבר גדול בתיקון 16, הבה תמשיך באותה דרך. 

<תמי סלע:>
זה היה באמת 1%, העלו את זה ל-2%. 

<אבי ליכט:>
כן. העלינו את זה מ-1% ל-2% בדיוק מהטעם הזה, שנתנו יותר כוח לאסיפה הכללית והכפלנו את השיעור. 

<תמי סלע:>
השאלה אם יש הבדל בין מדיניות לבין עסקה ספציפית בהקשר הזה. 

<רוני טלמור:>
תזכרו שכל המלחמות שרואים אותן אחרי תיקון 16 על סוגים של בעלי מניות – שנטען לגביהם שהם סחטנים, ושיש להם אינטרסים כאלה ואחרים – זה יכול להיות אחד השיקולים שדירקטוריון יוכל לשקול, שהוא בכל זאת יאשר, למרות ההתנגדות, ויוכל לראות מה התמהיל של בעלי המניות, מי המתנגדים, מי לא המתנגדים, ולהחליט על יסוד זה. 

<פרופ' יוסף גרוס:>
למה בכלל יש לי אסיפה? אני רק צריך לזמן את המיעוט. הרי ברוב, בעלי השליטה לא קובעים, אז למה אתה מזמן אסיפה כללית? תזמן רק את האסיפה של בעלי המיעוט.

<היו"ר דוד רותם:>
ממילא רק הם מגיעים. 

<אבי ליכט:>
תאר לך שיש דירקטוריון עצמאי באמת, ואז אנחנו כן רוצים שלבעל השליטה יהיה כוח להשפיע, מאותו הטעם שלך. 

<פרופ' יוסף גרוס:>
אסיפה כללית אין לה כלום. אסיפה הכללית זה בעלי השליטה. 

<אבי ליכט:>
אני רוצה שהוא יבוא ויצביע. 

<פרופ' יוסף גרוס:>
אין להם מה להצביע, משום שממילא הם לא קובעים כלום, אז זה לא משנה. 

<אילן פלטו:>
בהצעת חוק אחרת, שרק בשבוע הבא תהיה בוועדת הכספים, אתה יוצא נגד העובדה שיש פה בעל מניות שבשרשור פחות מ- Xאחוזים אתה אומר משהו לא בסדר. אנחנו לומדים על שליטה, פחות מ-33%. 

<אבי ליכט:>
לא, זה משהו אחר. 

<אילן פלטו:>
אז אני לא יודע איך אתה חי עם שתי הידיים האלו שלך מפה ומפה. 

<אבי ליכט:>
חי טוב מאוד. 

<היו"ר דוד רותם:>
הוא יועץ משפטי, מה הבעיה אתו? הם יודעים הכול. 

<רוני טלמור:>
אני רוצה להתייחס לנושא של הרוב. תגידו לבעל השליטה שהוא יכול להישאר בבית. בעל השליטה צריך לתמוך. צריך פה רוב שיש לו שני מאפיינים, גם שהוא רוב קולות אבסולוטי, וגם שהוא רוב מהמיעוט. אפשר – עשינו את זה גם, לגבי חידוש מינוי של דח"צים, אמרנו שם שבעל השליטה יכול להישאר בבית - - - מכיר את זה כמובן. אבל אנחנו חושבים שזה כן נכון פה עניינית. אם בעל השליטה לא מעוניין במדיניות הזאת, הוא יכול למנוע אותה. אני חושבת שיש לזה משמעות, לרוב כמו שהוא מנוסח כאן. זה לא מקרה.  

<נתי שילה:>
אז אפשר ללכת ל-5% במקום 2%. זה נותן איזשהו ביטחון. 

<רוני טלמור:>
בשביל מה, נתי, מה זה ייתן לך? זה לא ייתן שום דבר. 

<היו"ר דוד רותם:>
נתי, תפסיק, אתה לא מבין, אתה מתחיל עם 10%, עכשיו כבר ירדת ל-5%. בעוד דקה אתה תבקש 1.5%. 

<תמי סלע:>
רציתי שתי הערות בהקשר. אחת, האם אין איזושהי חשיבות בשלב הזה, כשהעניין מגיע לאסיפה הכללית, שהיא כן תהיה מודעת גם להמלצות של ועדת התגמול, כי בעצם היא מקבלת רק את ההחלטה של הדירקטוריון, והיא – האסיפה הכללית – לא יודעת מה היו ההמלצות של ועדת התגמול. שאלה אחת. שאלה שנייה נוגעת לאיכות של ההצבעה באסיפה הכללית, כי זה משהו שגם בדוחות האירופאיים מצביעים עליו שהמנגנון הזה של Say on pay מאוד מושפע מהיכולת של בעלי המניות להצביע בצורה – ולהגיע לאסיפה הכללית, או לא להגיע, במובן הפיזי, להצביע. והאם בהקשר הזה יש דברים אפשר לשפר, או יש דברים שקורים. כי אצלנו הדברים הם לא מספיק טובים, אני חושבת. 

<אבי ליכט:>
שני דברים, קודם כל, לגבי הפרסום והדיווח, אנחנו מאוד מקפידים בעניינים האלה לא להסדיר בחוק החברות בצורה – ברחל בתך הקטנה, כי זה חלק מחובות הגילוי, שזה באחריות הרשות לניירות ערך, ואני לא הייתי רוצה לערבב בין שני התחומים האלה. כלומר, יכול להיות שהרשות לניירות ערך תגיע למסקנה, אחרי שהחוק יפורסם – והם פה, אז הם יוכלו גם להסביר – שקמה חובת דיווח גם לדוח הזה. לא הייתי רוצה להתחיל לערבב בין חוק החברות לחוק ניירות ערך מבחינת חובות גילוי. זה דבר אחד. 
דבר שני, לגבי האסיפה הכללית, יש כל הזמן מאמצים לשפר את תהליך קבלת ההחלטות באסיפה הכללית. וגם עכשיו, מאחורי הקלעים, יש כוונה כזאת, ואנחנו עובדים על כל מיני מהלכים. אני לא חושב שצריך, בסיטואציה הזאת, לעשות הבחנה בין מדיניות הגמול לכל הדברים האחרים שהולכים לאסיפה הכללית, אלא באמת להסתכל איך אנחנו יכולים לשפר את איכות הדיונים באסיפה הכללית ולאפשר לאנשים להביע את עמדתם, ולהביע עמדה מושכלת יותר באסיפה הכללית. וזה משהו שהרשות לניירות ערך עכשיו עובדת עליו, ואנחנו גם כמובן נסייע לה. לא הייתי יוצר פה הסדר מיוחד לדיונים באסיפה הכללית. זה לגבי שתי ההערות. אתם רוצים להוסיף משהו על זה?

<אמיר וסרמן:>
זו באמת חלוקה עקבית שיש בין כללי הממשל התאגידי, שמוטמעים בחוק החברות, וכללי הגילוי שהם - - - שלנו. גם היום יש גילוי מאוד מפורט אודות שכר נושא משרה והאישור שלו. יש תוספת – התוספת השישית – לתקנות דוחות תקופתיים ומידיים, עם פירוט מאוד נרחב על הגילוי, ואנחנו נצטרך לעשות שם כמה שינויים אחרי שהמנגנון כאן ייקבע, כי למשל שם מדובר היום על ועדת ביקורת ודירקטוריון. נצטרך לדרוש דרישות גילוי אודות המדיניות. שם זה בדרך כלל - - -

<תמי סלע:>
בעצם דברים שנקבעים בתקנות בלי אישור פרלמנטרי, או שאישור של ועדת הכספים - - -

<אבי ליכט:>
זה הולך לוועדת כספים. 

<תמי סלע:>
זאת אומרת, כל נושא הגילוי והפרסום של הדברים שקשורים - - -

<היו"ר דוד רותם:>
אמר פרופסור חמדני מה אתם מקשקשים, זה הכול נידון לפני. 

<אבי ליכט:>
אגב, זה לא באמת פסול. כלומר, זה שחברת "אנטרופי" או גופים מוסדיים מנהלים משא ומתן עם החברה לגבי השכר שהיא תיתן לבעל השליטה או למנהל, אני לא רואה בזה דבר פסול. 

<ירון סבר:>
לא, הפסול הוא שיש רק גוף אחד כזה, שיש לו מדיניות נוקשה, שלא מבחינה - - -

<אבי ליכט:>
אגב, זה לא רק גוף אחד. 

<ירון סבר:>
זה רק גוף אחד, ועוד מוסדי אחד שמצביע לבד. ולגוף האחד הזה יש מדיניות נוקשה שלא מבחינה בין גודל החברה לפעילות שלה. זו בעיה מאוד קשה. 

<פרופ' אסף חמדני:>
אדוני, אני חייב להגיד פה משהו. אני הייתי לפני כמה שנים יו"ר ועדה שבין השאר עודדה את הגופים האלה. ואז ישבנו גם עם נציגי איגוד החברות הציבוריות ואמרו, דווקא אנחנו רוצים גופים כאלה, כי היום אנחנו צריכים לרדוף אחרי כל גוף מוסדי לבד, ואם יהיה גוף אחד כזה, מדיניות מסודרת, אפשר יהיה לנהל אתו משא ומתן. 

<היו"ר דוד רותם:>
בקיצור, אתה אומר, הדמעות משתנות מפעם לפעם. זו אותה ממחטה, אבל כל פעם - - -

<פרופ' אסף חמדני:>
רציתי דווקא להגיד משהו יותר ענייני שלכל מנגנון יש יתרונות וחסרונות. לכל מנגנון יש יתרונות וחסרונות.

<תמי סלע:>
אבל בהקשר של חברות ייעוץ אולי כן כדאי להעיר שיש מדינות – וגם בדוחות האירופאים התייחסו לעניין הזה – שמצד אחד עידוד של ייעוץ מקצועי לוועדות האלה שקובעות את התגמול, מצד שני, גם איזושהי שקיפות לגבי ניגודי העניינים שעלולים להיות בקרב אותם יועצים, וזה דבר שהוא – במיוחד אם זה גוף אחד, זה יכול להיות - - -

<רוני טלמור:>
אבל "אנטרופי" מייעצת לבעלי המניות לפני שהם הולכים להצביע. את מדברת על הוראות בחו"ל שיש שמדברות על הייעוץ לוועדות התגמול עצמן. וזה ייעוץ אחר. 

<תמי סלע:>
נכון, שמאוד יכול להיות שזה דבר שיתפתח בהקשר הזה, שיהיה איזשהו גורם או שניים שהם יהיו הגורמים שייעצו לוועדות התגמול בהקשר הזה. ומדינות אירופאיות – שבאמת הדבר הזה קיים שם – יתייחסו לעניין הזה ולחשיבות של איזושהי שקיפות לגבי – באיזה היקף, נגיד, אותה חברה מועסקת על-ידי בעל השליטה או על-ידי גורמים אחרים בחברה בהקשרים אחרים. 

<רוני טלמור:>
למיטב ידיעתנו, אין בעיית מגוון ביועצים בשלב הראשון, בשלב של ועדת התגמול. הקושי שמדובר פה על היעדר מגוון זה בשלב שבעלי המניות הולכים להצביע בגופים המוסדיים ויש היום גוף מרכזי אחד בעניין הזה. זה לא נמצא בשלב שאת מדברת עליו.

<אמיר וסרמן:>
אנחנו קצת סוטים כאן לנושא של חברת הייעוץ ו"אנטרופי". זה נושא בפני עצמו, ואגב, הרשות מטפלת בו היום. אני רק אגיד כמה מילים. ראשית, זו חברה שאין חובה לשכור את השירותים שלה, אלא זה נעשה באופן וולונטארי, וגם משקיע מוסדי יכול לקבל את ההחלטה בעצמו. שנית, מבדיקה שעשינו בחו"ל, ברוב המקומות יש דומיננטיות של חברה אחת או שתיים שנותנות את שירותי הייעוץ האלה. יש איזשהו יתרון לגודל, וזה נוחות בזה. זאת אומרת, זה לא רק חסרונות. 

<תמי סלע:>
אתה מדבר על ייעוץ לבעלי המניות איך להצביע, או לייעוץ לגורמים שמגבשים את מדניות התגמול?

<אבי ליכט:>
הייעוץ המוסדי, "אנטרופי". 

<אמיר וסרמן:>
יעוץ למוסדיים כיצד להצביע. ושלישית, יש יתרון נוסף בחברה כזו – שוב, בלי להתייחס ל"אנטרופי" עצמה ולמדיניות שלה – שהיא בעצם מאפשרת לנטרל במידה מסוימת את ניגודי העניינים שיש למשקיעים המוסדיים עצמם. וזו בעיה שאנחנו רואים בשוק. ודווקא כשיש לך איזשהו גוף שהוא חיצוני ונותן את ההמלצות, זה מנטרל את קשרי הבעלות שלפעמים יש, או קשרים אחרים. 

<תמי סלע:>
גם באותם מקומות לא אמרו שזה פסול, רק אמרו שצריך להיות איזשהו סוג של פיקוח על התופעה הזו. 

<אילן פלטו:>
במקרה של גוף שהוא בניגוד עניינים והוא רוצה להצביע, אז הוא לא ישתמש בהמלצה של "אנטרופי", הוא יבוא לבד. 

<אבי ליכט:>
אבל יהיה לו קשה להסביר למה הוא סטה. הרבה פעמים הם צריכים - - -

<אילן פלטו:>
הוא לא חייב - - - 

<אבי ליכט:>
הוא לא חייב, אבל שואלים אותו. 

<אילן פלטו:>
לא, הוא לא חייב לקחת את "אנטרופי". 

<רוני טלמור:>
לא, לא כי הוא לקח. כי הוא יגיד כל המוסדיים, נגיד, הצביעו כמו "אנטרופי", למה אתה הצבעת אחרת?

<אבי ליכט:>
זה פחות חשוב לעכשיו. 

<תמי סלע:>
יכול להיות שזה יהיה נכון לראות איזה פרקטיקות יתפתחו בהקשר הזה, ואז לטפל בהן. אבל זה משהו שהוא קיים בהסדרה של - - - 

<אבי ליכט:>
תראו, בכל מקרה, בכל הנוגע לחובות גילוי, אני לא חושב שיש איזשהו ספק שהרשות לניירות ערך, במסגרת הכוחות שיש לה תדאג לחובות גילוי מתאימות במקרה הזה. אני חושב שמזה אנחנו פחות צריכים לדאוג. 

<תמי סלע:>
בין היתר, על מה הם הסתמכו בגיבוש מדיניות הטיפול – יש אפשרות לדרוש גם את זה - - -

<אבי ליכט:>
לא יודע, אני מאוד נזהר. תראו, אני לא רוצה להסיג את גבולם, אבל לא - - -

<שריה אורגד:>
יש כמובן הוראות גילוי שמחייבות שאם הדירקטוריון הסתמך על חוות דעת כלשהי, שאפשר – בנסיבות המתאימות, אנחנו גם דורשים קיום חוות הדעת, ובהרבה מקרים – גם בהקשר של תגמול כיום – לפחות חוות דעת מקצועיות שניתנו לשם קביעת התגמול. למשל לבעל עסק. 

<תמי סלע:>
בסוף הסעיף – בעצם עוד לא קראנו – "לעניין זה" – הגדרה של – ""חברה נכדה ציבורית" – חברה ציבורית הנשלטת בידי חברה ציבורית או חברה פרטית שהיא חברת איגרות חוב, שהיא עצמה נשלטת בידי חברה ציבורית או חברת איגרות חוב אחרת הנשלטת בידי בעל השליטה". בעצם, ההבדל לגבי אלה הוא שהאישור של האסיפה, כולל הרוב מקרב בעלי מניות המיעוט, היא המחייבת, ולא ניתן יהיה אחר כך – הדירקטוריון לא יוכל לקבל, למרות ההתנגדות, החלטה אחרת. אני לא יודעת אם אתה רוצה, בהקשר הזה, לשמוע איזשהו הסבר על ההבדל בין ההגדרה של העניין הזה פה ובהצעת החוק של הריכוזיות. 

<פרופ' יוסף גרוס:>
זו ריכוזיות בדלת האחורית. 

<היו"ר דוד רותם:>
תגידו, הריכוזיות כבר עברה קריאה ראשונה? 

<קריאה:>
כן. 

<היו"ר דוד רותם:>
כבר התחיל לדון בזה גפני? 

<אילן פלטו:>
לא. בשבוע הבא. 

<היו"ר דוד רותם:>
בשבוע הבא. 

<אילן פלטו:>
במקביל אליך. 

<היו"ר דוד רותם:>
אין במקביל אלי. 

<תמי סלע:>
אני ממשיכה. "(ד)
מדיניות תגמול לתקופה העולה על שלוש שנים, טעונה אישור, אחת לשלוש שנים; אישור לפי סעיף קטן זה יינתן בדרך שבה נקבעת מדיניות התגמול לפי סעיפים קטנים (א) עד (ג).

(ה)
בלי לגרוע מהוראות סעיף קטן (ד), הדירקטוריון יבחן, מעת לעת, את מדיניות התגמול וכן את הצורך בהתאמתה להוראות סעיף 267ב אם חל שינוי מהותי בנסיבות שהיו קיימות בעת קביעתה – פה יש תוספת – או מטעמים אחרים".

<אילן פלטו:>
אני רציתי גם להעיר לגבי הנושא הזה של חברה נכדה, כי דילגנו על זה. גם פה דיברנו על העניין הזה, כי יכול להיות מקרה שגם אם זו חברה נכדה, עדיין יש לי אחוז גבוה. זה לא חייב להיות פחות –  אנחנו צריכים גם לפתור את הבעיה, למרות שאפשר לשלוח את זה לריכוזיות. 

<אבי ליכט:>
לא, אני לא רוצה לשלוח את זה לריכוזיות כי מבחינתי אנחנו דנים בהצעת חוק שנדונה בוועדת חוקה. זה נראה לנו עניינית נכון. אני לא רוצה לקשור בין הדברים האלה. יכול להיות שאם אנחנו נגמור כאן, והריכוזיות ירצו להתבסס עלינו, זה בסדר, אבל אני בכל זאת מנסה לנהל שני מהלכים ענייניים במקביל. גם הצעות החוק מדברות, בהקשר הזה, אחת עם השנייה. לכן אני לא רואה בזה בעיה. 

<אילן פלטו:>
כן, אבל אבי, יכולה להיות חברה נכדה שאני עדיין מעל 50% בה. 

<אבי ליכט:>
לא. אדוני רוצה שאני אסביר רגע על החברה הנכדה? 

<היו"ר דוד רותם:>
כן. 

<אבי ליכט:>
החברה הנכדה הגיעה אכן מהריכוזיות. הרעיון הגיע מוועדת הריכוזיות. אני רוצה להסביר שבהתחלה באמת דיברנו בוועדת הריכוזיות על קריטריונים שיהיו מבוססים על הפער בין ההון לשליטה. כלומר, ככל שהאינטרס של בעל השליטה בהון יותר נמוך, כך יש חשש לניצול לרעה של הכוח שלו, כי יש היעדר הלימה בין כמה כסף הוא שם לבין כוח השליטה שלו. זאת היתה ההתחלה של המהלך. אחר כך, במהלך הדיונים בוועדה קיבלנו הערות – בייחוד מהשוק אגב, גם מהחברות הציבוריות, לדעתי – שהמנגנון הזה הוא מאוד מסובך, קשה להפעלה, ויכול לעורר הרבה בעיות פרקטיות. ולכן, בהמלצות הסופיות של הוועדה – וככה זה גם מופיע בהצעת החוק – נטשנו כמעט לחלוטין את הרעיון של הפער, ועברנו למודל של שכבות, שהשכבות יוצרות מודל הרבה יותר פשוט להפעלה, וגם סוג של מה שאנחנו קוראים Proxy. 
כלומר, זה מדמה את הפער, רק בדרך הרבה יותר פשוטה. כי ככל שמספר השכבות יותר גדול, כך האחוז בהון אינהרנטית יורד. זה מה שרצינו לעשות. מה שעשינו פה, אמרנו את אותו דבר. בוועדת הריכוזיות ההמלצות הנוכחיות אומרות שחברה כזאת, שנמצאת בשכבה שלוש, לא תונפק יותר. אנחנו חושבים שיש קושי בזה שחברה כזאת בכלל תונפק, מלכתחילה. גם מטעמים משקיים וגם מטעמים של הפער הזה. אבל יצרנו הוראת מעבר שהיא לא בדיוק הוראת מעבר, אלא היא יותר סוג של מה שהאמריקאים קוראים Grandfather clause, קיבוע מצב קיים שמי שנמצא בתהליך עצמו, בשכבה שלוש, אנחנו לא נפרק אותו, אבל נטיל עליו כללי ממשל תאגידי מאוד חמורים. הרבה יותר חמורים משכבה שתיים ושכבה אחת. 
פה, מבחינת הרציונל, זה מתלבש על – כלומר, אנחנו אומרים בחברה שהיא שכבה שלוש, בעיית הנציג היא יותר חמורה, ולכן אנחנו רוצים לעשות ממשל תאגידי משודרג. לכן אם בחברות רגילות שדיברנו עליהן עד עכשיו הלכנו על Say on pay, פה, מכיוון שלבעלי מניות המיעוט, האינטרס שלהם הוא הרבה יותר גדול, נתנו להם כוח מחייב. וזה מאוד דומה להמלצות האחרות של ועדת הריכוזיות, שמדברות על ממצאי ממשל תאגידי קצת שונים. זה בגדול הרציונל. 

עכשיו, אומרים לנו לפעמים חברות כאלה, חברת נכדה, הפער בה הוא לא גדול. או, אם יש באמצע חברות אג"ח, ששם אין פער. אז הרעיון אומר שלפעמים, כדי ליצור הסדר יותר פשוט ופחות מורכב מהצד שלהם, כלומר, אנחנו קיבלנו את ההערה שהמנגנון הזה מורכב לכתחילה, נכון למצוא מנגנונים שמדמים את החלטה, גם אם הם לא לגמרי תואמים אותה. לכן הלכנו פה על משהו הרבה יותר פשוט. זה הרעיון. 

<אילן פלטו:>
אני חוזר עוד פעם ואני אומר, זה לא משהו יותר פשוט. הרי אתה מתחכם בעניין הזה. כי הרי  מלכתחילה אתה עושה את זה יותר מסובך.

<אבי ליכט:>
למה?

<אילן פלטו:>
אם היית אומר – הכי פשוט, למה לעשות הבחנה? כמו שאותו Say on pay שהיה בחברות בשכבה השנייה, יישאר גם בשכבה השלישית. וזה הכי פשוט. אבל אתה מסבך את זה. אתה הולך ואומר, לא, אני קובע להם ככה ולהם ככה. אני אומר, הכי פשוט, אל תעשה הבחנה בין חברה נכדה לחברת בת, וזה יהיה הכי פשוט. אם אנחנו רוצים באמת להישאר - - -

<אבי ליכט:>
הכי פשוט זה פשוט למשוך את הצעת החוק. זה יהיה הכי פשוט. 

<אילן פלטו:>
זה הרבה יותר טוב, זה נכון. אבל עברנו את השלב הזה, יש חוק בינתיים. אבל אני אומר, בהקשר הזה, אם את רוצה בכל זאת, כבר עשית את המסובך, לא הלכת לפשוט, עשית את המסובך, אז בוא תפעיל את שיקול הדעת. לפחות תפעיל את שיקול הדעת. אתה כבר מטיל גרזן פה, אתה אומר, חברה נכדה, אין Say on pay. בכל זאת, תלך קצת לקראת, תגיד, אם בחברה נכדה פחות מ-33% - - 

<אבי ליכט:>
לא. 

<אילן פלטו:>
- - אין Say on pay. אבל אם זה מעל, זה חוזר למנגנון – שהוא גם בעייתי, אני לא אומר שהוא לא בעייתי – שאתה התווית. אתה אומר אין פה הבחנה. תיאורטית, יכול להיות - - -

<היו"ר דוד רותם:>
אתה הצעת 50% ומעלה, עכשיו אתה יורד אתו ל-33%. 

<אילן פלטו:>
כי אני רואה שהתהליך פה הוא תהליך - - -

<היו"ר דוד רותם:>
כי אני רואה דבר מאוד מעניין, אצלך יש כל הזמן נסיגה בדרישות. 

<אילן פלטו:>
לא, כי יש פה עלייה בדרישות. אמרתי לך שחונכתי באגף תקציבים, ככה לימדו אותנו שם. אתה מתחיל מלמטה. 

<היו"ר דוד רותם:>
לא, אתה מתחיל ישר למעלה, ואתה אומר אין תזוזה.

<אילן פלטו:>
אבל באגף תקציבים יכולתי להגיד את זה, פה זה - - - 

<אבי ליכט:>
אגב, אם זכרוני אינו מטעני, יש לי הרגשה שהחברות הציבוריות הן אלה שביקשו שנטוש את מנגנון הפער שמוצע עכשיו, ונעבור למודל של שכבות. 

<אילן פלטו:>
חד משמעית. 

<אבי ליכט:>
אז לכן אני לא כל כך מבין את ההערה, כלומר - - -

<אילן פלטו:>
אתה חזרת לנכדות פה, נו, מה, אתה מטיל עלינו סנקציות בחברה נכדה, לא משנה כמה - - -

<אבי ליכט:>
אני לא מטיל סנקציות, אני - - -

<אילן פלטו:>
אם לא היית - - - הייתי נוטש גם את - - -

<נתי שילה:>
אבל חיזקת את הדירקטוריון בשכבה השלישית בריכוזיות. 

<אבי ליכט:>
כן. 

<נתי שילה:>
זה כבר דירקטור מיוחד, זה לא כמו בשכבה - - -

<אבי ליכט:>
אבל עדיין, עשינו עוד כל מיני דברים. ואני עדיין חושב שבאיזון - - - 

<היו"ר דוד רותם:>
מה אתה עושה להם בכללי הממשל אצל גפני?

<אבי ליכט:>
בעצם, המבנה של הדירקטוריון שם משתנה. זה לא אצל גפני. 

<תמי סלע:>
זה דירקטוריון בלתי תלוי?

<אבי ליכט:>
לא, הדח"צ – אני לא בדיוק זוכר. אני חושב שבסוף קבענו שליש דח"צים. 

<נתי שילה:>
לא שליש, רוב. 

<אבי ליכט:>
לא, זה שליש דח"צים ורוב בלתי תלויים, כאשר הדח"צים נבחרים על-ידי המיעוט. כלומר, בתיקון 16, אם אתה זוכר, היתה התלבטות איך ללכת, ובסוף אמרנו שבעל השליטה מציע, ורק בכהונה השנייה הולכים על רוב של המיעוט. פה, מלכתחילה הם כאלה. כלומר, מלכתחילה, המיעוט בוחר אותם, וזה גם שליש דח"צים ורוב בלתי תלויים. 

<אילן פלטו:>
אז תסתפק בזה. 

<אבי ליכט:>
לא, אני לא רוצה להסתפק בזה. 

<נתי שילה:>
אתה לא מאמין להם בסוף. 

<אבי ליכט:>
רגע, שוב, הרעיון הוא שיהיה - - -

<תמי סלע:>
זה עוד לא עבר. שלפחות יוכלו לעכל.  

<היו"ר דוד רותם:>
ההוא לא יעבור כל כך מהר. 

<אילן פלטו:>
הוא נראה לי מאוד נלהב להעביר אותו. 

<אבי ליכט:>
מי?

<אילן פלטו:>
יושב-ראש הוועדה. 

<היו"ר דוד רותם:>
איזה יושב-ראש ועדה?

<גלעד סממה:>
כספים. 

<אבי ליכט:>
גפני. אני רק רוצה להעיר שהחוק עצמו – הנושא הזה הוא רק נושא אחד. זה חוק סופר מורכב. ולכן זה ייקח זמן להעביר אותו. אני גם לא רואה את הקשר. כלומר, אם אנחנו מחליטים שעניינית זה נכון - - -

<היו"ר דוד רותם:>
טוב מאוד שזה בוועדת כספים. אם זה חוק מורכב, טוב שהוא בוועדת הכספים. 

<אבי ליכט:>
אתה רוצה שנעביר את זה לוועדת חוקה? תגיד לי, כי אני - - -

<היו"ר דוד רותם:>
לא, חוקים מורכבים אל תביא אלי. 

<פרופ' יוסף גרוס:>
אבי, ברוח הנעימה שישנה כאן, על מה שאמרת למשוך את החוק. אני רוצה לומר לך, כשאמרת את זה עוד חשבתי לרגע – הייתי חבר ועדת ברק שכתבה את חוק החברות. מ-1929 עד 1999 – 70 שנה – פקודת החברות המנדטורית לא השתנתה כמעט. והנה, אנחנו נמצאים עכשיו 12-11 שנה מיום שנכנס החוק, משנת 2000, אנחנו כבר בתיקון 20. ועדת ברק ישבה עשר שנים, שבעה נקיים. ישבנו, דנו בכל דבר. היו אנשי הרשות, והיתה שם נושאת הדגל, גברת דידי לחמן. ועברנו על כל דבר ודבר. ובסופו של דבר יצא חוק שהוא מצוין. בכל העולם מעריכים אותו. ועכשיו אנחנו נמצאים כאילו אבי ייסר אתכם בשוטים. כל פעם באים ואומרים, רגע אחד, בוא נקפיד על עוד משהו ונכביד ונכביד. יש לי את ההרגשה – דיברתי גם עם אהרון ברק על זה – מה קרה? איזו בהלה. במשך עשר שנים, 20 תיקונים, חלקם מאוד מהותיים, מאוד שינויים. הרשות לניירות ערך ישבה אתנו בוועדת ברק. שמענו את פרופסור לואיס לוס מהרווארד, ושמענו את פרופסור גאור מלונדון. שמענו את כל גדולי העולם. והאמת היא שלא צריכה להיות כזאת בהלה, כל יום לחוקק עוד דבר חדש ועוד דבר חדש. בסוף נהרוג את הסוס הזה. 

<היו"ר דוד רותם:>
תגיד לי, מה אתה רוצה, ממה אני אתפרנס? אתה מבין שאם אני לא מחוקק כל יום חוק, אין לי מה לעשות?

<פרופ' יוסף גרוס:>
8,000 שקל לחודש, אני יכול להציע לך משרה טובה יותר. 

<היו"ר דוד רותם:>
לא יכול. מה, להיות עורך דין? רק זה חסר לי. 

<אבי ליכט:>
אני צריך לענות לזה?

<היו"ר דוד רותם:>
לא. 

<פרופ' יוסף גרוס:>
לא. אמרתי שזו הערת שוליים. כשאתה אמרת למשוך את החוק, אמרתי, אולי לפעמים כן. 

<תמי סלע:>
"267ב.
שיקולים ואמות מידה בקביעת מדיניות התגמול 

(א)
מדיניות התגמול תיקבע בהתאם לשיקולים אלה:" – פה יש שינוי קל, (1) פוצל לשני סעיפים קטנים.

"(1)  קידום מטרות החברה, תכנית העבודה שלה ומדיניותה, בראייה ארוכת טווח;

(2) יצירת תמריצים הראויים לנושאי המשרה בחברה, בהתחשב, בין היתר, במדיניות ניהול הסיכונים של החברה;

(3) גודל החברה ואופי פעילותה;

(4) לעניין תנאי כהונה והעסקה הכוללים רכיבים משתנים – תרומתו של נושא המשרה לשיפור הביצועים ארוכי הטווח של החברה".

"(ב) 
מדיניות התגמול תכלול, בין השאר, התייחסות לאמות המידה המפורטות בחלק א' לתוספת ראשונה א' וייקבעו בה, בין השאר, ההוראות המפורטות בחלק ב' לתוספת האמורה.

(ג)
 השר, בהתייעצות עם רשות ניירות ערך, ובאישור ועדת החוקה חוק ומשפט של הכנסת, רשאי, בצו, לשנות את תוספת ראשונה א'". פה רציתי לשאול שאלה בקשר לעניין שראיתי אותו במקומות אחרים שהתייחסו לנושא של ביצועים שהם דווקא לא פיננסיים. זאת אומרת, באופן מפורש, כשמדברים על תרומה לביצועים או התייחסות לביצועים בקביעת התגמול, שתהיה התייחסות גם לביצועים שהם לא ביצועים פיננסיים. 

<אבי ליכט:>
איפה את רוצה להכניס את זה? 

<תמי סלע:>
באחד השיקולים. בין השיקולים שצריכים להתחשב בהם, צריך להסתכל גם על ביצועים שהם לא פיננסיים. 

<נתי שילה:>
זה ב-267ב(א)(3). 

<תמי סלע:>
פה מדובר על רכיבים משתנים, אבל זה יכול להיות – נכון, זה תלוי - - -

<אבי ליכט:>
כשאת אומרת ביצועים לא פיננסיים, את יכולה יותר להסביר למה את מתכוונת? 

<תמי סלע:>
סוגים אחרים. נגיד, פיתוח של מחלקות בחברה. דברים שאין להם דווקא ערך כלכלי. 

<היו"ר דוד רותם:>
ערך ציבורי. אתה יודע, חברה שתורמת הרבה כסף. 

<אבי ליכט:>
למה את חושבת שהישגיו של נושא המשרה זה לא נכנס פנימה?

<אילן פלטו:>
תמי, את אמרת בפתיח "בין השאר" בשיקולים? 

<קריאה:>
לא, זו בדיוק הערה שלנו. 

<תמי סלע:>
כן. ב-(2), "בהתחשב, בין היתר, במדיניות ניהול הסיכונים של החברה", העניין של התמריצים לנושאי המשרה. זה נמצא בנוסח. ב-(א)(2).

<ירון סבר:>
למה לא ברישה? להגיד – תראה לו רשימה סגורה.

<נתי שילה:>
ברישה. 

<אילן פלטו:>
בין השאר, למה לא לסגור את הרשימה? 

<ירון סבר:>
חייבים "בין היתר". 

<אילן פלטו:>
ואם אני חושב שזה איזשהו פרמטר שהוא רלוונטי לחברה שלי? להוסיף שם "בין השאר", זה צריך להיות ברישה. 

<תמי סלע:>
אני לא רואה בעיה עם זה, להגיד "בין היתר" ברישה. 

<אבי ליכט:>
אין לי שום בעיה עם זה. 

<נתי שילה:>
זה תוקן?

<היו"ר דוד רותם:>
כן. 

<רוני טלמור:>
תגידי רק בדיוק מה ההצעה, שאני אכתוב אותה. 

<תמי סלע:>
לגבי הביצועים? "תרומתו של נושא המשרה לשיפור הביצועים ארוכי הטווח של החברה, לרבות ביצועים לא" כלכליים, לא פיננסיים.

<היו"ר דוד רותם:>
לרבות ביצועים חברתיים. 

<ירון סבר:>
זה לא חייב להיות חברתי, גם – אני לא יודע להשים את האצבע על פיננסים, אבל יש חברות שחשוב להן לחזק את מעמדן, לחזק את המוניטין, כל מיני. 

<היו"ר דוד רותם:>
החברות פחות מעניינות אותי - - -

<רוני טלמור:>
זה יכול להיות גם נושא משרה שהתרומה שלו היא לא בהכרח לפיננסי. 

<אבי ליכט:>
אבל בתוספת כתוב "השכלתו, כישוריו, מומחיותו, והישגיו של נושא המשרה". 

<ירון סבר:>
דרך אגב, יש נושאי משרה - - -

<אבי ליכט:>
זה אגב, לא חייב להיות פיננסי, אנחנו לא קבענו דווקא פיננסי. 

<ירון סבר:>
אבל אבי, אתם אומרים פה למשל, ברכיבים משתנים "תרומתו של נושא המשרה לשיפור הביצועים ארוכי הטווח של החברה". יש בעלי תפקידים שבהגדרה התפקיד שלהם לא לדאוג לביצועים של החברה. התפקיד שלהם זה לדאוג לדיווח נכון, לביקורת, לניהול סיכונים. זה לאו דווקא משפיע באופן ישיר. אפילו במדיניות של המפקח על הבנקים, למשל כשהוא מדבר על תפקידים של בקרה ופיקוח, הוא מבקש להפריד את זה מהביצועים של החברה. השאלה שאני שואל זה למה לא לומר שהשיקולים האלה הם – בין היתר חייבים להתחשב גם בשיקולים האלה, אבל להתיר גמישות שאם בעל תפקיד מסוים, או חברה מסוימת, יש לה משהו שחורג מזה, היא תוכל להוסיף? 

<אבי ליכט:>
אתה מדבר על אמות המידה, חלק א'? 

<ירון סבר:>
לא, אני מדבר על השיקולים. 

<תמי סלע:>
אמרנו שנכתוב "בין היתר". 

<ירון סבר:>
סליחה, לא שמעתי. 

<אילן פלטו:>
עכשיו נדבר על סעיף (3)?

<היו"ר דוד רותם:>
אתה יכול לדבר על איזה סעיף שאתה רוצה. 

<אילן פלטו:>
גם הערנו במכתב, וגם אנחנו עדיין חושבים שהקריטריון הזה הוא לא נכון ברמה - - -

<תמי סלע:>
על איזה קריטריון? אתה מדבר עכשיו על אמות המידה, על (3)? עוד לא קראנו את זה. 

<אבי ליכט:>
לא קראנו את זה. 

<היו"ר דוד רותם:>
זה שהוספנו "בין היתר", אז אין יותר קריטריונים - - -

<אבי ליכט:>
אתה קופץ. 

<תמי סלע:>
קראנו בינתיים רק את השיקולים שב-267ב. אני לא הבנתי לגמרי אם יש לכם עניין או לא. זה קשור לעניין של הפיצויים הלא כלכליים. 

<אבי ליכט:>
אני לא רואה בזה בעיה. 

<היו"ר דוד רותם:>
אני חושב שצריך להכניס את הסעיף של ביצועים לא כלכליים. 

<אבי ליכט:>
אבל השאלה איפה את חושבת – כתוב "קידום מטרות החברה, תכנית העבודה שלה ומדיניותה, בראייה ארוכת טווח". קידום מטרות החברה זה לאו דווקא פיננסי. כלומר, אם יש מישהו שיש לו תפקיד פיקוח, או שהוא אחראי על המורל בחברה, אני לא יודע מה. 

<נתי שילה:>
לא, בסעיף קטן (3) תראה. 

<אבי ליכט:>
לא. 

<תמי סלע:>
אנחנו מדברים נגיד על בונוסים או כל מיני דברים שניתנים שהם באים לעודד ביצועים, אז תמיד הדגש היה - - -

<אבי ליכט:>
את מדברת על סעיף קטן (3). 

<תמי סלע:>
אני גם חושבת שזה משקף את מבנה השכר היום, שגם רואים בו איזושהי בעייתיות, שזה תמיד הסתכלות על הרווחים, על הצד הכלכלי, ואין מספיק התייחסות לדברים אחרים. 

<אבי ליכט:>
הבנתי. מה הצעת הנוסח?

<תמי סלע:>
ב-(3) שזה יהיה (4). דווקא ברכיבים המשתנים "התרומה לשיפור הביצועים ארוכי הטווח של החברה, לרבות ביצועים לא כלכליים". 

<אבי ליכט:>
ביצועים לא כלכליים זה נוסח שאני לא - - -

<תמי סלע:>
אז אפשר לחפש נוסח. 

<אבי ליכט:>
אין בעיה. הרעיון עצמו - - -

<תמי סלע:>
אני חושבת שבאנגלית הם דיברו על פיננסים.  

<רוני טלמור:>
השאלה אם זה לא אמור להיות משהו מדיד. 

<פרופ' יוסף גרוס:>
קח את הדוגמה למשל של קצין ציוד, שאין לו כל עניין בנושא. איפה אתה מכניס אותו?

<אבי ליכט:>
בסדר, אנחנו נחשוב על זה. 

<תמי סלע:>
העניין שזה מדיד, זה בא לביטוי אחר כך באמות המידה. עדיין זה יכול להיות מדיד, אבל זה פשוט לא חייב להיות מדיד - - -

<קריאה:>
מדיד בכסף. 

<אבי ליכט:>
כלומר, עלייה בשמחת החיים של החברה ב-10%. 

<תמי סלע:>

למשל מי שאחראי על ציוד. 

<אבי ליכט:>
תמי, הרעיון ברור. אנחנו נחשוב על נוסח ונדבר על זה. 

<נתי שילה:>
סליחה, רגע, אפשר עוד שאלה? תמי, אם חברה מסוימת רואה שאחת מאמות המידה כאן לא מתאימה לה? 

<תמי סלע:>
עוד לא הגענו לאמות המידה, אנחנו באישור. 

<היו"ר דוד רותם:>
כתבנו "מדיניות התגמול תיקבע בין השאר בהתאם לשיקולים אלה". אז הואיל והכנסנו "בין השאר", הם יכולים להתעלם או להוסיף מה שהם רוצים. 

<אילן פלטו:>
"בין השאר" – אפשר להתעלם. 

<אבי ליכט:>
לא, אי-אפשר להתעלם. 

<תמי סלע:>
אפשר גם עוד, לא להתעלם. 

<היו"ר דוד רותם:>
חברים יקרים, "בין השאר", גם אפשר להתעלם. 

<אבי ליכט:>
איך אפשר להתעלם מ"בין השאר"?

<היו"ר דוד רותם:>
פרופסור גרוס, תן לו הסבר משפטי בבקשה. 

<אבי ליכט:>
תסביר לי איך באמת שכשכתוב "בין השאר" אתה יכול להתעלם מזה.

<פרופ' יוסף גרוס:>
שאר זה שארית. מה שנשאר. 

<אבי ליכט:>
חלש. אני רק רוצה להסביר בכל זאת, הרעיון להשים את זה דווקא בחוק, אני לא חושב שיש איזושהי מחלוקת – ועדיין לא הבנתי – למה כשאנחנו קובעים מדיניות תגמול – תסתכלו על הסעיפים. מה לא יכול להתאים לחברה? "קידום מטרות החברה, תכנית העבודה שלה ומדיניותה, בראייה ארוכת טווח" – יש מישהו שלא רוצה לעשות את זה? 

<נתי שילה:>
לא. 

<אבי ליכט:>
"ביצירת תמריצים ראויים לנושאי המשרה בחברה" "במדיניות ניהול סיכונים" – מה לא מתאים פה לחברות? 

<נתי שילה:>
רק סעיף קטן (3).

<תמי סלע:>
אתה מדבר על אמות המידה. 

<היו"ר דוד רותם:>
לא, גודל החברה ואופי פעולתה. 

<תמי סלע:>
על סעיף קטן (3) באמות המידה אתה מסתכל. לא קראנו את זה עוד. 

<נתי שילה:>
בדיוק. השיקולים. "לעניין תנאי כהונה" – זה רכיבים משתנים. "תרומתו של נושא המשרה לשיפור הביצועים" - - -

<אבי ליכט:>
לא, פה זה נושא קריטי, ואני רוצה להסביר את זה.

<נתי שילה:>
על זה דיברנו. 

<אבי ליכט:>
אני יודע. כשאתה נותן למישהו בונוס – הרי מה קורה היום? ואת זה אנחנו רוצים למנוע. אנחנו רוצים באיזושהי דרך לעשות רגולציה על מרכיבי השכר המשתנה, ששם עיקר הבעיה. אם אתה יכול לחלק בונוס, סתם ככה. אני רוצה לתת להוא עשרה מיליון. למה? כי הוא נחמד. או אני רוצה לתת להוא, סתם. זה גורם לכל הבלגנים. אני רוצה לתת מענק פרישה, סתם, למישהו, נרביץ כמה משכורות. את זה אנחנו רוצים למנוע. 

<היו"ר דוד רותם:>
אני לא מבין אותך, ממתי נותנים מענק פרישה? זה הכול הסכם אי-תחרות. 

<אבי ליכט:>
הסכם אי-תחרות, אוקיי.

<היו"ר דוד רותם:>
אז מה אתה עושה ממני צחוק? פה אפשר?

<אבי ליכט:>
כן, זה יהיה פה.

<היו"ר דוד רותם:>
איפה זה יופיע?

<אבי ליכט:>
אנחנו נכניס את זה. 

<רוני טלמור:>
תמי דאגה לזה. 

<אבי ליכט:>
בזכות היועצת המשפטית של הוועדה אנחנו נכניס גם את זה. 

<פרופ' יוסף גרוס:>
גליה מאור?

<היו"ר דוד רותם:>
חס ושלום.

<אילן פלטו:>
לא נוקבים בשמות. 

<אבי ליכט:>
אנחנו לא מדברים על אנשים פה. אנחנו מדברים פה עניינית. הרעיון של תרומתו של נושא המשרה לשיפור הביצועים של החברה – למה אתה נותן לו בונוס, סתם בגלל העיניים היפות שלו? זה לא הגיוני. ולכן כשכתבנו פה, לא התכוונו שהחברה יכולה להחליט לעצמה שאת חלק מהדברים האלה היא לא שוקלת. כי אם החברה תוכל לעשות מה שנוח לה, אז בעצם לא עשינו כלום. לכן הלכנו פה על משהו שהוא הדבר הבסיסי ביותר שאותו חייבים לשקול. ומזה הם לא יוכלו להתחמק. אני לא רוצה שיובן שחברה יכולה לתת בונוסים בלי לשקול את תרומתו של נושא המשרה לשיפור הביצועים של החברה. סתם לחלק בונוסים? לכן אני לא מוכן לקבל את ההערה הזאת. 

<אילן פלטו:>
אבל אם זו פעילות שתרמה השנה, זה לא טוב? 

<פרופ' יוסף גרוס:>
על מה אתם מדברים? זו רשימת כביסה – מה זה משנה זה או זה?

<אילן פלטו:>
לא, רק ארוכי טווח.

<פרופ' יוסף גרוס:>
מאיפה לקחת את הרשימה הזאת?

<אבי ליכט:>
אני לא רוצה לגלות את הסודות המקצועיים שלי. 

<תמי סלע:>
מאיפה? זה מופיע בכל המסמכים. 

<אבי ליכט:>
אין נייר שזה לא מופיע. 

<תמי סלע:>
אין מסמך אחד שמדבר על מדיניות השכר של בכירים ונושאי משרה - - - 

<פרופ' יוסף גרוס:>
כשאומרים לי כל המסמכים, אני אבוד. מה זה כל המסמכים?   

<אבי ליכט:>
כל חוק שמחוקק היום בנושא שכר מדבר על שיקולים ארוכי טווח. כל נייר מדיניות של ארגונים בינלאומיים – כולל כאלה שאסור להזכיר את שמם – כולל ארוכי טווח. 

<פרופ' יוסף גרוס:>
פירוט - - -

<אבי ליכט:>
כן.

<פרופ' אסף חמדני:>
יוסי, לפי דעתי זה גם היה בנייר שהגשת לנאמן. 

<פרופ' יוסף גרוס:>
אתה טועה בגדול. 

<היו"ר דוד רותם:>
בוא נאמר ככה, הוא לא היה צריך להגיש את זה לנאמן, את זה נאמן כתב לבד. 

<פרופ' יוסף גרוס:>
אני בחיים לא הייתי כותב את זה. רבותי, כיהנתי בעשרות דירקטוריונים, הגדולים שבחברות. ישבנו על הרבה דברים כאלה, ממשלתיות, אחרות או בורסה. הפירוט הזה נראה לי קצת לעג לרש. אבל לא אכפת לי שייכנס, ממילא זה לא אומר כלום. זה מן צ'ק ליסט, תעשה את זה, תעשה את זה. ואני יושב בדירקטוריון ואומר א' עשינו? כן. ב' עשינו? כן. אני אביא את פרופסור צבירן, והוא יגיד, חבר'ה, פה תעשו ככה. אני לא מתנגד לזה, רק נראה לי שזה - - -

<אבי ליכט:>
אני לא יודע אם אני צריך לשמוח מזה שאמרת שאתה מסכים לזה יישאר או להיות עצוב מההסבר שנתת למה אתה חושב שזה צריך להישאר. 

<היו"ר דוד רותם:>
אתה צריך להיות עצוב מזה שהוא הסביר לך שאין לזה שום חשיבות. 

<אבי ליכט:>
אני חולק עליך. 

<פרופ' יוסף גרוס:>
- - -
<אבי ליכט:>
מה שאני הבנתי עד עכשיו, שכל התיקונים לחוק החברות, חוץ מחוק החברות המקורי, אין להם חשיבות. לבד מהנוסח המקורי, שבו אסור לגעת. 

<היו"ר דוד רותם:>
אני הייתי מציע לך להתייחס לזה ברצינות. 

<אבי ליכט:>
אבל מכיוון שאתה אחראי לחלק מהם, קשה לי להתייחס לכזאת אמירה ברצינות.

<היו"ר דוד רותם:>
אתה יודע, כי אתם מקריאים לי חוות דעת על חוקתיות, אז אני חייב.

<פרופ' יוסף גרוס:>
אין להשוות את ברק לעומת המצב של היום. 

<אבי ליכט:>
אנחנו גמדים שעומדים על ראשיהם של ענקים כמוך. 

<נתי שילה:>
רק שאלה אחת. אז זאת אומרת שקצין ציוד בחברה לא יכול לקבל תכנית ארוכת טווח, נגיד אופציות של החברה? כיוון שהוא לא משתתף פיזית ברווחים או - - -

<אבי ליכט:>
לא אמרנו את זה, להיפך. 

<היו"ר דוד רותם:>
איזה רווחים? מה אתם רוצים? לא כתוב בשום מקום רווחים. 

<ירון סבר:>
מה אם יהיה כתוב "תרומתו של נושא המשרה לחברה בטווח הארוך"? כי הנושא של שיפור הביצועים זה מה שמפריע פה. יש בעלי תפקידים שלא אמונים על שיפור הביצועים. 

<אילן פלטו:>
את זה הוא הבטיח כבר שהוא יתקן. 

<אבי ליכט:>
בסדר, לגבי זה אנחנו נחשוב על נוסח. את זה אמרנו.

<נתי שילה:>
זה יתוקן?

<היו"ר דוד רותם:>
הלאה. 

<תמי סלע:>
267ג, יש פה הצעה להוסיף – גם בעקבות ההערות שהיו בישיבה הקודמת, משרד המשפטים מציע: "השר, לאחר התייעצות עם רשות ניירות ערך, רשאי לקבוע כי הוראות פרק זה לא יחולו על סוגים של חברות ציבוריות או של חברות איגרות חוב, כפי שיקבע". 

<היו"ר דוד רותם:>
כן. 

<ירון סבר:>
רציתי קודם לברך על התוספת הזאת. אני מניח שהיא הגיעה מהערות שעלו בדיון הקודם. 

<היו"ר דוד רותם:>
לא, זה הגיע מהייעוץ המשפטי. 

<ירון סבר:>
אני חושב שכולם הבינו, בשורה התחתונה, שיש חברות שלהחיל עליהן את הדבר הזה זה נטל כבד מדי. אני קצת חושש לגבי ה-Process אבל. השאלה אם אמירה כזאת, שהשר בעתיד יחוקק כללים כאלה ואחרים, כשהוראות המעבר אומרות שמהרגע שעברו 30 יום מפרסום החוק, כבר כל דבר צריך לרוץ לאסיפה, האם אפשר לחזק קצת יותר את ההליך מבחינת – אני לא יודע, שהחוק לא יכנס לתוקף לפני שיש כללים כאלה?

<אבי ליכט:>
לא. 

<היו"ר דוד רותם:>
לא. 

<ירון סבר:>
או התחייבות שתוך X חודשים יצאו כללים כאלה?

<היו"ר דוד רותם:>
אתה מדבר על משרד המשפטים. 

<ירון סבר:>
לכן אני חושש. 

<אבי ליכט:>
רגע, התחלת טוב, למה להרוס?

<ירון סבר:>
גם אתם התחלתם טוב, אבל לא עשיתם עד הסוף.

<אבי ליכט:>
בסדר. אין לנו כוונה למשוך את זה. אנחנו נעשה את זה. 

<ירון סבר:>
אני לא דואג מהכוונה שלכם דווקא. אבל אבי, אנחנו הרי יודעים - - -

<רוני טלמור:>
תניחו הצעה. תניחו מה אתם חושבים שנכון. 

<אבי ליכט:>
אין לנו שום כוונה לעכב את זה. אנחנו נעשה את זה מהר ככל האפשר. 

<ירון סבר:>
בסדר, אנחנו נכתוב את זה. 

<רוני טלמור:>
תניחו הצעות, מה אתם חושבים שנכון. 

<היו"ר דוד רותם:>
התקנות באישור ועדת החוקה?

<אבי ליכט:>
ודאי. אני לא עושה שום דבר בלי אישור של ועדת החוקה. 

<היו"ר דוד רותם:>
אתה צודק.  הלאה. 

<תמי סלע:>
"תוספת ראשונה א'" – הכנסתי את זה פה בהקשר, למרות שזה יופיע, כמובן, בסוף החוק. 

" תוספת ראשונה א'
חלק א'

אמות מידה שחובה להתייחס אליהן בקביעת מדיניות התגמול

(1) השכלתו, כישוריו, מומחיותו" – הוספנו פה – "ניסיונו המקצועי והישגיו של נושא המשרה;

(2) מהות התפקיד והיקפו וכן הסכמי שכר קודמים שנחתמו עם נושא המשרה" – אני לא לגמרי הבנתי למה זה צריך להיות אחד מאמות המידה שחייבים להתייחס אליהם, העניין של הסכמי שכר קודמים. 

<היו"ר דוד רותם:>
לא הבנתי, חתמו אתי הסכם על מיליון שקל לחודש, עכשיו את רוצה להוריד לי ל-20,000?

<אבי ליכט:>
או להיפך. מישהו שקיבל 20,000 פתאום מקבל מיליון. אז שיסבירו מה.

<היו"ר דוד רותם:>
להיפך זה די ברור. 

<תמי סלע:>
דווקא לאור זה שבאים לשנות פה איזשהו מצב קיים שאומרים שהוא לא תקין, אז אני לא חושבת שרוצים לשדר שהסכם שכר קודם הוא דבר שהוא מחייב לעניין קביעת השכר החדש. 

<היו"ר דוד רותם:>
לא, יגידו, למרות - - -

<אבי ליכט:>
לא, הוא לא מחייב. זה משהו שאתה צריך לשקול. 

<נתי שילה:>
אבל הכוונה באותו תאגיד - - 

<ירון סבר:>
זה אמות מידה. 

<נתי שילה:>
אבי, הכוונה באותו תאגיד, לא במקומות אחרים שהוא עבד. 

<אבי ליכט:>
לא, למה?

<נתי שילה:>
לא יודע. 

<היו"ר דוד רותם:>
למה לא? חשוב כדי להראות שהאיש הזה הוא אדם רציני וכבר שילמו לו הרבה כסף. אתה רק צריך להתייחס לזה, לא ביקשו ממך לאמץ את זה. תתייחס לזה, תגיד, רבותי, יש לנו פה מנכ"ל שהוא גאון, ועובדה שבחברות אחרות שילמו לו כבר סכומי עתק. ודאי שזה חשוב. 

<פרופ' יוסף גרוס:>
אתה רואה הבדל בין נספח א' לנספח ב'. נספח ב' כוונתו ליחיד ספציפית? לאדם ספציפית? זו לא מדיניות. 

<ירון סבר:>
זה מה שלא ברור. איך המסמך יראה בסוף? מה נכתוב? המנכ"ל חייב להיות עם תואר שני, ואם אני מחדש לו את ההסכם, אסור לי להעלות לו ביותר מ-10%? לא ברור מה התוצאה האופרטיבית של אמות המידה. 

<אבי ליכט:>
בסדר, בואו נקרא את הכול ואז נסביר. 

<היו"ר דוד רותם:>
כן, אחרי שנגמור את זה נראה. 

<תמי סלע:>
"(3)

היחס שבין תנאי הכהונה וההעסקה של נושא המשרה לשכר של שאר עובדי החברה ושל עובדי קבלן המועסקים אצל החברה, ובפרט היחס לשכר הממוצע ולשכר החציוני" – פה  הוספנו – "של עובדים כאמור והשפעת הפערים ביניהם על יחסי העבודה בחברה ; לעניין זה –

"עובדי קבלן המועסקים אצל החברה" –

(א)
עובדים של קבלן כוח אדם כהגדרתו בחוק העסקת עובדים על ידי קבלני כוח אדם" - - -

<היו"ר דוד רותם:>
איך חברה יכולה לדעת מה קבלני כוח אדם מקבלים? 
<תמי סלע:>
העובדים שלהם הם - - -

<אבי ליכט:>
אני אסביר את זה. 

<תמי סלע:>
"(ב)
עובדים של קבלן שירות כהגדרתו בחוק העסקת עובדים" - - -

<אילן פלטו:>
אבי, תוריד את (3) במקום להסביר. 

<אבי ליכט:>
לא. ממש לא. 

<אילן פלטו:>
חבל להסביר. 

<תמי סלע:>
 ""שכר" – ההכנסה שבעדה משולמים דמי ביטוח לאומי לפי פרק ט"ו לחוק הביטוח הלאומי". אני אציין רק את אמות המידה - - -

<אילן פלטו:>
תוריד את (3). מה, אתה מנסה להכניס בדלת האחורית את מה שלא - - -

<תמי סלע:>
לקרוא את אמות המידה? "(4)
כללו תנאי הכהונה וההעסקה רכיבים משתנים – היחס שבין הרכיבים המשתנים והרכיבים הקבועים, והאפשרות להפחתת הרכיבים המשתנים על פי שיקול דעת הדירקטוריון;

(5)
כללו תנאי הכהונה וההעסקה מענקי פרישה – תקופת הכהונה או ההעסקה של נושא המשרה, תנאי כהונתו והעסקתו בתקופה זו, ביצועי החברה בתקופה האמורה ותרומתו לשיפורם".

<היו"ר דוד רותם:>
כן. 

<אבי ליכט:>
להסביר? התוספת הזאת, שוב, היא לא המצאה שלנו. את זה גם חשוב להבין. אני מניח שכולם פה קראו – לפחות תמי יכולה להעיד – הרעיון הוא להתבסס על הנחיות גם כאלה שראינו במקומות אחרים בעולם, וגם הנחיות של גופים בינלאומיים שחקרו את נושא השכר. ופה זה אמות מידה שחובה להתייחס אליהם בקביעת מדיניות תגמול. כלומר, שהדבר הזה צריך להיות במדיניות, אבל – ופה, גם להערה הזאת –  אנחנו לא מחפשים מדיניות, ואנחנו גם לא רוצים להכתיב לחברות איך בדיוק כל חברה תכתוב את המדיניות ומה יהיה כתוב בה, אלא הנחייה של המחוקק איך אנחנו חושבים – מה הם צריכים לשקול כשהם קובעים מדיניות. 
אני לא מתכוון לכתוב עבורם את המדיניות, אלא לכתוב פרמטרים שאנחנו חושבים, על בסיס המלצות של גופים בינלאומיים, איך ומה צריך לשקול. פה הכוונה מה צריך לשקול ולמה צריך להתייחס. רוב הדברים פה הם דברים טריוויאליים, ואני לא חושב שצריך להרחיב עליהם. הנושא שעלה פה זה סעיף קטן (3) שהיחס בין תנאי הכהונה וההעסקה של נושא המשרה לשכר של שאר עובדי החברה ושל עובדי הקבלן המועסקים בחברה. אנחנו דיברנו על שכר ממוצע. היועצת המשפטית הציעה שכר חציוני, ואין לנו בעיה עם זה.

<היו"ר דוד רותם:>
טוב, רק תסביר לי איך חברה יודעת כמה הקבלן משלם לעובדים. 

<אבי ליכט:>
בוא נתחיל קודם כל מאיפה התחלנו, נלך את כל המהלך המחשבתי. או שלא צריך? אתה יודע?

<היו"ר דוד רותם:>
היתה לכם הצעת חוק שזה יהיה פי 50. אני מכיר את הצעות החוק שהיו לכם. 

<אבי ליכט:>
קודם כל, זה נכון. אבל, יותר מכך, זו לא המצאה שלנו. יש את זה בחוק בארצות-הברית.  החוק בארצות-הברית – שאני לא חושב שהיא מדינה סוציאליסטית – קבעה שכר חציוני. החברה צריכה לדעת מה הפערים בתוך החברה. 

<פרופ' יוסף גרוס:>
מה זה ארצות-הברית? מדינה? 

<אבי ליכט:>
הפדרלי. ארצות-הבית, החדש. אבל מעבר לזה, בלי להיתלות על אילנות גבוהים, הרעיון הוא שזה מצד אחד באמת לוקח את ההצעה שאומרת בוא נגביל בחוק. כלומר, אנחנו נגיד מה יהיו פערי השכר בחברה, ונכתיב לחברה ונקבע לה תקרה, ללכת על משהו יותר רך שאומר אנחנו חושבים שזה נתון רלוונטי לא מטעמים סוציאליים, אלא מטעמים שהחברה עצמה צריכה לדעת מה פערי השכר אצלה בחברה כשיקול פנימי בדרך שבה היא קובעת את מדיניות השכר בחברה. ואנחנו גם רואים שחלק מהדברים האלה קורים גם בלעדינו. כלומר, אנחנו רואים שחלק מהחברות כבר היום מדברות על הפער הזה. והרעיון הוא לא לגרום לפערי שכר בתוך החברה, אבל אנחנו לא נגיד לכם כמה לקבעו. 
אז באו ואמרו לנו שני דברים. אל"ף, יש חשש שכדי לברוח מהדבר הזה, חברות יצמצמו את כוח האדם הפנימי שלהם ויעברו לשכור שירותים של חברות חיצוניות, וככה נגרום לפיטורים במשק. זה דבר אחד. והטעם השני, שהיום, הרבה פעמים אתה מסתכל על החברה ואתה מסתכל על כל נותני השירותים שלה, וכשאתה מסתכל על הפערים בתוך החברה, יש גם חשיבות לדרך שבה עובדים אחרים – שלא מועסקים בחברה, אבל הם נמצאים בה פיזית – מה הפערים בין השכר בחברה עצמה, לבין מה שהם נותנים לעובדי הקבלן שלהם. ומשני הטעמים האלה חשבנו שנכון יהיה, אל"ף, לקבוע את הקריטריון הזה, אבל בצורה רכה. בי"ת, להכניס פנימה גם את עובדי הקבלן. זה הנימוק. 

<אילן פלטו:>
קודם כל, אני חייב להגיד – אני לא יודע אם אתה מיתמם או שאתה באמת חושב ככה – אבל זה לא לקבוע את הקריטריון בצורה רכה. מה שאתה אומר, אני לא קובע קריטריונים, אני נותן ל"אנטרופי" לקבוע את הקריטריונים. וזה בדיוק מה שהם יעשו. 

<אבי ליכט:>
שוב "אנטרופי". 

<ירון סבר:>
אבל זה נכון. 

<אילן פלטו:>
זה בדיוק מה שהם יעשו, הם יקבעו את הקריטריון. הם יגידו חברה שיש לה בסעיף הזה – שאתה תהיה חייב להכניס אותו – מעל 30, אני לא מאשרת. אוטומטית. גמרנו. 

<אבי ליכט:>
אגב, את זה היא יכולה לעשות גם היום. 

<אילן פלטו:>
בסדר, אבל עכשיו אתה מכניס את זה ככה, אוטומטית. קבעת קריטריון – לא הלכת בדלת ככה, הלכת בדלת ככה. ואני חושב שזו טעות. מה הקשר בין ביצועים של מנכ"ל, בין איזושהי פעולה שהוא עושה – הוא מיזג את החברה, הוא רכש את החברה – רוצים לתת לו איזשהו בונוס, לעודד אותו לעשות פעילויות כאלו, לבין השכר של עובדי הקבלן? איזה קשר יש בין שני הדברים האלו?  

<אבי ליכט:>
כבוד יושב-ראש הוועדה, יש רגעים שאני רוצה ששלי יחימוביץ תהיה פה. 

<אילן פלטו:>
אני לא מבין. אמרנו יש יסף, יש מדיניות - - -

<היו"ר דוד רותם:>
לא כדאי לך. 

<אבי ליכט:>
לכן אני מתלבט. 

<אילן פלטו:>
יש מדיניות מאקרו כלכלית של הממשלה, רוצים להטיל מס על העשירים, יטילו מס על העשירים – 2%, 70%, כל מס אחר. למה את מערב את החברות הציבוריות? למה ב"תנובה" הוא כן יכול, וב"שטראוס" הוא לא יכול? למה? שתי חברות שמתחרות אחת בשנייה. למה לקשור את הידיים של חברה ציבורית?

<אבי ליכט:>
שוב, אתה חוזר לשאלת היסוד. 

<אילן פלטו:>
אבל גם פה – אתה מזכיר את ארצות-הברית, אתה אומר גם בארצות-הברית - - -

<אבי ליכט:>
על מה אתה נלחם? אני לא מבין. 

<אילן פלטו:>
- - אבל אתה יודע ששם מנגנון ה-Say on pay הוא לא כמו פה, אלא הוא יותר רך, הוא בדיעבד. פה אתה הולך עליו מראש. אז אתה מזכיר את ארצות-הברית במישור אחד, אבל במישור האחר, אתה אומר, הנה, גם בארצות-הברית - - -

<אבי ליכט:>
אני שואל אותך כמנכ"ל איגוד החברות הציבוריות. אתה חושב שזה בסדר שיהיה מנכ"ל שירוויח סכומי עתק – מבחינת החברה עצמה – וכל שאר עובדי החברה – והמנכ"ל ירוויח משכורות עתק שמכניסות את כל העובדים ביחד לאותה משבצת, זה נראה לך בסדר?

<אילן פלטו:>
בעל השליטה יודע ומודע בדיוק לבעיות שזה עלול ליצור בתוך החברה, פערי השכר. ואם הוא עדיין, למרות זה – הרי כל העובדים יודעים מה השכר של המנכ"ל. כל העובדים יודעים. הרי זה לא סוד. כל העובדים יודעים מה השכר של המנכ"ל. זאת אומרת, הוא יודע שאם הפער גדול מדי, זה עלול לפגוע במוטיבציה של העובדים - - 

<אבי ליכט:>
אתה מסכים שזה יכול לפגוע. אתה מסכים. 

<אילן פלטו:>
- - ואם בכל זאת הוא חושב, למרות זה, שהוא צריך לשלם לו שכר X כי יש סיבות א', ב', ג', ד' – ואני לא אחזור על כל הסיבות האלה – שומה עליו שהוא עשה את השיקול. 

<אבי ליכט:>
יפה מאוד, זה בדיוק מה שכתוב בחוק. מה שאתה אומר עכשיו, זה מה שכתוב בחוק. 

<תמי סלע:>
הוא עדיין יכול להחליט את זה. 

<היו"ר דוד רותם:>
הוא עדיין יכול להחליט. 

<תמי סלע:>
רק צריכים להתייחס לעניין הזה, לא להתעלם ממנו. 

<אילן פלטו:>
תמי, אני אומר לך, זה מה שיקרה בפועל. 

<היו"ר דוד רותם:>
לא, מה שיקרה בפועל - - -

<אילן פלטו:>
בפועל, יעצרו את זה. יעצרו את זה. אבי ליכט יגיד, הנה, ידוע לחברות, אני לא עשיתי כלום. לא פגעתי, רק נתתי לכם. זה שאחרי זה חברות הייעוץ- - - זה לא אני, זה הם.

<היו"ר דוד רותם:>
יבוא הדירקטוריון ויגיד למרות שראינו ששכר עובדי הקבלן זה 39 שקל לשעה, מכיוון שהמנכ"ל הזה קנה, ואיחד, והגדיל וכולי, אנחנו נותנים לו יותר. 

<אילן פלטו:>
כן, אבל זה לא יעבור את המיעוט של החברה. 

<היו"ר דוד רותם:>
זה לא צריך לעבור את המיעוט, זה הדירקטוריון. 

<אילן פלטו:>
לא, אבל אחרי זה יש - - -

<אבי ליכט:>
תחליט שזה מה שאתה רוצה. 

<אילן פלטו:>
אחרי זה זה צריך לבוא לאישור. 

<תמי סלע:>
אפילו אם את המדיניות עצמה יקבעו באיזשהו יחס, המנגנון מאפשר גם לחרוג במקרים שהם מוצדקים, או מיוחדים – איך שהם מגדירים את זה – לחרוג מהמדיניות. זאת אומרת, גם זה לא מחייב. 

<אילן פלטו:>
הנושא הזה של היחס בין שכר שכירים ושכר עובדים זו שאלה מאקרו כלכלית, והיא נכונה לכלל המשק. היא נכונה לחברות פרטיות, היא נכונה לעורכי דין. למה יש עורכי דין שמרוויחים ככה? והיא נכונה לרואי חשבון, והיא נכונה לכל המשק. לפתור את הבעיה של אי-השוויון, לא על הגב של החברות הציבוריות. יש מספיק דרכים אחרות. 

<אבי ליכט:>
לא עשינו שום דבר על הגב. 

<אילן פלטו:>
אתה מנסה.

<אבי ליכט:>
לא, ממש לא. אני לא רואה את זה ככה. 

<אילן פלטו:>
אתה הופך את החברה הציבורית לחברה נכה מול חברה פרטית שמתחרה אתה באותו שטח, באותו אזור.

<אבי ליכט:>
אני לא חושב, לא בעניין הזה.

<תמי סלע:>
אפילו לא נאמר פה יחס הולם. אין פה שום אמירה ערכית. ואולי חבל. 

<אבי ליכט:>
אגב, זה רעיון לא רע, אפשר גם לקבוע פי 50, אם אנחנו כבר פה. 

<היו"ר דוד רותם:>
זה לא מדבר על הארכת תקופה, נכון? 

<אבי ליכט:>
כלומר?

<היו"ר דוד רותם:>
כל מיני מנכ"לים שצריכים לפרוש אחרי שמונה שנים, מאריכים להם את התקופה. 

<אבי ליכט:>
הבנתי. אני קולט את ה-Subtext, אבל לא. התשובה היא לא. 

<היו"ר דוד רותם:>
הבנתי. 

<תמי סלע:>
אגב, הערה דומה לעניין היחס ההולם, גם לגבי פסקה 4 שמדברת על היחס בין הרכיבים המשתנים והרכיבים הקבועים, ששם בחלק מהנוסחאות שמתייחסות להיבטים האלה, כן דיברו על שמירת איזון הולם, בגלל שזה אחד הדברים שהיו בהם כשלים או בעיות מיוחדות, שבאמת, הרכיבים הקבועים מאוד הצטמצמו, והרכיבים המשתנים גדלו. אולי דווקא כאן כן היה צריך להגיד גם משהו שהוא מעבר ליחס. 

<אבי ליכט:>
אני לא רוצה להגיד משהו ערכי כי אני אומר שאני לא חושב שאני יכול להגיד לחברה – נגיד שחברה עכשיו רוצה לעבור רק למרכיב שכר משתנה לגמרי. אני לא רוצה לקבוע לה איזושהי עמדה ערכית לגבי הדבר הזה. אנחנו אומרים זה נתון שאתה צריך להתייחס אליו, ואתה תקבע לעצמך מה זה – זה המוטו של כל הצעת החוק הזאת. אני לא רוצה להכניס פה אלמנט ערכי.  

<רוני טלמור:>
יש להם את המצפן של טובת החברה. היחס צריך להיקבע לפי טובת החברה. 

<תמי סלע:>
ועוד שאלה לגבי העניין של מענקי הפרישה, אם אין מקום להכניס איזושהי התייחסות לסיבת הפרישה. 

<אבי ליכט:>
את זה גם ראינו בעולם. אני יודע את זה, שיש כאלה מקרים. אל"ף, אין לי בעיה לעשות את זה. בי"ת, את גם הצעת להכניס את ההגדרה של מענק פרישה - - -

<תמי סלע:>
כן, זה עניין נפרד, להגדיר מענק פרישה. 

<אבי ליכט:>
בסדר, אין לי בעיה בזה. לא רק זה, אני גם חושב - - -

<היו"ר דוד רותם:>
- - - סיבת הפרישה. 

<אבי ליכט:>
בסדר, אין לי בעיה. 

<היו"ר דוד רותם:>
אתה מבין, אני בן 70. זורקים אותי לכלבים. אין לי סיכוי לקבל עבודה. 

<תמי סלע:>
מה שהיה לי בראש זה דברים אחרים.  

<אבי ליכט:>
לא זאת היתה הכוונה, אבל בסדר. 

<רוני טלמור:>
הרעיון יהיה לא לתגמל יותר על ביצועים לא טובים. אם הוא עוזב בגלל ביצועים לא טובים. 

<אילן פלטו:>
תמי, ברגע שכתוב פה פעמיים "בין השאר", מה עם אמות מידה? "בין השאר", לא צריך להכליל אותו גם פה באיזשהו מקום?

<תמי סלע:>
אני חושבת שבאופן כללי בכל אמות המידה והשיקולים הכוונה היא שאפשר גם לקבוע דברים שהם מעבר, אבל אלה הדברים שחובה לקבוע. אני לא רואה בעיה להגיד "בין היתר". זה בעצם צריך להיות בסעיף שמפנה לתוספת. 

<אבי ליכט:>
אגב, בדברי ההסבר להצעת החוק כתוב את זה. 

<רוני טלמור:>
כתוב שם "בין השאר". 

<אבי ליכט:>
גם כתוב, וגם הסברנו, חשוב להבהיר את זה. במהלך הדיונים בוועדת נאמן עלתה השאלה מה אם רשות ניירות ערך תרצה לקבוע הוראות גילוי נוספות לגבי אמות מידה אחרות שהיא חושבת שדרוש להם גילוי. ואנחנו הסכמנו שזה לא סוגר את האפשרות של רשות ניירות ערך להוסיף קריטריונים נוספים בהוראות הגילוי שלה, וגם כתבנו את זה במפורש בדברי ההסבר. 

<תמי סלע:>
אבל פה זה דווקא כתוב. 

<אבי ליכט:>
בסדר, אני לא רואה בזה בעיה. 

<תמי סלע:>
זה כתוב בחוק. "מדיניות התגמול תכלול, בין השאר, התייחסות לאמות המידה המפורטות בחלק א', וייקבעו בה, בין השאר, ההוראות המפורטות בחלק ב'".

<אבי ליכט:>
בסדר, אני לא רואה בזה בעיה. 

<אילן פלטו:>
רגע, סיכמנו להוריד את סעיף (3).

<היו"ר דוד רותם:>
זה אתה ונתי סיכמתם. 

<אמיר וסרמן:>
שתי הערות קטנות. אחת, בהנחה שהסעיף נשאר, ההגדרה של שכר כאן נראית – כשמדובר בשכר בישראל. יש הרבה חברות שמעסיקות עובדים בחו"ל. 

<רוני טלמור:>
לא להגדרה של עובדי קבלן. 

<אמיר וסרמן:>
אוקיי, זה רק לעובדי קבלן. ההערה השנייה, בנושא מענקי פרישה, לגישתנו - - -

<רוני טלמור:>
לא, זה לא רק לעובדי קבלן ההגדרה של שכר. אני אומרת, גם ההגדרה של עובדי קבלן היא מעוגנת בישראל. 

<אמיר וסרמן:>
הערה שנייה, לגבי מענקי פרישה, לגישתנו, בתנאי כהונה והעסקה, כבר בדין הקיים נכללים גם מענקי פרישה. זאת אומרת, זו איזושהי הבהרה לדין הקיים, זה המצב החוקי גם היום. אפשר להוסיף את זה. 

<אבי ליכט:>
אני מסכים גם לך וגם לך. 

<תמי סלע:>
אז לגבי הגדרה של מענק פרישה, יש הערות?

<אבי ליכט:>
אני חושב להרחיב את זה כבר, ולהעביר את זה – דיברנו על זה בחוץ – למעלה, לסעיף 1 ולא לפה. בסדר, אין בעיה. 

<רוני טלמור:>
ההגדרה של תנאי כהונה והעסקה זה לרבות מס כמו תשלום וגמלת - - - 

<נתי שילה:>
אבי, אמרת ככה בערפל לקהל שכאילו הרשות עכשיו יכולה, אחרי שאנחנו גומרים פה, דרך הוראות הגילוי – אנחנו כבר מכירים את השיטות של חקיקה על-ידי גילוי – להוסיף פה אמות מידה וכל מיני דברים כאלה. התכוונת לזה? 

<אבי ליכט:>
אני משתדל להתכוון למה שאני אומר. בדרך כלל. לא תמיד, אני מודה, אבל כן, זה גם כתוב . זה לא משהו שהמצאתי עכשיו. 

<נתי שילה:>
אז שתוסיף עכשיו, למה צריך אחר כך, בעקיפין, דרך חובות גילוי?
<אבי ליכט:>
לא, זה לא בעקיפין, כי יש שתי אפשרויות. אנחנו יכולים גם לתקן את התוספת. אבל לא רצינו – וזאת היתה דרישה של הרשות, שהיתה נראית לגיטימית - - -

<היו"ר דוד רותם:>
תגיד, נתי, אני לא מבין, אתה רוצה עוד כמה צרות? הוא ייתן לך אותן בשנייה. האיש הזה, המומחיות שלו זה למרר את החיים. 

<אבי ליכט:>
אני רק רוצה להזכיר ליו"ר הוועדה שיש פרוטוקול לדיון הזה. 

<היו"ר דוד רותם:>
אני יודע שיש פרוטוקול. אתה יודע יש לי חסינות. 

<נתי שילה:>
גם אפשר לתקן פרוטוקולים רעים. 

<תמי סלע:>
חלק ב' של התוספת – " הוראות שחובה לקבוע במדיניות התגמול


(1)
לעניין רכיבים משתנים בתנאי הכהונה וההעסקה –


(א)
ביסוס הרכיבים על ביצועים בראייה ארוכת טווח, ועל-פי קריטריונים הניתנים למדידה; ואולם חברה רשאית לקבוע כי חלק לא מהותי מהרכיבים כאמור יוענק על-פי קריטריונים שאינם ניתנים למדידה בהתחשב בתרומתו של נושא המשרה לחברה;


(ב)
תקרה לרכיבים המשתנים;


(2)
תנייה שלפיה נושא המשרה יחזיר לחברה סכומים ששולמו לו כחלק מתנאי הכהונה וההעסקה, אם שולמו לו על בסיס נתונים אשר התבררו כמוטעים והוצגו מחדש בדוחות הכספיים של החברה, או אם הפר חובת אמונים". אני אסיים רק את החלק הזה. 

"(3)
תקופת החזקה מזערית של רכיבים מבוססי מניות בתנאי כהונה והעסקה, תוך התייחסות לתמריצים לטווח הארוך;


(4)
תקרה למענקי הפרישה".

<היו"ר דוד רותם:>
טוב. 

<אבי ליכט:>
טוב.

<אילן פלטו:>
לא טוב. 

<היו"ר דוד רותם:>
כן. 

<אילן פלטו:>
קודם כל, לגבי הסדרי שכר, מה עם דיני עבודה פה בעניין הזה? 

<היו"ר דוד רותם:>
אדם שהפר חובת אמונים?

<אילן פלטו:>
לא, חובת אמונים, נראה לי שזה פחות בעייתי. 

<ירון סבר:>
דווקא גם בעייתי. 

<תמי סלע:>
דווקא בהקשר הזה החיבור של - - - אולי הוא לא - - -

<אילן פלטו:>
כשהוא הפר חובת אמונים, מה קורה? הוא מחזיר את כל השכר שהוא קיבל אי פעם? איפה אנחנו נמצאים?

<תמי סלע:>
הדבר הזה, אגב, הוא קיים בהרבה מקומות, שדברים שולמו על בסיס נתונים מוטעים. 

<ירון סבר:>
חובת האמונים – לא ברור מה - - -

<תמי סלע:>
חובת האמונים זה באמת לא – אולי כלים אחרים שצריכים להשתמש בהם. 

<היו"ר דוד רותם:>
קיבלתי אותך לעבודה כי אתה הצגת את עצמך כעורך דין. אחר מתברר לי שאתה לא. 

<אילן פלטו:>
בסדר, אז זה שקר. אבל הפרת אמונים - - -

<היו"ר דוד רותם:>
זה בדיוק נתונים אשר התבררו כמוטעים. 

<אבי ליכט:>
אם אתה קיבלת בונוס על בסיס דוחות כספיים של החברה, שהתברר שאתה פשוט שיחקת או ניפחת את הרווחים כדי לקבל בונוס. אתה חושב שיש פה בעיה שהחברה תבקש את הכסף חזרה? אני קצת מתפלא על הסעיף הזה, כי בתור איגוד החברות הציבוריות אנחנו מנסים לעזור לחברה הציבורית לקבל כסף שנלקח ממנה בניגוד לחוזה ההעסקה. ולכן אני לא מבין את ההערה הזאת.

<נתי שילה:>
לא, אמרנו שזה צריך להיות בהסכם. 

<ענבל ציון:>
אבל זה לא בהכרח בגללו הנתונים לא מתאימים, אבי. אין קשר סיבתי לנושא המשרה שמחזיר את הכסף. 

<אבי ליכט:>
אז מה? 

<ענבל ציון:>
אני מסכימה, אבל אמרתי שזה רק בגלל שהוא גרם לניפוח. 

<אבי ליכט:>
בסדר, אני מקבל גם את ההערה שלך. אבל נניח שככה, אז מה? הוא קיבל כסף שלא מגיע לו. החברה רוצה לקחת כסף שלא מגיע לו. למה איגוד החברות הציבוריות צריך להתנגד לזה? 

<נתי שילה:>
לא התנגדנו. 

<אבי ליכט:>
הוא אמר עכשיו שזה לא טוב. 

<נתי שילה:>
אמרנו שזה צריך להיות בהסכם בין החברה לבין בעל השליטה. 

<אבי ליכט:>
בסדר, זה הסכם העסקה. 

<אילן פלטו:>
מעניין, דרך אגב, הוא מחזיר את השכר נטו או את השכר ברוטו?

<היו"ר דוד רותם:>
לא, המדינה תחזיר את מס ההכנסה. 

<אילן פלטו:>
הוא קיבל נטו והוא יצטרך להחזיר ברוטו?

<תמי סלע:>
אבל לגבי הפרת חובת אמונים, באמת מתעוררת שאלה מה בדיוק יהיה כתוב בתנייה הזאת. כלומר, באיזו רמה צריך להוכיח את זה. זה סוג של הפרת חובת אמונים. כמה צריך להחזיר? האם - - -

<אבי ליכט:>
יש לנו הצעה, תיכף רוני תגיד אותה. וגם, אני רק רוצה להבהיר שדעת רשות ניירות ערך, זה כבר הדין הקיים היום. כלומר, אנחנו לא משנים. זה מצד אחד. מצד שני, גם כאן אנחנו לא מקוריים. כלומר, בהרבה מאוד חוקים, כולל בחוק האמריקאי, יש תנייה כזאת שנקראת Clawback, שעושה את הדבר הזה. אבל אחרי כל הדברים האלה, יש לנו איזושהי הצעה. תקשיבו לה. 

<רוני טלמור:>
מה שאנחנו מציעים לגבי הנוסח, לגבי החלק הראשון של ה-Clawback, זה שאחרי שזה נגמר והוצגו מחדש בדוחות הכספיים של החברה, יהיה "בתנאים שייקבעו במדיניות", שזה יאפשר Fine-tuning. ושוב, חשוב להבהיר שאנחנו כותבים את זה פה – הסוף יהיה "בתנאים שייקבעו במדיניות". 

<תמי סלע:>
בלי "או אם הפר חובת אמונים"? 

<אבי ליכט:>
כן. 

<רוני טלמור:>
ואת המילים "או אם הפר חובת אמונים", אנחנו בשלב הזה מציעים לוותר עליהן, למחוק אותן. 

<תמי סלע:>
ולא לכלול את זה גם בשום הסדר אחר? 

<רוני טלמור:>
כרגע לא. 

<שגית שובל-מוקד:>
יש סעיפים בחוק לעניין. 

<ירון סבר:>
יש סעיפים שמאפשרים להחליף בהוצאות. 

<רוני טלמור:>
יש כל מיני הסדרים אחרים. אנחנו כרגע מעדיפים להוריד את זה, ואולי לבוא בהמשך עם הצעה יותר מגובשת. 

<פרופ' יוסף גרוס:>
איזה משפטים יהיו פה. איזה משפטים. 

<רוני טלמור:>
זה שלחברה מגיעים סעדים במצב של הפרת חובת אמונים, אני חושבת שזה ברור. השאלה אם כרגע להגיד מה צריך להיות בהסכם או במדיניות, אנחנו הולכים צעד אחורה. אנחנו כרגע מציעים להשמיט את זה. אבל לגבי החלק הראשון של ה-Clawback, בגלל הערות שקיבלנו, אנחנו מציעים לאפשר לחברה להסדיר את התנאים לזה במדיניות. ובאמת, חשוב גם להבהיר שהרשות לניירות ערך כבר היום, במדיניות שלה כלפי החברות, העמדה שלהם היא שזה משהו שלא נדרשת ההוראה הזאת בחוק כדי ליישם את - - - 

<אילן פלטו:>
- - -

<רוני טלמור:>
אתם רוצים בעצמכם להעביר?

<שריה אורגד:>
עכשיו אומרים שקיימות הוראות דין קוגנטיות שצפויות לחול על הסיבות הספציפיות האלה, כגון סעיף 280 לחוק החברות שעוסק ב – שהחוזה לא קוים. חריגה מסמכות במתן השכר. חוץ מזה, יכולה להיות - - -
<אילן פלטו:>
לא, אתה מדבר על חריגה מההסכם עצמו. פה מדובר על שכר שניתן על-פי ההסכם, אבל איזשהם נתונים פה השתנו. 

<היו"ר דוד רותם:>
אפשר לעשות הפסקה? 

<אבי ליכט:>
כן. 

<היו"ר דוד רותם:>
טוב. רבותי, עשר דקות הפסקה. 

<(הישיבה נפסקה בשעה 13:00 ונתחדשה בשעה 13:15.)>
<היו"ר דוד רותם:>
רבותי, אנחנו ממשיכים. 

<תמי סלע:>
עניין אחד קטן שהעירו עליו בהפסקה, לגבי הכותרת של חלק א' לתוספת הראשונה, שלאו דווקא אמות מידה זאת המילה הנכונה, אלא פשוט עניינים שחובה להתייחס אליהם במדיניות התגמול. 

<אבי ליכט:>
אין לי בעיה עם זה. 

<רוני טלמור:>
רק צריך להשים את זה גם בגוף החוק. 

<היו"ר דוד רותם:>
טוב. 

<תמי סלע:>
אני לא חושבת שסיימנו לשמוע את ההערות לגבי חלק ב', לגבי ההוראות שחובה להתייחס אליהם. 

<ירון סבר:>
שתי הערות. נתחיל דווקא בעיקרית. יש פה התייחסות לתקרה לרכיבים המשתנים. בדיון הקודם היו כמה אנשים שהעלו את הקושי הטכני בקביעת תקרה לרכיבים המשתנים, לא כשיוצאים לדרך, אלא התוצאה הסופית. ואנחנו מדברים על התגמול ההוני, לא על בונוסים, שכמובן, לא צריכה להיות בעיתיות. אבל היום כשמנהל בחברה מקבל אופציות, או מניות, בתור חלק מחבילת תגמול, אז יש דרך לחשב את השווי ביום מתן התגמול, ועל זה אפשר לקבוע תקרה. 
לגבי התוצאה הסופית שתלויה בביצועי המניה בבורסה, לא כל כך ברור איך ניתן בכלל, טכנית, לקבוע תקרה. האם הכוונה היא שאדם שכבר מימש אופציות ומחזיק מניות שהן נכס שלו לכל דבר ועניין, עכשיו, אם הוא ימכור ביותר מידי כסף – וזה יכול לקרות אחרי שהוא כבר לא בחברה, הוא קיבל את המניות, עזב את החברה, יושב על המניות האלה, ובפנסיה מחליט למכור אותן במחיר כזה או אחר. האם הוא עכשיו פתאום מחויב להחזיר כסף לחברה? משהו פה לא כל כך עובד טכנית. נשמח לשמוע איך היתה כוונה שזה ייושם.

<היו"ר דוד רותם:>
הערך הנקוב, מה פירוש?

<ירון סבר:>
הערך הנקוב זה קל, אבל אני לא חושב שלזו הכוונה. לפחות בדיון הקודם זה לא מה שמר ליכט הציע. 

<נתי שילה:>
גם מאיה העירה את זה בישיבה הקודמת. 

<ירון סבר:>
ודאי, היו כמה. 

<אבי ליכט:>
קודם כל, זה נכון שהרבה מאוד אנשים העירו לנו על הסעיף הזה. והוא סעיף לא פשוט, אני מודע לזה. אבל אני סבור שהוא סעיף מאוד חשוב. אני רוצה להסביר גם למה. כשמסתכלים איפה באמת בעיות השכר, איפה באמת יש את הקפיצות הגדולות, איפה אנשים באמת לוקחים את המשכורות, או את הכסף הגדול, זה נמצא שם. הכסף הגדול הוא שם, לא במשכורת הבסיסית. לפעמים בבונוסים, אבל הרבה פעמים זה באופציות. ואז הרבה פעמים אומרים לנו תראו, אם היינו יודעים מראש שלכאן זה יגיע, לא היינו מעניקים כאלו אופציות. לא התכוונו לתת שכר כל כך גבוה. אני שמעתי את זה מכמה – אבל פשוט החברה הצליחה, המניה עלתה בשיעור כזה וכזה שלא צפינו, ויצא שמשלמים לאנשים כל כך הרבה כסף. זה מצד אחד. 
מצד שני, אנשים אומרים לנו אל תתייחסו למה שאתם רואים בטבלאות השכר בעיתונים, או במה שמדווח לרשות ניירות ערך. למה? כי מחשבים שם את שווי האופציה הרבה פעמים על בסיס כל מיני נוסחאות – Black–Scholes, ונוסחאות אחרות – שהן לא באמת משקפות את מה שנקבל בסוף, אלא סוג של ציפייה בעתיד למה שיקרה. והרבה פעמים האופציות נשארות מחוץ לכסף ולא קורה איתן כלום, וסתם מנפחים את הנתונים. אף אחד לא מרוויח כל כך הרבה שכר. ושוב, גם כאן, זה לא איזה רעיון שלנו. אין לנו פה זכויות יוצרים. בכל מיני חקיקות וקודים שראינו בעולם, יש המלצות לקבוע תקרות למרכיבי השכר המשתנה, כדי להתמודד עם הקפיצות הגדולות האלה ועם העובדה שאתה לא יודע מראש מה אתה נותן. זאת הטענה. 

<היו"ר דוד רותם:>
אז מה אתה רוצה?

<קריאות:>
- - -

<אבי ליכט:>
רגע, אבל אני מסביר. 

<היו"ר דוד רותם:>
הרי טכנית, מה שאתה רוצה – אני לא מבין, אתה רוצה גם לנהל את הבורסה? 

<אבי ליכט:>
לא. מה שאני רוצה, זה שחברה תקבע במדיניות השכר שלה אני נותן למישהו X אופציות, אבל השווי הכלכלי שלהם לא יכול לעלות על Y שקלים. 

<היו"ר דוד רותם:>
לא, אבי - - -

<נתי שילה:>
במועד ההענקה. 

<ירון סבר:>
במועד ההענקה. 

<היו"ר דוד רותם:>
אבי, סליחה - - -

<אבי ליכט:>
לא, לא במועד ההענקה. 

<היו"ר דוד רותם:>
אל תדבר איתי באיקסים, אני נכשלתי במתמטיקה, אף פעם לא הייתי טוב בזה. דבר אתי מהותית. אתה רוצה להבטיח שהשכר שלי לא יהיה יותר מאשר מיליון שקל.

<אבי ליכט:>
למשל. 

<היו"ר דוד רותם:>
נתת לי 200 אופציות. והבורסה רצה. כל מדינת ישראל מחכה ליום שזה יקרה. כולל הממשלה. והמניות האלה הגיעו להיות שוות שני מיליון. מה אתה רוצה, שאני אחזיר כסף? שאני לא אקח את האופציות? מה אתה רוצה, שאני לא אממש אותן?

<נתי שילה:>
הן גם יכולות לפקוע, ולא יהיה כלום. 

<אבי ליכט:>
זה נכון. אבל אנחנו לא מדברים על הסיטואציה שהן פוקעות, כי הן לא מעניינות אז. זה לא כסף. 

<היו"ר דוד רותם:>
אבי היה מעדיף שכולם יקבלו מניות שיפקעו.

<אבי ליכט:>
אני תמיד שואל את עצמי מתי אני אמור לענות ומתי לא. מתי אני אמור להתייחס ומתי לא. 

<היו"ר דוד רותם:>
אתה אמור להתייחס תמיד. 

<אבי ליכט:>
הבנתי. אז התשובה היא לא. אני מאוד אשמח אם כולם יקבלו הרבה כסף. אני רוצה שיהיה מנגנון שיאפשר לחברה להגיד – בין בשלב של ה-Vesting לא בשלב שאתה לוקח את הכסף, ואז המניות כבר שלך, אלא שייוצרו מנגנונים – ואני יודע שמנגנונים כאלה קיימים – שאומרים לבן אדם אנחנו נותנים לך אופציות, ואנחנו רוצים שתרוויח, ותרוויח יפה. אנחנו לא מתכוונים שאתה תרוויח שכר שבעיננו, בעיני החברה עצמה, הוא לא סביר. אני לא אומר לאף אחד אנחנו נכתיב לכם מה תהיה התקרה. אבל אנחנו כן רוצים שאתם, בתור הדירקטוריון של החברה, כשאתם מחליטים לתת למישהו כסף, תדעו מה הגבול העליון של הכסף. 

<היו"ר דוד רותם:>
איך עושים את זה? תסביר לי. 

<אבי ליכט:>
שהם ימצאו את זה. 

<היו"ר דוד רותם:>
מה שהם יעשו את זה? אתה אומר לי שיש מנגנונים. נתנו לי 250 אופציות. 

<ירון סבר:>
למה אופציות? מניות. נתנו לך מניות. 

<היו"ר דוד רותם:>
נתנו לי 250 אופציות. אחרי 22 שנה פרשתי מהחברה והלכתי לממש. וזה הגיע לסכומים אדירים כי החברה הצליחה. 

<אבי ליכט:>
אני מודה שאין לי את המנגנון החשבונאי שיודע לעשות את זה. אבל אני רוצה שהם יעשו את זה. בשביל זה יש רואי חשבון, שהם יעשו את זה. אני לא רואה חשבון שיכול לתפור את זה. 

<היו"ר דוד רותם:>
איך אפשר לעשות את זה?

<אבי ליכט:>
אפשר לעשות את זה. עובדה שעושים את זה. בגרמניה יש מנגנון שאומר לחברה תבטיחו מראש שמנגנון השכר המשתנה לא יקפצו לרווח בתלי סביר. תקבעו את המנגנונים בעצמכם, כדי שאתם תוכלו לשלוט בגובה השכר. תבנו את מנגנוני האופציות באופן כזה שאתם תעשו את זה. אז יכול להיות שהיום אין מנגנונים כאלה כי אנחנו בנויים למערכת אחרת, אבל ברגע שיש אפשרות – הרבה פעמים יש כל מיני מנגנונים של "פנטום אופציות", אופציות שאתה לא ממש מממש, אלא זה משהו שרץ במקביל. בסוף זה יוצא לכסף, אבל אתה לא באמת מקבל את האופציות. שהם יבנו את המנגנונים. אני לא רוצה להציע להם מנגנונים. אני רק רוצה להבטיח שלא יהיו השתוללויות, שאנשים יגידו לא ידענו. תגידו מראש. 

<היו"ר דוד רותם:>
אבל ההשתוללות לא נובעת מהחברה. ההשתוללות נובעת מעליית ערך המניות.

<אבי ליכט:>
בסדר. 

<תמי סלע:>
הוא אומר שהרכיב המשתנה לא חייב להיות מניות.  

<אבי ליכט:>
בדיוק. 

<תמי סלע:>
זה יכול להיות איזושהי נוסחה שלוקחת בחשבון את הרווחים של החברה, אבל היא בונה נוסחאות מסוג אחר. 

<היו"ר דוד רותם:>
בקיצור, אתה רוצה שאני אנפיק מניות מיוחדות - - -

<אבי ליכט:>
לא, לא מניות מיוחדות. אתה תבנה מנגנונים שיאפשרו לך. 

<תמי סלע:>
נוסחה - - - אם המניות עלו כך וכך, אתה יכול להרוויח עד סכום כזה. אם המניות עלו כך וכך, אתה יכול להרוויח את זה. והמקסימום שאתה יכול לקבל ברכיב המשתנה הוא כך וכך. 
<היו"ר דוד רותם:>
הבנתי אותך. אני כבר לא עובד בחברה. המניות שוכבות אצלי בחשבון הבנק. 

<אבי ליכט:>
לא, אני לא מדבר על השלב שבו המניות כבר אצלך בחשבון הבנק. אין לי כוונה כזאת. אבל אני לא רוצה להגיע לסיטואציה – בוא נדבר "תכל'ס". כל הצעת החוק הזאת מורכבת מפרוצדורה. היא מורכבת מפרוצדורה שמי שיהיה מספיק יצירתי ימצא – אולי, אם הוא רוצה – דרכים לעקוף. אני מאוד מקווה שהשוק יהיה מספיק בוגר, אבל מי שרוצה, יכול לעשות את התרגיל. זה משהו ששם את המחסום. אתה אמרת לי בדיון הראשון, למה אתה לא קובע תקרה. זה הדבר הכי קרוב למה שאתה רוצה. זה בעצם אומר לחברות - - - 

<היו"ר דוד רותם:>
לא, כשאני קובע תקרה אני קובע יום, אומר, רבותי, זה חצי מיליון שקל לחודש. 

<אבי ליכט:>
אבל אם הם נותנים אופציה? 

<היו"ר דוד רותם:>
אתה מדבר על מדבר על אופציות שהערך שלהן לא נקבע בכלל על-ידי החברה. 

<אבי ליכט:>
בוא נלך בשיטה שלך. אתה קובע עכשיו - - -

<תמי סלע:>
תקרה שגם הרכיבים המשתנים, שסך הכול השכר, כולל הרכיבים המשתנים לא יכול לעלות על-. 

<היו"ר דוד רותם:>
מה זה לא יעלה על-? אני לא מבין. המניות עולות בבורסה, ואני מממש אותן בבורסה. אתה תגיד לי לא לממש? מה תגיד לי לא לעשות? 

<רוני טלמור:>
אדוני, אני אנסה לתת לך המחשה. 200 האופציות שלך, נניח שביום שהחברה החליטה לתת לך את 200 האופציות, הן היו שוות 200 שקל. אבל באופן בלתי צפוי – או כן צפוי – כעבור שלוש שנים, כשהאופציות עוברות לידיים שלך – כי הם אמרו לך, תקבל את האופציות אחרי שלוש שנים אם תישאר בתפקיד. אחרי שלוש שנים הן כבר לא יהיו שוות 200 שקל, הן כבר יהיו שוות 200,000 שקל. אז יכול הדירקטוריון לבוא ולומר מראש, אנחנו נותנים לך את 200 האופציות האלה בתנאי שבמועד שזה מגיע לידיים שלך זה לא יהיה שווה יותר מ- כי אנחנו לא רוצים לתגמל אותך בסכום שאין לו תקרה. אחרי זה, זה עובר לחשבון שלך. בחשבון שלך אתה יכול לעשות מה שאתה רוצה. כמו שאתה יכול לקחת את המשכורת במזומן ולקנות אתה מניות. 

<היו"ר דוד רותם:>
נכון. 

<רוני טלמור:>
רק כשזה בחשבון שלך אין לזה משמעות.

<היו"ר דוד רותם:>
איך אפשר, כשעושים אתי הסכם, כשנותנים לי 200 אופציות, או 200 מניות, לומר ביום שזה יגיע לידיים שלך, אנחנו נוריד לך 10%? 

<רוני טלמור:>
יש נאמן, והנאמן מעביר לך אופציות שסכומן לא יעלה על-. 

<תמי סלע:>
יש תקרה של מקסימום, יעבירו לך את המקסימום. 

<רוני טלמור:>
לא משפטית ולא חשבונאית זה לא צריך להיות מסובך לקבוע. 

<היו"ר דוד רותם:>
מה אתה אומר, פרופסור גרוס? 

<פרופ' יוסף גרוס:>
זו מערכת תחשוב נוראית. אני העברתי את המניות לילדים. אני הלכתי לעולמי, וזה עבר בירושה.  עדיין יכולים לבוא ולומר לי, רגע אחד, באותו יום שאתה מימשת את זה - - -  

<אבי ליכט:>
אני לא במימוש. אני לא רוצה. 

<פרופ' יוסף גרוס:>
בבקשה. 

<אבי ליכט:>
ברגע שאתה מוציא את זה ממי שזה נמצא אצלו - - -

<רוני טלמור:>
זה עובר מהנאמן לחשבון שלך. 

<פרופ' יוסף גרוס:>
לא, אבל למה נאמן? אני נותן לך אפשרות לקנות מניות. למה אופציות? כי אני נותן לך אפשרות היום לקנות מניות. אחרי חמש שנים, שכשאני פורש, המניות עומדות פי חמש. אז מה? אני צריך להחזיר חלק מהמניות? החברה תקנה חזרה חלק מהמניות? 

<רוני טלמור:>
אתה כבר קנית אותן? 

<פרופ' יוסף גרוס:>
קניתי אותן. 

<רוני טלמור:>
אם כבר קנית אותן, אז זה שלך. קנית אותן לפי - - -

<היו"ר דוד רותם:>
בקיצור, מה שאתם אומרים זה דבר מאוד פשוט, מגבילים את הרכיבים המשתנים שאפשר לתת. 

<אבי ליכט:>
בדיוק. 

<פרופ' יוסף גרוס:>
אין אופציות. 

<ירון סבר:>
לא שאפשר לתת, שאפשר להרוויח. 

<אבי ליכט:>
אני לא יודע, שהם ימצאו לעצמם את השיטה. 

<היו"ר דוד רותם:>
אבי, אתה יודע, זה קל מאוד. הרי הם ימצאו. אתה בעצם אומר לי דבר פשוט: החברות לא יוכלו לתת כל אמצעי שהן רוצות. 

<אבי ליכט:>
לא, כל עוד הם יודעים לבנות אותו באופן כזה שהם יודעים להשים לו תקרה - - -

<ירון סבר:>
הם לא יודעים, אבי. אין מנגנונים כאלה, זאת האמת. רבותי, חלק - - - 

<נתי שילה:>

אולי תבואו עם הצעה איך עושים את זה? 

<אבי ליכט:>
אני לא קובע מנגנונים חשבונאים. אני אומר מה הנורמה. 

<נתי שילה:>
אתה צריך לחיות בתוך החוקים. וחיית בהם. 

<רוני טלמור:>
זה תנאי פשוט בהסכם, שאתה אומר שברגע שהאופציה או המניה עוברת מהנאמן לחשבון של נושא המשרה, היא עוברת לבעלות, בודקים את הערך הכולל. 

<ירון סבר:>
זה מועד לא רלוונטי. 

<רוני טלמור:>
הוא כן רלוונטי. 

<קריאות:>
- - -

<פרופ' יוסף גרוס:>
למה אני לא מפקיד בידי נאמן? אני פשוט נותן לך היום את המניה בזול. אני כבר שילמתי מס על הפער במחירים, עכשיו אני מחכה עוד כמה שנים, ואז זה עולה.  

<רוני טלמור:>
כי המניה כבר אצלך. הרי, גם אם קיבלת משכורת רק במזומן, והלכת וקנית מיד מניות, יכול להיות שעשית את עסקת חייך. לכן השאלה – ברגע שהכסף, או המניות, או האופציות עוברות לחשבון, אין לנו מה להתעסק עם זה. 

<פרופ' יוסף גרוס:>
אז את עושה מנגנון שאני לא אפקיד אצל הנאמן. 

<רוני טלמור:>
העניין הוא שכשחברה מחליטה מראש שהיא רוצה לתת לך אופציות בעוד X שנים, היא יכולה לחשב לפי הנתונים שלפניה איזשהו אומדן, איזושהי הערכה, כמה זה יהיה שווה בעתיד. אבל התוצאות בשטח יכולות להיות מאוד שונות, מכל מיני סיבות קיצוניות, לטוב ולרע. הכוונה של הסעיף הזה היא להבטיח שכשחברה בסופו של דבר מתגמלת את נושא המשרה בפועל, היא יכולה לדעת מראש שהיא תגמלה אותו עד לתקרה שהיא התכוונה אליה. 

<היו"ר דוד רותם:>
אבל החברה לא מתגמלת אותו. 

<פרופ' יוסף גרוס:>
בדיוק, זה לא החברה. 

<רוני טלמור:>
מצב החברה. 

<היו"ר דוד רותם:>
לא, מה פתאום? הבורסה מתגמלת אותו. אתה נותן לי מניות שלך הן שוות 200 שקל. מה שקורה זה שזה מה שהן שוות לך.  

<פרופ' יוסף גרוס:>
מבחינת החברה, מבחינת בעלי המניות, זה מה שנתתי לך.

<רוני טלמור:>
אדוני היושב-ראש, יש פה שני מועדים שרלוונטיים מבחינת החברה. כשהיא נותנת תגמול לנושא משרה, הוא בעצם ניתן בעתיד. האופציות, המניות, לא ניתנות עכשיו. אם אני נותנת את עכשיו, זה כמו מזומן, אין לזה משמעות. אם אני נותנת את זה בעתיד, יש פער בין היכולת שלי היום לדעת כמה זה יהיה שווה בעתיד לבין מה שיהיה בעתיד. זה עניין של תחזית לעומת מחיר ריאלי. והכוונה היא שיהיה גבול למחיר הריאלי במועד הסופי, במועד שבו ממשים את האופציה, או מקבלים את זה. הרי היום – אני יכולה להגיד אני נותנת לך 200 אופציות - - -

<היו"ר דוד רותם:>
למה זה מעניין אותך?

<רוני טלמור:>
בגלל מה שאבי אמר קודם. בגלל שבאים כל מיני אנשים ואומרים במקרה יצא ככה שקיבלנו כל כך הרבה, לא התכוונו לתת לנו. או שאומרים לנו שמה שמנתחים מראש לא קשור למה שקורה - - -

<אבי ליכט:>
אם אתה רוצה לשלוט בשכר, זאת הדרך. אין לך דרך אחרת. 

<היו"ר דוד רותם:>
אבי, נתנו לי 200 מניות שהיום שוות 2,000 שקל. 

<רוני טלמור:>
היום נתנו לך? זה בחשבון שלך? זה כבר לא מעניין, כי אתה יכול גם להמיר את זה למזומן. 

<היו"ר דוד רותם:>
אמרו לי אתה תקבל אותן בעוד שלוש שנים. 

<ירון סבר:>
אתה מקבל היום בכפוף להמשך עבודה. 

<פרופ' יוסף גרוס:>
אתה חסום לשלוש שנים. 

<ירון סבר:>
ואתה חסום. אתה לא יכול למכור אותן, זה הכול. 

<אבי ליכט:>
בדרך כלל נאמן מחזיק את זה ולא אתה.

<ירון סבר:>
לא תמיד. 

<פרופ' יוסף גרוס:>
למה נאמן?

<אבי ליכט:>
ככה זה. הם מציגים לנו מצג כאילו אי-אפשר לעשות את זה. אני לא חושב שזה משהו מורכב שאי-אפשר לעשות אותו. 

<ירון סבר:>
מאוד מורכב. 

<אבי ליכט:>
אם אתה בסוף – וזה חשוב לי מאוד להבין – בסוף, בסוף, אם החברה לא תשלוט בתקרה הכוללת, ימשיך המצג הזה – הקריצה הזאת. שבעצם אנחנו לא יודעים מה אנחנו נותנים לך, ואז שפתאום זה צומח לסכומי עתק, זה כבר לא אנחנו. לא ידענו. אני אומר, קחו אחריות על מה שאתם עושים. תמצאו את המנגנונים הכלכליים שיעזרו לכם לשלוט במה שאתם נותנים לעובדים אצלכם בחברה. זה כל הסיפור. תמצאו את המנגנון. 

<נתי שילה:>
זה קיים באיזה מקום בעולם?

<ירון סבר:>
הוא טוען שבגרמניה. 

<נתי שילה:>
פתאום גרמניה. 

<ירון סבר:>
צריך לזכור פה כמה דברים מאוד חשובים, כי זה קל להגיד הם יסתדרו, והם ימציאו איזה משהו, כשהמציאות היא שאין מנגנונים כאלה. הם לא מוכרים – לפחות לי – לא באנגליה ולא בארצות-הברית.

<אבי ליכט:>
זה נכון. 

<ירון סבר:>
אני מתעסק לא מעט בתחום. 

<אבי ליכט:>
אתה צודק. 

<ירון סבר:>
והם מנוגדים להסדרי המס שקיימים היום על תגמול הוני וגם לטיפול החשבונאי. ועוד מעט אני ארחיב. אבל בוא נזכור מאיפה אנחנו מתחילים. למה נותנים תגמול הוני, רבותי? נותנים תגמול הוני על מנת לקשור את האינטרס של המנהל לאינטרס של בעל המניה. לא בשביל לתת לו בונוס על ביצועיים של החברה עצמה, או לא כשכר בסיס על זה שהוא מגיע כל בוקר לעבודה. יש פה מטרה שהוא ירגיש בכיס – לטוב ולרע – את מה שמרגיש בעל המניות, בין אם הוא בעל השליטה, ובין אם הוא בעל מניות מיעוט. מה שמוצע פה מקעקע את כל הרעיון הזה. זה בעצם להגיד, רבותי, תפסיקו לתת תגמול הוני, תנו בונוס עם תקרה. 
דרך אגב, בונוס במזומן או בפנטום, המס עליו כיום גבוה יותר מההסדרים שקיימים לגבי תגמול הוני. הטיפול החשבונאי שבו הרבה פחות טוב לחברה, כי זה בעצם נרשם כהתחייבות. היא צריכה כל תקופה למדוד את זה מחדש, זה משפיע לה בצורה שאין לה שליטה עליו, על הדוח הכספי, בניגוד לתגמול הוני שנמדד פעם אחת ב-Day 1. בעצם פה ההצעה אומרת, רבותי, אנחנו רוצים לגמור את התגמול ההוני במדינת ישראל. אני מזכיר לכולם, התעשייה החזקה ביותר שמשתמשת בכלי הזה היא תעשיית ההי-טק. הקטר, מה שנקרא. 

ההצעה של לבחון את המועד שהנאמן מעביר לעובד, כשהנאמן מעביר לעובד, מדובר באירוע מס. מה אתם אומרים? שהנאמן, מתי שרק אפשר, יעביר לעובד, ואז הוא יכול לקבע שלא ייקחו לו חלק, כי הוא מתחת לתקרה, אבל גורמים לו לאירוע מס. אני חושב שההצעה הזאת – סלחו לי שאני אומר, ואני מאוד מכבד את המקצוענים שעובדים על הצעת החוק הזאת – נובעת מחוסר הבנה של המנגנונים שנמצאים בבסיס תגמול הוני. זהו. 

<אבי ליכט:>
אני רק רוצה להגיד שלגבי העניין המיסויי וההעדפה - - -

<היו"ר דוד רותם:>
רגע, אתה מרים את הראש ומתחיל לדבר? מה קרה לך היום? כן, בבקשה. 

<ענבל ציון:>
אני חושבת שבנושא של האופציות יש הרבה מאוד רכיבים אחרים שוועדה – או בנושא של אמות מידה – נלקחים בחשבון, שהם יוצרים את התקרה. מדברים באופציות, על כמות האופציות, על שיעור הדילול, על מחיר המימוש, על מועדי ההבשלה, על מועדי הזכאות למימוש. אבל בסופו של דבר, כשהבכיר מקבל את האופציות, זכאי לממש אותן, ובסופו של דבר, התגמול שהוא מקבל מוצא את ביטויו בזה ששווי החברה עליו, והוא מקבל מניות ששוות יותר, זו בדיוק המטרה של תגמול בכירים. וזה לא הגיוני לטפל ברכיב הזה. כל הרכיבים האחרים הם הרכיבים שצריכים להילקח בחשבון, כשבודקים את מה אתה נותן לבכיר. 

<ירון סבר:>
דרך אגב, אפשר לקבוע פה תקרה בהחלט. ביום מתן התגמול. אני מסכים עם אבי, שלפעמים אין קשר בין מה שנתת ב-Day 1 למה שיצא בסוף, אבל זה כל הרעיון. אנחנו רוצים שתרגיש את מה שבעלי המניות מרגישים עם המניה, לטוב ולרע. 

<אבי ליכט:>
אנחנו לא נפתור את הבעיה. זאת הבעיה שלי. אני מודע לקושי הזה, אני לא מנסה להתחמק מהקושי של ההצעה הזאת. החשש שלי שאם נפתח פה את הפתח, יש לי הרגשה שקצת פספסנו את התהליך. זאת האמת. 

<נתי שילה:>
אבל אי-אפשר מצד שני להרוס מכשיר הוני ששוק ההון משתמש בו. 

<אבי ליכט:>
לא, לא הורסים שום דבר. אני רק רוצה להגיד שמבחינה מיסויית, אנחנו היום יושבים בוועדה שהתפקיד שלה הוא בין השאר לבדוק את הנושא של המעמד המיסויי של האופציות, האם זה הון או שכר. 

<ירון סבר:>
הוא אומר לי אל תבנה על - - -

<אבי ליכט:>
לא, אני לא אומר אל תבנה, עוד אין מסקנות. אני רק אומר שלהגיד שזה המצב – זה לא סוד. הנושא הזה גם עלה בוועדת טרכטנברג, אתם יכולים לקרוא את הדבר הזה. והוועדה יושבת ודנה גם בשאלה האם נכון לעשות – אני לא אומר שכבר יש מסקנות. יכול להיות שבסוף נחליט שזה מה שצריך לעשות, ולהשאיר את המצב כמו שהוא. אני לא פוסל את זה. אבל רק תדע שההבחנה בין – להגיד שאופציה היא לא שכר זה לא דבר טריוויאלי. 

<פרופ' יוסף גרוס:>
אני יכול להוסיף מילה? אנחנו לא הולכים לרעות בשדות זרים ולומר גם שם מצאתי סעיף, הוא יותר טוב. לאחר מלחמת ששת הימים, רצו הרבה מאוד ישראלים לחזור ארצה, מהנדסים. הקמנו את - - - והקמנו את "אלביט", והקמנו את "אלרון", והקמנו את "סאיטקס". כל החברות האלה – באנו לאנשים ואמרנו להם, חבר'ה, כסף אין לנו. אבל אתם תקבלו אופציות, שאם כולנו נעבוד יחד טוב, שוויה של החברה יעלה ותוכלו לממש את האופציות. והבאנו הרבה מאוד מהנדסים ארצה כתוצאה מכך. ברור, הם קיבלו שכר מאוד נמוך יחסית. נניח שהחברה יצאה אחרי שנתיים לבורסה בארצות-הברית. מניה של שקל עלתה לעשרה דולר, אז פתאום הם הרוויחו. אז מה נבוא ונאמר להם היום? אתה היום – ונתנו את זה לקבוצה גדולה מאוד של עובדים – כשתבוא לממש בעתיד, לא תוכל לקבל יותר. 

<אבי ליכט:>
למה? 

<פרופ' יוסף גרוס:>
זה מה שאתה נותן לו תקרה. הוא בא לממש את – המניה שלו נרשמה בבורסה באמריקה, זה מה שקרה. היא קפצה פי 20. עכשיו אתה אומר לו: אדוני היקר, אני לא יכול לתת לך יותר, הבטחתי לך. עכשיו, גם בתעשיות ההיי-טק, כולם בנויים על כך. אין להם הרבה כסף לשלם לנו שכר, אבל יש להם - - -

<אבי ליכט:>
אנחנו לא מדברים על כל העובדים בחברה. אנחנו מדברים עכשיו רק על נושאי המשרה. 

<פרופ' יוסף גרוס:>
אז דבר על נושא משרה, אדרבא. אלה שמובילים את - - -

<אבי ליכט:>
יש לנו גם תקנות הקלות. אם למשל נרגיש שבתעשיית ההיי-טק זה לא נכון לעשות את המודל, אבל בכל חברה אחרת – למה היא לא יכולה לבנות מודל שאומר שאתה נותן למישהו אופציה, ופתאום הוא מרוויח לך 120 מיליון שקל – וזה לא מספר מופרך – כי מישהו לא חישב את זה נכון, זה פשוט נשמע לי לא הגיוני. 

<פרופ' יוסף גרוס:>
זה לא חישוב לא נכון. משום שהוא תרם להעלאת מחיר המניה. כולם ירוויחו, כולל המיעוט.

<אבי ליכט:>
אבל אם היו שואלים את הדירקטוריון ב-Day 1, תגיד לי, כשאתה נתת לו את האופציה, אתה חשבת שהוא יגיע ל-120 מיליון דולר? אני לא בטוח שזה מה שהם היו אומרים. 

<פרופ' יוסף גרוס:>
אתה יודע מה - - - בעלי השליטה? אתה הרווחת הרבה? אני שמח מאוד, כי הרווחתי פי חמש.  מה יאמרו המוסדיים? אתה הרווחת? אנחנו הרווחנו הרבה מאוד. הרי כולם ירוויחו כתוצאה מכך שזה עלה. 

<תמי סלע:>
 אולי כמה הערות קטנות בהקשר הזה. בכל זאת אני אזכיר את ה-OECD, למרות שאתה לא אוהב, כי הדרישות שהם מדברים עליהן בהקשר הזה הן סוג של קונצנזוס, שהם כן רוצים להתוות דברים - - -

<אברהם מיכאלי:>
אנחנו יוצאים כבר מה-OECD לפי ההחלטה האחרונה. 

<תמי סלע:>
בהקשר של תגמול הוני, למשל, ההמלצה שלהם היא שתגמול הוני יאושר באישור מחייב על-ידי האסיפה הכללית, לעומת כלל התגמול, שההמלצה היא באמת שזה יכול להיות מחייב או לא מחייב. בהקשר הזה, זאת אחת הדרישות שלהם, שזה משהו שכאן לא דורשים אותו. יש מדינות, כמו למשל שוודיה, שקבעו שצריכה להיות הצבעה של 90%, רוב של 90%, כשמדובר על המחלק ההוני של התגמול. זאת אומרת, כל מיני מדינות בחרו כל מיני דרכים כדי להתמודד עם העניין הזה, שהוא באמת נתפס כבעייתי במיוחד. הדין הגרמני באמת מדבר על זה. אני יכולה להקריא, כי זה חלק פה, אם יש משהו שהוא דומה, מדבר על כך ש-

"The supervisory board should agree on a way of limiting bonuses should there be
extraordinary developments. “Extraordinary” means extremely high share increases. All parts of the remuneration – fixed or variable – shall be in itself and together appropriate and shall not encourage over excessive risk taking".

זה למשל איך שהם ניסחו את זה בגרמניה.

<ירון סבר:>
את דיברת על בונוסים שם. לא מדובר על רכיב הוני, רבותי. 

<תמי סלע:>
כן, פה אנחנו מדברים על הגבלת הבונוסים. 

<ירון סבר:>
בונוסים ודאי שצריך לקבוע תקרה. גם קבוע, גם משתנה. אבל הוני, המהות של המכשיר לא מאפשרת - - -

<תמי סלע:>
ולגבי המניות, הם מדברים על מינימום של ארבע שנים, אגב. 

<ירון סבר:>
בסדר גמור. 

<תמי סלע:>
יש כל מיני דרכים שהם מצאו כדי להגביל את - - -

<ירון סבר:>
תקופת זמן – מקובלת. תקרה על הענקה – מקובלת. לקבוע תקרה לתוצאה הסופית, זה אומר, רבותי, אין יותר תגמול הוני במדינת ישראל. אמתי, זה מה שאתם מציעים. 

<אבי ליכט:>
אתה רוצה לסיים את זה היום? אני שואל ברצינות. 

<היו"ר דוד רותם:>
אני אגיד לך, אני מאוד רציתי לסיים את זה היום. אבל אתה מכניס אותי לפינות שאני לא יוצא מהן. אני רוצה להבין איך אתה עושה – תן לי את הרעיון איך אני קובע את התקרה ההונית. אתה אומר לי, שהם ילכו לרואה חשבון. בסדר. אבל אני צריך לדעת איך עושים את זה. כי אחרת אני מצביע על משהו שאני בבטן מרגיש לא טוב. יש לנו ממילא כמה דברים שצריכים לתקן. 

<אבי ליכט:>
אתה יודע מה, בטובך, בוא נמשיך. 

<היו"ר דוד רותם:>
אנחנו נמשיך, יש כמה נקודות שצריך עוד לסגור. 

<אבי ליכט:>
שנייה. בדבר הזה, המחלוקת העיקרית פה לא נוגעת לשאלת הבונוסים, אלא לשאלת האופציות. 

<היו"ר דוד רותם:>
אין פה מחלוקת מהותית, יש פה רק תראה לי דרך. 

<אבי ליכט:>
בסדר, בבונוסים אפילו הם מסכימים שיש. 

<תמי סלע:>
העיקר פה זה המניות, כי אופציות עוד אפשר - - -

<אבי ליכט:>
עכשיו בוא נמשיך הלאה, ונשאיר את הנקודה הזאת פתוחה, ובסוף נחליט. 

<היו"ר דוד רותם:>
אין בעיה. 

<ירון סבר:>
אפשר נקודה אחרת? 

<היו"ר דוד רותם:>
כן. 

<ירון סבר:>
נקודה אחרת. אמרתי בתחילת דברי שיש לי שתי נקודות. בסעיף א' – מדובר על "ביסוס הרכיבים על ביצועים בראייה ארוכת טווח" וכולי. "החברה רשאית לקבוע כי חלק לא מהותי מהרכיבים יוענק על-פי קריטריונים שאינם ניתנים למדידה בהתחשב בתרומתו של נושא המשרה". אם אני מבין נכון, הרעיון הוא כן לאפשר עדיין רכיב מסוים – כנראה בעיקר של בונוס – לשיקול דעת של הדירקטוריון, אולי של הממונה על המנהל. ראשית, אני שואל מדוע לא מהותי. 

<היו"ר דוד רותם:>
לא מהותי? כי במהותי אנחנו רוצים שיתייחסו לתרומה אמתית. 

<אבי ליכט:>
אני אסביר.

<ירון סבר:>
שנייה, אני רק אסיים את השאלה. אני לא בטוח שהמשוואה קריטריונים מדידים לביצועים אמתיים היא נכונה. ויש תעשיות שוודאי – לתת קריטריונים מראש, או מאוד בעייתי או לא מחויב המציאות, לעומת שיקול דעת שלאחר מעשה, שיכול להיות הרבה יותר הגיוני. אני אתן רק דוגמה. החברות היום, שהן מאוד פופולריות, שמתעסקות בחיפושי נפט וגז. הסיכוי שימצאו או לא ימצאו, ומתי ימצאו לא ברור, לוט בערפל. אני בטוח שאף אחד לא חושב שהאנשים שם צריכים לקבל שכר רק אם הם ימצאו נפט או גז. איך אנחנו מודדים מראש את - - - 

<היו"ר דוד רותם:>
למה המנכ"ל צריך לקבל איזושהי תוספת אם לא מצאו נפט או גז? 

<ירון סבר:>
לא אמרתי תוספת. אמרתי איזשהו - - -

<היו"ר דוד רותם:>
בונוס? מה הוא מקבל? 

<ירון סבר:>
בונוס, למשל. אם המניה עשתה טוב לבעלי המניות. 

<היו"ר דוד רותם:>
אני לא מבין, אם לא מצאו נפט? אני לא תומך בבלופים. 

<ירון סבר:>
לא, חלילה. 

<היו"ר דוד רותם:>
לא חלילה. אם המניה עולה כשלא מצאו נפט, זאת אומרת שמישהו בילף.

<ירון סבר:>
יכול להיות שהשתמשתי בדוגמא לא טובה. הכוונה שלי לומר שלא תמיד ניתן מראש לקבוע קריטריונים מדידים מספריים על הנקודה. אני מסכים שזה חייב להיות חלק מהעניין. אני חושב אבל ששיקול הדעת לא חייב להיות רק על עניין לא מהותי. יש מקרים ששיקול דעת במרכיב שכר יותר גדול –  שהוא תחת תקרה, בואו נזכור, לפי סעיף 3 – יש בו היגיון רב. 

<היו"ר דוד רותם:>
טוב. 

<אבי ליכט:>
אני רוצה להסביר. אחת הבעיות, שוב, בפריצה של השכר, נמצאים במרכיבי השכר המשתנה ובכל מיני בונוסים. כשמתכנסת אסיפה כללית, יושבים ואומרים הוא בחור טוב, הוא יגיע רחוק, הוא תורם לחברה, הוא מעלה את המורל, שלושה מיליון שקל. את הדברים האלה אנחנו רוצים למנוע. ולכן נקודת המוצא שלנו היתה רק קריטריונים מדידים. ושוב – בפעם המי יודע כמה אני אחזור – זה לא משהו שהמצאנו. ואז במהלך התהליך באו אלינו אנשים ואמרו לנו יש לפעמים דברים שקשה למדוד. תנו לנו סוג של מרחב תמרון מסוים. אמרנו בסדר, אנחנו נתפשר ונכניס מרחב תמרון. הרעיון שאומר שאנחנו עכשיו ניתן בונוסים בלי קריטריונים מדידים, זה אומר, לא עשינו כלום. ולכן העניין של השווי הלא מהותי – כלומר, שעדיין צריך להיות איזשהו תמהיל שעיקר המשתנה יהיה משהו שאתה יודע למדוד. אבל חלק אנחנו נשאיר לכם למרחב של שיקול דעת. זה נראה לי הסדר מאוזן, ואני לא רוצה לוותר עליו. 

<ירון סבר:>
ומה זה לא מהותי? כל חברה תחליט לעצמה?

<היו"ר דוד רותם:>
כן. 

<אבי ליכט:>
כן. 

<ירון סבר:>
50% זה לא מהותי. 

<היו"ר דוד רותם:>
כבר אמר פרופסור גרוס שעורכי הדין ירוויחו מזה. 

<ירון סבר:>
אין ספק שהסעיף הזה מעודד - - -

<תמי סלע:>
אני עוברת לתיקונים בסעיף 270. יש פה תיקונים שנובעים מההגדרה של תנאי כהונה והעסקה ב-272, המחיקה של הסיפה, כיוון שזה נכנס להגדרה של תנאי כהונה והעסקה. הסיפה: "לרבות מתן פטור, ביטוח, התחייבות לשיפוי או שיפוי לפי היתר שיפוי" – ירד. אותו דבר גם ב-(3) בחלק הראשון. הנוסח יהיה: "התקשרות של חברה עם דירקטור בה באשר לתנאי כהונתו והעסקתו כדירקטור" – בלי כל הפירוט –  "וכן התקשרות של חברה עם דירקטור בה באשר לתנאי כהונתו והעסקתו בתפקידים אחרים".

תיקונים בסעיף 272: קודם כל, בכותרת "עסקאות חריגות עם נושא משרה" – וגם התוספת – "עסקאות עם נושא משרה שאינו דירקטור באשר לתנאי כהונתו והעסקתו". אני פשוט קוראת את הסעיף עם השינוי. 

"(א)
עסקה של חברה, שמתקיים בה האמור בסעיף 270(1) והיא עסקה חריגה, או עסקה של חברה פרטית שאינה חברת איגרות חוב שמתקיים בה האמור בסעיף 270(2), טעונה אישור ועדת הביקורת ולאחר מכן אישור הדירקטוריון".

<פרופ' יוסף גרוס:>
יש לי פה שאלה. אם מדובר בחברה פרטית, נניח כמו "טבע", שיש בה אולי עשרות סגניVice president וכולי. אני צריך להביא כל דבר לאישור הדירקטוריון? אתה גם מדבר גם על חברות פרטיות, כמו "ישקר" למשל. השאלה, אני חושב ש - - -

<רוני טלמור:>
אני לא הבנתי את השאלה. השאלה אם צריך להביא נושאי משרה לאישור הדירקטוריון? לא הבנתי. 

<פרופ' יוסף גרוס:>
כן. או השאלה אם – הרי זה לא רק שכר. מדובר על עסקה שאינה במהלך העסקים הרגיל. אז אני כבר נתקלתי במקרה שבו חברה נתנה למישהו אוטו, למשל, זה לא היה במסגרת העסקה הרגילה – או השכירה לו נכס – עסקה חריגה מאוד רחבה. השאלה אם אנחנו רוצים גם בחברות פרטיות להביא את הכול לאישור הדירקטוריון.

<רוני טלמור:>
הלשון של החוק, עוד מיום חקיקתו, מתייחס לשכר כעסקת שכר. את המילה "עסקה" - - -

<פרופ' יוסף גרוס:>
לא, עסקה כוללת הרבה דברים, לא רק שכר. 

<רוני טלמור:>
סליחה, אני אנסח את זה הפוך. נושא התגמול – החוק מתייחס אליו בפרק הזה כסוג של עסקאות. הפרק חל, לכן אני לא בדיוק מבינה את השאלה. 

<פרופ' יוסף גרוס:>
את רוצה שבחברה פרטית כל עסקה עם נושא משרה, שהיא חריגה, תובא לאישור הדירקטוריון. 

<תמי סלע:>
אבל זה גם היום, אם לא טועה. 

<רוני טלמור:>
אני לא משנה – תיקון ספציפית פה, הוא תיקון סמנטי, הוא לא תיקון - - -

<תמי סלע:>
גם היום.  

<רוני טלמור:>
כבר היום כתוב שעסקה שמתקיים בה "270(2), טעונה אישור ועדת הביקורת ולאחר מכן אישור הדירקטוריון". זה סעיף 272(א) היום. אנחנו פשוט מייצרים מסלול שונה מחברה ציבורית לחברת אג"ח, לעומת חברה פרטית. מעבר לזה, התיקון הוא סמנטי. אין פה שינוי לגבי חברה פרטית. 

<תמי סלע:>
פרטית רגילה. 

<רוני טלמור:>
השוני שאנחנו עושים עכשיו - - -

<פרופ' יוסף גרוס:>
אני שואל אם אנחנו – מכיוון שאנחנו משנים, האם אני לא רוצה לומר שהתקנון יכול לקבוע אחר. 

<רוני טלמור:>
אנחנו לא רוצים להיכנס לזה. זה החוק. לא שמענו בעניין הזה אף פעם שום טענה. זה נושא שעולה כאן לראשונה. אני לא מבינה למה אנחנו - - -

<היו"ר דוד רותם:>
הרישה של 272, שהוא מדבר על עסקה של חברה, זה כל חברה, לא רק חברה ציבורית. 

<פרופ' יוסף גרוס:>
כל חברה, גם פרטית, כן. השאלה אם כל עסקה - - -

<היו"ר דוד רותם:>
אבל זה היה קודם.

<פרופ' יוסף גרוס:>
נכון. אני שואל כיוון שזו הזדמנות, שאנחנו מתקנים - - - 

<שגית שובל-מוקד:>
שזה רק חריגה. 

<פרופ' יוסף גרוס:>
כן, אבל עסקה חריגה היא מאוד רחבה. 

<רוני טלמור:>
לא רק עסקה חריגה, מאז תיקון 16 כל עסקה צריכה. 

<תמי סלע:>
כן, הנוסח הקודם היה: "עסקה של חברה שמתקיים בה האמור בסעיף 270(1) והיא עסקה חריגה, או שמתקיים בה האמור בסעיף 270(2)" – שזה היה לפני כהונה והעסקה. 

<רוני טלמור:>
בדיוק, בשכר אין חריגה - - -

<תמי סלע:>
טעונה אישור ועדת הביקורת והדירקטוריון. יכול להיות שיש על זה הערות, אבל זה לא כל כך נוגע להצעת החוק הנוכחית, שהיא רוצה לעסוק בחברות ציבוריות ובחברות פרטיות שהן חברות אגרות חוב. 

<רוני טלמור:>
יש הבדל בין עסקה שקשורה לתנאי כהונה והעסקה, לבין עסקה אחרת. רוצים לקנות נכס או למכור נכס לנושא המשרה, לתת לו הלוואה - - -

<פרופ' יוסף גרוס:>
לתת לו הלוואה, זה גם עסקה אחרת. 

<רוני טלמור:>
לא, זו שאלה אם זה תנאי כהונה והעסקה. למכור לו נכס, כדי שזו תהיה דוגמה נקייה. 

<פרופ' יוסף גרוס:>
אני מוכר לו את המכונית שהוא נסע בה חמש שנים. זו עסקה חריגה, משום שהחברה לא עוסקת במכירת מכוניות, ולכן אני צריך להביא את זה לאישור הדירקטוריון. השאלה אם אני רוצה את זה, זה הכול. 

<רוני טלמור:>
לגבי תנאי כהונה, או בכלל, מה נחשב במסגרת יחסי העבודה ותנאי העבודה, ומה נמצא מחוץ, אפשר לדון על זה. זאת אומרת, השאלה האם הדוגמה שלך נמצאת בתוך תנאי ההעסקה שלו, או שזה חיצוני לזה. במידה שאנחנו מדברים על עסקה שהיא חיצונית לתנאי הכהונה וההעסקה - -

<תמי סלע:>
והיא לא חריגה. 

<רוני טלמור:>
אז היא מובאת לאישור רק אם היא חריגה. בתיקון 16 - - -

<פרופ' יוסף גרוס:>
מה זה חריגה? חריג זה שלא במהלך העסקים הרגיל. 

<רוני טלמור:>
גם, כן. או לא בתנאי שוק, וכולי. כל מה שקשור לתנאי כהונה והעסקה, בגלל הקושי להגדיר מתי תנאי כהונה והעסקה הם חריגים ומתי לא, בתיקון 16 היה שינוי כאן, והבהירו שתמיד, כשמדובר בחלק מתנאי כהונה והעסקה, צריך להגיע לאישור. זה תיקון 16, זה נעשה כבר לפני שנתיים. 

<פרופ' יוסף גרוס:>
הערתי פשוט על הקושי לבצע זאת. כי בסעיף 271 כתוב: "אלא אם כן נקבעה דרך אישור אחרת בתקנון". השאלה אם אנחנו רוצים להכניס גם פה "נקבעה דרך אחרת לאישור בתקנות". 

<רוני טלמור:>
אנחנו לא רוצים עכשיו לפתוח את הסעיף. אנחנו לא רוצים לפתוח את הסעיף בעניין הזה, ולא רוצים לייצר הקלה מובנית כזאת שאפשר בתקנון לכתוב מה שרוצים. שים לב גם ש-271 זה עסקה לא חריגה. 

<פרופ' יוסף גרוס:>
כן, אבל אני אומר, כיוון שעסקה חריגה מפורשת בצורה מאוד רחבה – אני נתקלתי בפרשנות של הרשות מה זה "עסקה חריגה" בצורה מאוד קיצונית. 

<תמי סלע:>
 את סעיף קטן (ג) מחליפים בסעיף חדש. סעיף קטן (ג) החדש אומר: "(1)
עסקה של חברה ציבורית או חברה פרטית שהיא חברת איגרות חוב, שמתקיים בה האמור בסעיף 270(2), למעט עסקה עם המנהל הכללי של החברה כאמור בסעיף קטן (ג1), טעונה אישור של ועדת התגמול ולאחר מכן אישור הדירקטוריון; אישור ועדת התגמול והדירקטוריון לפי פסקה זו יהיה בהתאם למדיניות התגמול שנקבעה לפי סעיפים 267א ו-267ב.  

(2)
על אף הוראות פסקה (1) רשאים ועדת התגמול ולאחריה הדירקטוריון, במקרים מיוחדים, לאשר עסקה כאמור בפסקה (1) שלא בהתאם למדיניות התגמול, בהתקיים שניים אלה" – פה אנחנו מדברים על תנאי כהונה והעסקה של סמנכ"לים בעיקר. זאת אומרת, נושאי משרה שהם לא דירקטורים ושהם לא המנכ"ל. 

<פרופ' יוסף גרוס:>
אבל שימו לב, עוד פעם - - -

<נתי שילה:>
הם לא בעלי שליטה. 

<תמי סלע:>
הם לא בעלי שליטה.

<פרופ' יוסף גרוס:>
לא מדברים על תגמול בלבד, נכון? 

<אבי ליכט:>
כן. 

<פרופ' יוסף גרוס:>
על כל עסקה אני מוציא זאת מוועדת הביקורת ומעביר את זה לוועדת תגמול. 

<תמי סלע:>
לא, רק עסקאות שהן - - - שתיים. 

<אבי ליכט:>
לא. הרעיון הוא בנושא תגמול. 

<פרופ' יוסף גרוס:>
אבל איפה? השאלה בין הרעיון לבין - - -

<רוני טלמור:>
כתוב ב-270(2). 

<פרופ' יוסף גרוס:>
נו, 270(2)? 

<אבי ליכט:>
הוא שוב חוזר על ההערה של - - -

<תמי סלע:>
"באשר לתנאי כהונתו והעסקתו" – זה 270(2). זה מגביל את זה. מהם המקרים שבהם הדירקטוריון וועדת התגמול רשאים לאשר שלא בהתאם למדיניות התגמול? צריכים להתקיים שניים אלה: 

"(א)

ועדת התגמול ולאחריה הדירקטוריון אישרו את העסקה, בין השאר, בהתאם לשיקולים המנויים בסעיף קטן (א) של סעיף 267ב, תוך התייחסות לאמות המידה כאמור בסעיף קטן (ב) של אותו סעיף ולאחר שקבעו בעסקה, בין השאר, את ההוראות האמורות באותו סעיף קטן; 

(ב)

האסיפה הכללית אישרה את העסקה, ובלבד שבחברה ציבורית מתקיים האמור בסעיף 267א(ב)(1) או (2)", שזה הרוב מהמיעוט. 

<רוני טלמור:>
זה רוב מהמיעוט, והשנייה - - - 

<תמי סלע:>
"(4)
על אף הוראות פסקה (2), בחברה, למעט חברה נכדה ציבורית כהגדרתה בסעיף 267א(ג), רשאים ועדת התגמול ולאחריה הדירקטוריון לאשר, במקרים מיוחדים, עסקה כאמור באותה פסקה גם אם האסיפה הכללית התנגדה לאישור העסקה, ובלבד שוועדת התגמול ולאחריה הדירקטוריון קיבלו החלטה על כך על יסוד נימוקים מפורטים לאחר שדנו מחדש בעסקה ובחנו בדיון כאמור, בין השאר, את התנגדות האסיפה הכללית".

 זאת אומרת, אם נקצר את העניין, נושאי משרה שהם לא מנכ"ל, שהם סמנכ"לים דורשים בדרך כלל – אם השכר שלהם הוא לפי מדיניות התגמול, צריך את אישור ועדת התגמול והדירקטוריון. אם יש חריגה ממדיניות התגמול, צריך גם את אישור האסיפה הכללית, רוב מהמיעוט. אבל ההצבעה באסיפה הכללית היא לא מחייבת, זאת אומרת, הנוהל של דיון מחודש בדירקטוריון ובוועדת התגמול, כשהם שוקלים את ההתנגדות, הם יכולים בכל זאת לקבוע שכר שהוא חורג ממדיניות התגמול, למרות התנגדות האסיפה הכללית. 

<ירון סבר:>
יש לי פה שאלה. 

<היו"ר דוד רותם:>
כן. 

<ירון סבר:>
יש פה פעמיים "מקרים מיוחדים". אני מבין את השני, אני לא מבין את הראשון. זאת אומרת, קודם כל, "מחוץ למדיניות התגמול", זה ברור, אבל זה צריך להיות "מקרה מיוחד", שאף אחד לא יודע מה זה. ואז הולכים לאסיפה. אם רוצים לעשות Overrule לאסיפה, אז זה עוד פעם צריך להיות ב"מקרה מיוחד" בדירקטוריון. למה, אם זה מחוץ למדיניות והולכים גם ככה לאסיפה, צריכים להתעסק אם זה מקרה מיוחד או לא, ומישהו פה כבר אמר יותר מפעם אחת פרנסה לעורכי דין, שזה, כמובן, עבודת קודש, אבל למה? 

<היו"ר דוד רותם:>
כי צריך לדאוג לעורכי דין. 

<ירון סבר:>
יש מדיניות, רוצים לחרוג מהמדיניות, הולכים לאסיפה. 

<רוני טלמור:>
צריכים - - - - את המדיניות. 

<ירון סבר:>
אני לא אעשה את זה כל שני וחמישי, זו אסיפה. אז קבעתי כי חשבתי שזה מתאים - - -

<רוני טלמור:>
זה מה שזה אומר. כל מה שזה אומר, שלא תעשה את זה כל שני וחמישי. 

<ירון סבר:>
הרי כשאנחנו אומרים "מקרים מיוחדים", כולנו מבינים שדירקטוריון שלוקח את עצמו ברצינות ירצה שיאמרו לו מה זה אומר, ואם הוא עומד בזה. אם גם ככה הולכים לאסיפה ברוב מיוחד – זו הרי סנקציה שכולנו מבינים – וכאן אני כן צריך את המקרה המיוחד כדי לעשות לו Overrule.
<אבי ליכט:>
מה ההערה שלך? אני לא הבנתי את ההערה. 

<ירון סבר:>
אני חושב שמקרים מיוחדים ברישה, מיותר לחלוטין. 

<אבי ליכט:>
באיזו רישה? 

<תמי סלע:>
אבל פה באמת רוצים להגיד שבדרך כלל השכר צריך להיות תואם למדיניות התגמול. 

<ירון סבר:>
בוודאי. 

<אבי ליכט:>
אני לא מסכים.

<תמי סלע:>
ואלו המקרים הרגילים. 

<ירון סבר:>
אני מסכים.

<תמי סלע:>
כדי לחרוג ממדיניות התגמול, אתה צריך איזשהן סיבות טובות זה המקרים המיוחדים. דווקא פה זה כן מתאים. 

<ירון סבר:>
הרי כשאני אזמן אסיפה כללית, אני אצטרך להסביר למה אני מזמן אסיפה כללית ורוצה לאשר למישהו תגמול מחוץ למדיניות. אני אצטרך להסביר. כולנו מבינים, זה לא יהיה כל שני וחמישי, כי אסיפה כללית - - -

<אבי ליכט:>
אבל אני רוצה שהחוק יגיד שמדיניות זה לא פלסטלינה. אם אתה רוצה לחרוג מהמדיניות, לפני שאתה מכנס, שב בבית, תחשוב טוב טוב אם זה המקרה שמצדיק חריגה מהמדיניות. אני לא רואה בזה כזה סיפור גדול. לשיטתך – אני לא מבין – אם אתה מסכים שזה צריך להיות ממילא מקרה מיוחד, אז מה אכפת לך שזה יהיה כתוב? 

<ירון סבר:>
בגלל הסיבוך. 

<אבי ליכט:>
זה לא סיבוך.

<ירון סבר:>
זה בוודאי סיבוך. יש לי שאלה, אם אני רוצה לשנות את המדיניות – החלטתי שהמדיניות אישרתי בשנה שעברה היא לא מתאימה, אני רוצה לשנות. 

<אבי ליכט:>
תשנה. 

<ירון סבר:>
האם אני יכול ללכת לאסיפה ברוב מיוחד לשנות אותה? 

<רוני טלמור:>
יש לך מסלול משנה מדיניות. 

<אבי ליכט:>
לא, אבל אתה לא רוצה לשנות עכשיו את כל המדיניות. אם אתה רוצה לשנות את כל המדיניות, זה חלק מהגמישות. אבל אם אנחנו מתעסקים במנכ"ל כזה או איזה סמנכ"ל סופרסטאר שאתה חושב שמוצדק לשלם לו מחוץ למדיניות, אז תלך ותסביר למה אתה עושה את זה. 

<ירון סבר:>
אני ודאי אסביר. אני גם מחויב לפי הוראת הגילוי להסביר. אבל אני אומר לכם ש"מקרה מיוחד", המילים האלה, יותר מפרנסה לחוות דעת של עורכי דין אתם לא עושים. אז בסדר. אמרתי את שאמרתי.   

<אבי ליכט:>
רשמנו. 

<נתי שילה:>
עוד לפני שהולכים לאסיפה הכללית, אני חושב שהאוכלוסייה הזאת של נושאי המשרה בחברה, שהם לא המנכ"ל, הם לא הדירקטורים, הם לא בעלי השליטה – בכלל לא היה צריך להחריג אותם מכל העניין הזה של החוק הזה. זו ההנהלה הפעילה של החברה. הדירקטוריון והמנכ"ל מחליטים על השכר שלהם. אפשר להשאיר את זה בתוך המתווה של המדיניות, וזה לא צריך להיות בכלל בקטע של אסיפה כללית. ובטח לא עם רוב מיוחד. זו קבוצת אנשים, מנהלים – אני לא יודע – סמנכ"ל כספים, סמנכ"ל שיווק, עם מה אתם רוצים מהם?

<אבי ליכט:>
שום דבר. 

<נתי שילה:>
תניחו לחברה לקבוע את השכר שלהם במסגרת מדיניות החברה. 

<אבי ליכט:>
זה בדיוק מה שאנחנו עושים. אנחנו אומרים להם תקבעו את השכר במסגרת מדיניות החברה. זה בדיוק מה שעושה החוק הזה. אנחנו לא אומרים מעבר לזה. אנחנו לא דורשים לגביהם שכר פרטני. כל מה שאנחנו מבקשים זה שהחברה – שהדירקטוריון וועדת תגמול – יושבת, שתחליט כמה היא רוצה לשלם לאנשים האלה. זה הכול. גמרנו. 

<נתי שילה:>
בסדר. אבל שתהיה שם גם אפשרות, במסגרת המדיניות, שאם יש מישהו שהוא מעל ומעבר, שאפשר לשלם לו גם, אבל הדירקטוריון מחליט את זה, ולא הפינג-פונג הזה עם - - -

<אבי ליכט:>
אותו רציונל שמחייב, ורוצה לשמור על המדיניות ועל גדר השכר שהחברה משלמת לנושאי המשרה, נכון גם במקרה של חריגה. אנחנו מוכנים לאפשר את זה, אבל אנחנו רוצים שתתבצע פרוצדורה שתשים זרקור על העובדה שפה חורגים מהמדיניות. זה הכול.

<נתי שילה:>
אז תן לי אסיפה כללית רגילה, לא עם הרוב המיוחד הזה. יש גבול עד איפה - - -

<אבי ליכט:>
אמרתי לך, אסיפה כללית רגילה זה בעצם כלום. 

<נתי שילה:>
למה זה כלום? אני מפרסם את זה, אני מודיע, אני מזמין, אני מפרסם את השכר. למה זה כלום? מה, אנחנו מחסלים את האסיפה הכללית בחברה הציבורית? 

<אבי ליכט:>
לא. 

<נתי שילה:>
מחרתיים כל עסקה תצטרך ללכת לאסיפה כללית. ו"אנטרופי" תחליט אם אני עושה אותה או לא. 

<אבי ליכט:>
לא זאת הכוונה.

<נתי שילה:>
אני לא יודע, זה הכיוון אבל. לקחתם את העסק הזה של הרוב המיוחס הזה של המיעוט, והוא השתלט לי על השכר של מנהל השיווק. 

<רוני טלמור:>
נתי, המדיניות היא לא מספרים. מדיניות יכולה לקבוע גם טווחים. היא צריכה לקבוע אמות מידה. אמות מידה יכולות להגיד – סתם, אני אומרת את זה מההקשר שאנחנו מכירים בשירות המדינה – ששכר של סמנכ"ל יהיה בין 90%-60% משכר המנכ"ל. סתם אני זורקת. יש עדיין מרחב בפנים. העניין הוא מה יקרה כשירצו לשלם לסמנכ"ל פעמיים שכר המנכ"ל, מכל מיני סיבות מיוחדות, שזה חורג ממה שהתכוונו או חשבו שנכון לעצב את מדיניות השכר. ועיצוב מדיניות השכר, היום זה עניין מקצועי לעצב. ואם רוצים לחרוג מזה, זה לא עניין של מה בכך. 

<נתי שילה:>
יש פה איזה מין פטרונאז' מוזגם לגמרי לפי דעתי. למה אתם צריכים לנהל את החברות?

<היו"ר דוד רותם:>
בוא נאמר ככה, כולם בורחים מהבורסה, מתברר שאתם לא יודעים לנהל את החברות. אז הם לוקחים את זה. 

<אבי ליכט:>
הרי אם לא היתה בעיית שכר, בכלל לא היינו פה. 

<נתי שילה:>
כן, אבל זה לא השכר של סמנכ"ל שיווק. 

<אבי ליכט:>
יש גם כאלה שם. תאמין לי, יש גם כאלה. אני יכול להצביע לך גם על כאלה.

<נתי שילה:>
אז כנראה מגיע להם.

<תמי סלע:>
אז יאשרו להם.  

<אבי ליכט:>
בסדר, שיאשרו להם. 

<היו"ר דוד רותם:>
יאשרו להם, מה הבעיה? 

<תמי סלע:>
ואלה שעומדים במדיניות, לא יגיעו לאסיפה הכללית.

<נתי שילה:>
לא בעלי שליטה, לא המנכ"ל. 

<פרופ' יוסף גרוס:>
היועץ המשפטי של החברה, איך נגביל את השכר שלו?  

<היו"ר דוד רותם:>
לא הבנתי, אתה שואל כמה היועץ המשפטי יקבע את השכר? יועץ משפטי הוא תמיד יוצא דופן.

<תמי סלע:>
הוא לא דיבר על השכר של היועץ המשפטי. 

<היו"ר דוד רותם:>
כן, על השכר של היועץ המשפטי. 

<פרופ' יוסף גרוס:>
את נושאת משרה בחברה, כיועצת משפטית. 

<היו"ר דוד רותם:>
זה הכול מקרים מיוחדים. 

<תמי סלע:>
(ג1), המנכ"ל – "(ג1)
(1)
עסקה של חברה ציבורית או חברה פרטית שהיא חברת איגרות חוב, עם המנהל הכללי של החברה, שמתקיים בה האמור בסעיף 270(2)" – כלומר תנאי כהונה והעסקה –  "טעונה את אישורם של אלה בסדר הזה: 

(א)
ועדת התגמול;

(ב)
הדירקטוריון;

(ג)
האסיפה הכללית ובלבד שבחברה ציבורית מתקיים האמור בסעיף 267א" – כלומר, רוב מן המיעוט – "לעניין אישור האסיפה הכללית לפי פסקת משנה זו, יחולו הוראות סעיף קטן (ג)(4)". זאת אומרת שאפשר, למרות אישור האסיפה הכללית, לאשר את זה בדירקטוריון, אם הוא מקיים את כל הנוהל הרגיל. נכון?

<אבי ליכט:>
כן. 

<תמי סלע:>
"(2)
אישור ועדת התגמול ואישור הדירקטוריון כאמור בפסקה (1) יהיו בהתאם למדיניות התגמול, ואולם רשאים ועדת התגמול ולאחריה הדירקטוריון, במקרים מיוחדים לאשר את העסקה שלא בהתאם למדיניות כאמור, ובלבד שמתקיים האמור בסעיף קטן (ג)(3)(א).

(3)
על אף הוראות פסקה (1)(ג), רשאית ועדת התגמול לפטור עסקה עם מי שמועמד לכהן כמנהל כללי של החברה שמתקיים לגביו התנאי האמור בסעיף 240(ב)" – כלומר, היעדר זיקה לחברה או לבעל השליטה בה – "מאישור האסיפה הכללית כאמור באותה פסקה, אם מצאה, על יסוד נימוקים שפירטה, כי הבאת העסקה לאישור האסיפה הכללית תסכל את ההתקשרות, ובלבד שהעסקה תואמת את מדיניות התגמול". פה יש חריג - - -

<פרופ' יוסף גרוס:>
את קראת בצדק, אמרת "כמנהל כללי" ודילגת על ה"א הידיעה. אני חושב שגם צריך למחוק את ה"א הידיעה. כיוון שיש חברה שיש לה שני מנהלים כללים, אז "כמנהל הכללי", זה כאילו מדובר על אחד. 

<רוני טלמור:>
יותר פה יותר מאחד. 

<היו"ר דוד רותם:>
הלאה. 

<תמי סלע:>
"על אף האמור בסעיפים קטנים (א), (ג) ו-(ג1), עסקה שמתקיים בה האמור בסעיף 270(2) והיא שינוי של עסקה קיימת, טעונה אישור של ועדת ביקורת או ועדת תגמול, לפי העניין בלבד, אם הוועדה האמורה אישרה כי השינוי בתנאי העסקה אינו מהותי". בעצם זה סעיף קיים ורק מתאימים אותו לשינוי של ועדת התגמול במקום ועדת ביקורת. 

<היו"ר דוד רותם:>
נעצור כאן.

<אבי ליכט:>
זה ממש הסוף. יש לנו עוד חמש דקות. 

<היו"ר דוד רותם:>
אני יודע. אני אקיים לך עוד ישיבה לחמש הדקות האלה. אתה ממילא צריך למצוא לי כמה פתרונות. 

<אבי ליכט:>
אפשר לדבר אתך שני דקות לפני שאתה מסיים?

<היו"ר דוד רותם:>
אפשר לדבר כמה שאתה רוצה. 

<אבי ליכט:>
אני רק רוצה לדבר אתך בצד, אם אפשר, להסביר לך. 

<היו"ר דוד רותם:>
אפשר לדבר אתי כמה שרוצים. אני מרגיש אני עייף. ואני לא אוהב לחוקק כשאני עייף. - - -, זה היה 183, ששופט לא ישב לדין שהוא עייף, רעב וזועף. 

<אבי ליכט:>
אם אפשר שתי דקות מזמנך. 

<היו"ר דוד רותם:>
בוודאי. 

<(הישיבה נפסקה בשעה 14:05 ונתחדשה בשעה 14:07.)>
<היו"ר דוד רותם:>
בוא נקרא את הסעיף האחרון. 

<תמי סלע:>
273, בסעיף קטן (א) רק במקום "ועדת ביקורת", "ועדת תגמול". סעיף קטן (ב) הוא חדש. 

"(ב)
אישור ועדת התגמול ואישור הדירקטוריון כאמור בסעיף קטן (א), בחברה ציבורית ובחברה פרטית שהיא חברת איגרות חוב, יהיו בהתאם למדיניות התגמול, ואולם רשאים ועדת התגמול ולאחריה הדירקטוריון, במקרים מיוחדים, לאשר את העסקה שלא בהתאם למדיניות כאמור, ובלבד שמתקיים האמור בסעיף 272(ג)(3)(א) וכן, בחברה ציבורית – מתקיים באישור האסיפה הכללית האמור" ברוב מבין המיעוט. פה מדברים על עסקה עם דירקטור באשר לתנאי כהונתו, שגם ככה מגיע לאישור האסיפה הכללית, ורק אומרים שזה צריך להיות בהתאם למדיניות התגמול, ואם חורגים, אז לפי המנגנונים שנקבעו.

<רוני טלמור:>
עוברים מרוב רגיל לרוב מהמיעוט גם.

<ירון סבר:>
אפשר שאלה? ואני מתנצל אם זה משהו שדיברנו עליו בדיון הקודם. אני עדיין מתקשה להבין מדוע באישור תנאי העסקה של מנכ"ל מחמירים לעומת יושב-ראש דירקטוריון, במיוחד כשבחברות הגדולות, שאנחנו כל הזמן מדברים עליהן, ששם אנחנו רוצים לעשות את התיקון, הרבה פעמים יש יו"ר דירקטוריון שמרוויח – אני לא יודע אם יותר או פחות – באותם סדרי גודל, שלעיתים משפיע על החברה לא פחות מהמנכ"ל. ושם ברור שאסיפה כללית רגילה, בלי רוב מיוחד וכולי זה בסדר, אם הוא לא קשור לבעל השליטה. למה פתאום עם המנכ"ל אנחנו מייחדים אותו וכל כך מחמירים אתו? למה לא אסיפה כללית רגילה? הוא לא קשור לבעל השליטה. 

<אבי ליכט:>
אני הסברתי את זה בדיון הקודם, ואני אסביר את זה שוב בקצרה. היתה התלבטות – שוב, גם כמו שאמרתם, משיקולי עריכת דין – האם נכון ללכת על אישור פרטני או על אישור של מדיניות, כשהחשש היה שברגע שאנחנו קובעים אישור מדיניות אז אפשר יהיה בכל מיני תרגילים לעקוף את כל המגבלות. לעומת זאת, אישור פרטני הוא הרבה יותר אפקטיבי מצד אחד. מצד שני, אישור פרטני מטיל נטל מאוד גבוה על החברה עצמה. אנחנו לא רוצים סתם לטרטר. ולכן הלכנו וקבענו אישור על המנכ"ל. הלכנו עדיין על מדיניות כדי לא להכביד יותר מידי. 
מצד שני, אישרנו אישור פרטני לגבי המנכ"ל – למרות שחשבנו בהתחלה לעשות אישור פרטני לגבי כולם – כי מצד אחד הוא הדמות הדומיננטיות ביותר בחברה, ומצד שני הוא גם משמש איזשהו סמן עליון לשאר בעלי התפקידים בחברה. ולכן הלכנו על אישור פרטני בתנאים שקבענו לגבי המנכ"ל כאילו זו מדיניות. כלומר, ללכת על אישור פרטני גם אם זה בתוך המדיניות, כדי לעשות איזה סוג של סמן למה שקורה בחברה. עכשיו, בדירקטורים אישרנו את המנגנון הרגיל, רק הכנסנו אותו פנימה. אם אנחנו נלך להצעה שלך, המקסימום שאני מוכן לתת לך זה שנקבע אישור פרטני במיעוט גם לגבי יו"ר דירקטוריון. 

<ירון סבר:>
חששתי שזה מה שאתה תאמר. 

<אבי ליכט:>
ולכן, כיוון שאני לא בטוח שאתה רוצה את זה, אני מציע שאתה - - -

<ירון סבר:>
בכל זאת אני רוצה לשאול - - -

<אבי ליכט:>
כי לא רצינו לשנות את המנגנון של דירקטוריונים מעבר. זה הכול. אבל עדיין אני חושב שיש הכרח במנכ"ל, והסיבה היא לא – אם כבר נלך בגישה שלך, זה לא להקל במנכ"ל, אלא להחמיר ביו"ר הדירקטוריון. 

<ירון סבר:>
שאלה, אם את המדיניות אישרתי עם הרוב המיוחד, ואת המנכ"ל נתתי בתוך המדיניות – אני מסכים אתך, אוקיי, קיבלתי, הולכים לאסיפה בכל זאת, שלא יהיו מעקפים. אז למה עוד פעם באישור מיוחד?

<אבי ליכט:>
אני אסביר. נניח שתבוא חברה ותגיד אני רוצה עכשיו To be on the safe side. ואני אקבע מדיניות שאני מוכנה לשלם למנכ"ל שלי מיליארד שקל. למה אני אומרת מיליארד שקל? כי אז אני אף פעם לא אחרוג במדיניות שלי. ואני אף פעם לא אביא את זה לאישור באסיפה כללית ברוב מיוחד, כי אני תמיד אהיה בתוך המדיניות. אתה מבין?

<ירון סבר:>
אבל את המדיניות הזאת אתה צריך לאשר ברוב מיוחד. 

<אבי ליכט:>
לא משנה. אבל עדיין אפשר אחרי זה – זה לא אישור, זו רק המלצה. 

<תמי סלע:>
זה אישור מחייב. 

<ירון סבר:>
אבל גם המנכ"ל - - -

<תמי סלע:>
אני לא יודעת אם המדיניות הקובעת תגרוס - - -

<ירון סבר:>
אני מבקש שהמנכ"ל יאושר באסיפה, אבל ברוב רגיל. 

<אבי ליכט:>
לא רוצה. 

<ירון סבר:>
לא רוצה – את זה אני כבר מבין. 

<היו"ר דוד רותם:>
אתה מבין? אז אני לא מבין למה אתה שואל את השאלות האלה. זו תמיד התשובה. 

<ירון סבר:>
לא רוצה זו תשובה שאני מכיר מהבנות שלי. 

<אבי ליכט:>
איך אפשר לומר שזו תמיד התשובה? כל הזמן אני רק מקבל את ההערות שלכם. איך אפשר להגיד שזו תמיד התשובה?

<היו"ר דוד רותם:>
הלאה. 

<תמי סלע:>
"275
 עסקה עם בעל שליטה", ב(א)(1) זה פשוט "בעסקה באשר לתנאי כהונה והעסקה – ועדת התגמול" במקום ועדת הביקורת. ובסעיף קטן (ג): "עסקה שמתקיים בה האמור בסעיף 270(4א)" – שזה בעצם של חברת אגרות חוב – "טעונה אישורם של אלה בלבד בסדר הזה:  

(1)
ועדת הביקורת ובעסקה באשר לתנאי כהונה והעסקה – ועדת התגמול;

(2)
הדירקטוריון;" – זה היה גם קודם, והתוספת היא: 

"(3)
בעסקה באשר לתנאי כהונה והעסקה – האסיפה הכללית". פה ברוב רגיל. 

"(ג1) אישור ועדת התגמול ואישור הדירקטוריון כאמור בסעיפים קטנים (א) ו-(ג), בעסקה שעניינה תנאי כהונה והעסקה, יהיו בהתאם למדיניות התגמול, ואולם, מבלי לגרוע מהוראות סעיף קטן (ג), רשאים ועדת התגמול ולאחריה הדירקטוריון, במקרים מיוחדים, לאשר את העסקה שלא בהתאם למדיניות כאמור, ובלבד שמתקיים האמור בסעיף 272(ג)(3)(א)". כלומר, גם לגבי בעל השליטה, זה צריך להיות בהתאם למדיניות התגמול ועם אפשרות - - -

"(ד)
אישור ועדת הביקורת או ועדת התגמול, לפי העניין (בסעיף קטן זה – הוועדה) והדירקטוריון" - - 
<פרופ' יוסף גרוס:>
אין צורך. את לא צריכה ביקורת. 

<תמי סלע:>
- - "יינתן לאחר שהוועדה והדירקטוריון בחנו, בין השאר, אם העסקה כוללת חלוקה" – ופה פשוט קוראים לה ועדה כי זה יכול להיות או ועדת הביקורת או ועדת התגמול, ואין פה שינוי מהותי. התיקון האחרון לפני הוראות התחילה והמעבר זה תיקון עקיף לחוק ניירות ערך. הוא נמצא בעמוד 11. הוא מחיל את זה גם על חברה שהתאגדה מחוץ לישראל ומציעה מניות שלה לציבור בישראל, לפי סעיף 39א לחוק ניירות ערך, שמפנה לתוספת מפורטות ההוראות שחלות על חברה שהתאגדה מחוץ לישראל, אז ב-8א מוסיפים: "מדיניות תגמול לנושאי משרה ותנאי כהונה והעסקה של נושאי משרה". רק חסרה פה הפנייה ל-118(א) ו-(ב), שקובעים את הקמת הוועדה וקביעת המדיניות. 

<רוני טלמור:>
זו טעות, צריך להיות כאן.  

<אבי ליכט:>
הוראת מעבר. 

<תמי סלע:>
והעניין האחרון הוראות תחילה ומעבר, שבעצם אומרות כרגע שני דברים. אחד שהחוק מתחיל 30 ימים מיום פרסומו. הנוסח המקורי – כרגע אני אדבר על הנוסח המקורי – אומר שזה חל על תנאי כהונה והעסקה שייקבעו קדימה, מיום התחילה ולאחריו, או אם היה שינוי, זאת אומרת, עדכון או אישור חדש של תנאי כהונה שנקבעו לפני כן, אבל השינוי או האישור מחדש זה אחרי יום התחילה של החוק. זה לעניין התחולה. 

לגבי מדיניות התגמול, היא צריכה להיקבע לראשונה תוך חצי שנה. זאת אומרת, שיכול להיות לי מצב שהחוק הוא כבר בתוקף ויש עסקאות על תנאי כהונה ושכר שנקבעות כשהחוק כבר בתוקף, אבל לפני שיש מדיניות. מה שאומרים פה זה שבמקרים כאלה יתייחסו את העסקה כאילו היא בחריגה. זאת אומרת, היא צריכה להגיע לאסיפה הכללית.

<רוני טלמור:>
או שיאשרו מהר את המדיניות. 

<תמי סלע:>
זה בעצם תמריץ גם לקבוע את המדיניות מהר, אם לא רוצים להגיע עם כל עסקה לאסיפה הכללית. יש פה איזושהי הצעה – שכרגע אני לא יודעת בדיוק איפה היא עומדת – שבכל אופן, גם תנאי כהונה והעסקה שנקבעו, אחרי איזושהי תקופה – פה מדובר על שלוש שנים – כן יצטרכו להתיישר לפי הכללים הקיימים, במובן הזה של לאו דווקא – גם אם זה לא עומד במדיניות התגמול, אז זה צריך לבוא לאישור של האסיפה הכללית, זה מה שזה אומר. לא בהכרח לשנות את הפסקה עצמה. אני יודעת שהיו הערות על העניין. 

<אבי ליכט:>
כן, היו הערות על כך שלא כדאי לנו להתערב בהסכמי שכר קיימים. כלומר, נגיד חתמת הסכם עם מנכ"ל, אז אחרי שלוש שנים אנחנו נותנים אפשרות לדון מחדש בתנאי ההעסקה. 

<פרופ' יוסף גרוס:>
לא נותנים, זה חובה. 

<אבי ליכט:>
כן. אבל אפשר לומר - - -

<תמי סלע:>
אם זה מדיניות התגמול, לא צריך - - -

<אבי ליכט:>
אם זה מדיניות התגמול, זה בסדר, אבל - - -

<תמי סלע:>
אם זה חורג. 

<אבי ליכט:>
החשש שלנו הוא להתעסק עם הסכמי שכר קיימים. אני אגיד את ההתלבטות. ההתלבטות היתה שמצד אחד אנחנו לא רוצים עכשיו שהסכמי שכר בעייתיים יקובעו לעד. ומצד שני, החשש הוא להביא את החברות לפתוח הסכמי שכר קיימים עם נושאי משרה קיימים. אני מודה שנקודת המוצא שלנו בתזכיר היתה – כיוון שאנחנו חושבים לטווח ארוך – לעזוב את אלה שמשחקים בתנאים הקיימים, ולהיפגש אתם או בהסכמי שכר חדשים, או ברגע שהם רוצים לעדכן את המדיניות. אנחנו קיבלנו הערה מהוועדה, שאולי כדאי להקשיח את זה ולבדוק את זה בעוד שלוש שנים. אני מודה שלי יש קצת כאבי בטן בעניין הזה, אם נכון עכשיו להתעסק עם הסכמי שכר קיימים, או פשוט להגיד אנחנו כבר חושבים לטווח ארוך ונתעסק רק עם מכאן ואילך.

<תמי סלע:>
אולי נעיר שבתיקון 16 זה היה המתווה. 

<אבי ליכט:>
כן. שם זה היה קצת שונה אבל. שם היו הסכמים עם בעל שליטה שהולכים ומתחדשים, והיה לנו חשש שזה משהו שיישאר לעד. פה בכל זאת אנחנו יודעים, ובדקנו, שבטווח של כמה שנים או שהמנכ"לים ונושאי המשרה ממילא מתחלפים, או שממילא הם מעדכנים את השכר שלהם - - -

<תמי סלע:>
יש להניח שאם יש הסכם שהוא - - -

<אבי ליכט:>
אם הוא מיטיב, הם לא יבואו. 

<תמי סלע:>
- - - אף אחד לא יבוא לעדכן אותו. 

<אבי ליכט:>
רוב הסיכויים שמה שיקרה, שמי שיש לו הסכם מיטיב, והוא חורג מהמדיניות, פשוט לא יבוא לעדכן ויישאר. זאת ההתלבטות שלנו. אני מודה - - -

<אברהם מיכאלי:>
מה עם הברחת הכישרונות לגבי העתיד? 

<היו"ר דוד רותם:>
איזה כישרונות?

<אברהם מיכאלי:>
מי שרוצה לבוא לפה, לחזור מחוץ לארץ. 

<היו"ר דוד רותם:>
מי רוצה לחזור מחוץ לארץ?

<אבי ליכט:>
עכשיו? חוזרים מחוץ לארץ?

<אברהם מיכאלי:>
למה לא? 

<אבי ליכט:>
אני בעד. 

<אברהם מיכאלי:>
פרופסור גרוס העיר באמת על אנשים שהם באמת פוטנציאל לחזור. אם אתה תגיד לו החוזה החדש שלך לא יתנהל כמו - - -

<אבי ליכט:>
לא, זה לא קשור לזה. זה לא קשור. 

<תמי סלע:>
זה בכל מקרה. 

<היו"ר דוד רותם:>
אני לא מבין, עם כל הגזירות שממשלת ישראל, אתה רוצה שמישהו יחזור?

<תמי סלע:>
השאלה אם אתם רוצים שתוך תקופה כולם יתיישרו לפי זה, או שיישארו כאלה שהם מחוץ לזה. 

<רוני טלמור:>
קיבלנו אינדיקציות מהשוק שבגדול הסכמים – בממוצע מאוד גס – נפרשים על בערך שש שנים, ויש נקודה או שתיים של עדכון באמצע. ולכן היינו יכולים להניח שגם בלי הוראת מעבר ממילא זה יתעדכן. הנתונים הפרטניים שקיבלנו מרשות לניירות ערך מראים שיש חריגים – זה ממוצע גס – של מנכ"לים שגם אחרי שמונה שנים לא התחלפו. זה לא אומר שלא עדכנו להם את השכר, אבל הם לא התחלפו. ולכן יכולות להיות חריגות, אבל צריך לחשוב גם על המשמעויות של שינוי של הסכמי שכר קיימים. זה לא דבר טריוויאלי לדרוש לגבי עובד, גם אם הוא בעל שליטה, זה לא אותה סיטואציה. 

<אבי ליכט:>
אני מודה שאני מתלבט. אחרי סיבוב גדול שעשינו, חשבנו שנכון לא להתעסק עם הקיימים. בעקבות הערות הוועדה, יש נוסח של שלוש שנים. אני מודה שאני לא בטוח שזה צעד נכון בנסיבות האלה. 

<היו"ר דוד רותם:>
אז מה אתה רוצה?

<אבי ליכט:>
להוריד את השלוש שנים. 

<רוני טלמור:>
בעצם לחזור לנוסח הכחול. 

<אבי ליכט:>
לחזור לנוסח הכחול. 

<תמי סלע:>
לחזור למה שהיה. זאת אומרת שלא מתעסקים - - - 

<היו"ר דוד רותם:>
בקיצור, המנכ"לים הקיימים ימשיכו - - -

<אבי ליכט:>
עד שהם מעדכנים את השכר שלהם. 

<רוני טלמור:>
לא רק עד שהם מתחלפים, אלא גם אם משנים להם את התנאים תוך כדי, זה מובא לאישור - - -

<אברהם מיכאלי:>
- - - מחדש את התנאים תוך כדי חוזה?

<אבי ליכט:>
הרבה פעמים אתה משנה תוך כדי חוזה. זה קורה. 

<היו"ר דוד רותם:>
להוסיף כן, להוריד לא. 

<אבי ליכט:>
להוריד, כנראה לא. 

<רוני טלמור:>
יש יושב-ראש דירקטוריון של בנק שהתמנה לפני בערך שנה, ועכשיו כתוב בעיתונים שכבר רוצים להעלות לו את השכר אחרי שנה. אז הוא בטח נמצא בטווח הקצר של השש שנים שדיברתי עליהן, על עדכון. 

<פרופ' יוסף גרוס:>
ש"אנטרופי" המליצה לאשר לו. 

<היו"ר דוד רותם:>
הרי מה שיקרה זה דבר מאוד פשוט, נאשר את החוק היום. עד שהוא יעבור שנייה ושלישית, ייקח קצת זמן.

<אבי ליכט:>
כן, ואז כולם יחתמו מהר. 

<היו"ר דוד רותם:>
בינתיים כולם יחתמו על עסקאות. מה אתה חושב? 

<רוני טלמור:>
לכן דובר על 30 יום מהתחילה, הכניסה לתוקף. 

<היו"ר דוד רותם:>
בסדר. זה מיום פרסומו. עד שהוא יתפרסם, זה צריך לעבור את המליאה. 

<אברהם מיכאלי:>
באוקטובר פלוס. 

<היו"ר דוד רותם:>
אוקטובר-נובמבר.

<ירון סבר:>
למה אתה לא חושב שכבר עושים את זה?

<היו"ר דוד רותם:>
אני בטוח שכבר עושים את זה. 

<ירון סבר:>
מה זה משנה? תמיד כשיש חוק חדש או איזושהי נקודה שיש תכנון לפניו - - -

<תמי סלע:>
אז כך הוא אומר, תוך שלוש שנים הם בכל זאת יצטרכו. 

<ירון סבר:>
דרך אגב, החיים מצביעים שתוך – אני לא יודע – חמש או שנים – אין חוזים For ever. מנכ"לים רוצים להשתפר וכולי. 

<נתי שילה:>
אני רציתי לגבי סעיף 11. העניין הזה של תנאי כהונה והעסקה של נושאי משרה, עד שיש מדיניות תגמול מאושרת, צריך להביא את זה – כל תפקיד כזה מתחלף מנהל שיווק או סמנכ"ל כספים – לאסיפה כללית, זה נראה לי מוגזם לגמרי. 

<היו"ר דוד רותם:>
העניין הוא רק שאם אני אחיל את החוק רק כשתהיה מדיניות תגמול, אז עוד 14 שנה נדבר. 

<ירון סבר:>
קבעת שמדיניות התגמול חייבת להיות לאורך תקופה. 

<נתי שילה:>
לא, יש גבול למתי אני צריך לעשות את זה. יש חצי שנה. 

<היו"ר דוד רותם:>
אז אתה מבין מה יקרה בששת החודשים האלה? 

<נתי שילה:>
מה יכול לקרות? מה, נחליף את הצוות של - - -

<היו"ר דוד רותם:>
אתם תחתמו את כל העסקאות החריגות האפשריות בעולם. 

<נתי שילה:>
לא, מדברים פה על נושאי משרה רגילים. 

<אבי ליכט:>
נרד משלוש השנים ונשאיר את זה כל - - -

<היו"ר דוד רותם:>
להוריד את שלוש השנים?

<אבי ליכט:>
כן. 

<היו"ר דוד רותם:>
אתה בטוח? 

<אבי ליכט:>
אני אף פעם לא בטוח בשום דבר, כבוד יו"ר הוועדה. 

<היו"ר דוד רותם:>
הבנתי. תורידי את שלוש השנים. 

<נתי שילה:>
אבי, לגבי נושאי משרה בתקופת הביניים. 

<אבי ליכט:>
די, אני – בואו נחזור - - -

<ירון סבר:>
רגע, זו שאלה חשובה. אתה פוסל את זה, אבל אתה עכשיו גורם – תראו, רבותי, חצי שנה זה נשמע הרבה, אבל החברות שעכשיו צריכות לשנות את כל דרך הפעולה שלהן, ומדיניות תגמול לפעמים דורשת גם משא ומתן עם ועדים, כי זה ישפיע על איך העובדים יראו את זה וכולי. שישה חודשים זה לא הרבה זמן, אלא אם כן יש להם את הפריווילגיה לעצור את כל העסקים ולהתעסק רק בזה. הם בעצם אומרים - - -

<אבי ליכט:>
מה אתה מציע?

<ירון סבר:>
אני מציע שאת חצי השנה הזאת נאריך. אבל לזה אתה לא תסכים. אז אני מציע לכל הפחות שבחצי השנה הזאת לא תשלח כל נושא משרה לאסיפה. אם אחרי חצי השנה הזאת החברה לא אימצה מדיניות, אז הכול זה מחוץ למדיניות והולכים לאספות כל הזמן. אבל תן את הזמן להיערך. אתה יודע מה? אתה גורם לחברה – ויש חברות שיש להן לפעמים הרבה נושאי משרה - - -

<אבי ליכט:>
כמה זמן צריך לדעתך בשביל לקבוע מדיניות?

<ירון סבר:>
תלוי בחברה. אני יכול להגיד לך שבבנק או בחברת ביטוח לנו לקח – אני מייצג את אחד הבנקים בנושא תגמול – למעלה משנה לקבוע מדיניות תגמול. למה? כי הביאו מומחים מחו"ל, כי היו דיונים עם ועדים ועם מומחים. היו 70 ישיבות של ועדת התגמול כדי להגיע למדיניות תגמול. זה לא דבר של מה בכך. זה תלוי בארגון. חברה קטנה, או חברת אחזקה, שיש לה שלושה-ארבעה נושאי משרה, אולי זה יותר פשוט. רבותי, זה שינוי ה-DNA של החברה. 

<אבי ליכט:>
שני דברים. אל"ף, עד שזה יעבור בקריאה שנייה ושלישית – חוץ מזה, אם מביאים את זה, והחוק נכנס לתוקף תוך 30 יום, ומביאים את האנשים הפרטניים בתקופת המעבר לאישור בהתאם למנגנון החוק,  לא אכפת לי – כדי לא ליצור עומס – להאריך קצת את התקופה לקביעת מדיניות. 

<ירון סבר:>
אבי, יש לי שאלה. 

<היו"ר דוד רותם:>
החוק לא ייכנס לתוקף לפני נובמבר-דצמבר. קח את זה בחשבון. 

<אבי ליכט:>
אני בונה על כינוסי הפגרה. 

<היו"ר דוד רותם:>
אתה יכול לבנות על מה שאתה רוצה, אני אומר לך - - -

<אברהם מיכאלי:>
אי-אפשר. אין לזה הסכמה וזה לא יהיה. 

<היו"ר דוד רותם:>
לא תהיה לך הסכמה. 

<אברהם מיכאלי:>
לא יהיו הסכמות. 

<היו"ר דוד רותם:>
עזוב, אתה בונה. בסדר, תבנה. 

<רוני טלמור:>
הרעיון הוא כזה, שבגלל שיש פה את הנושא של האישורים הפרטניים עד לקביעת המדיניות, שיוצרים גם תמריץ לאשר את המדיניות מהר, אפשר לתת קצת יותר זמן, מעבר לחצי השנה. 

<היו"ר דוד רותם:>
אין לי שום בעיה. רבותי, תגידו לי למתי אתם רוצים. 

<אבי ליכט:>
אנחנו ניתן תשעה חודשים. נשנה את זה לתשעה חודשים. 

<תמי סלע:>
אולי אפשר לקבוע שאם יש תנאי כהונה והעסקה שהם נמוכים ממשהו שאושר כבר, נגיד אושר מנכ"ל, ואז באים עם סמנכ"ל, שזה פחות – אני מציעה רעיון כדי להקל – אז זה לא יצטרך גם בתקופה הזו. 

<אבי ליכט:>
לא הבנתי את ההצעה. 

<תמי סלע:>
נגיד אישרו סמנכ"ל מסוים, ואז יש עוד סמנכ"ל עם תנאים זהים או מאוד דומים. לא - - - חשוב לבוא עם זה להצבעה. 

<אבי ליכט:>
לא, עזבי, סתם זה יסבך את זה. 

<ירון סבר:>
אבי, אני יכול לשאול שאלה? 

<אבי ליכט:>
אמרת שאני לא אסכים. 

<ירון סבר:>
האמת, הפתעת אותי. כל הכבוד. 

<אבי ליכט:>
אז תעזוב, חבל. 

<אברהם מיכאלי:>
אתה לא יודע כמה הוא הסכים. הוא הסכים לך לשנה עכשיו. 

<תמי סלע:>
לתשעה חודשים. 

<ירון סבר:>
אני אסביר לך מדוע. תרשו לי לתאר לכם את הסיטואציה שתקרה, תגידו לי אם זה נראה לכם סביר. מחר חברה – נכנס 30 יום וכולי, נגמר החוזה של סמנכ"ל מסוים. האם אתם מסכימים איתי שעד שהכול מאושר הוא לא יכול לקבל שכר? כלומר, אתה מכריח אותנו ללכת לאסיפה על כל סמנכ"ל. זה לוקח זמן, עוד לפני שקבעתי מדיניות, כי מדיניות לוקחת זמן. אני עושה דיונים בכל הוועדות השונות, אני מזמן אסיפה 35 יום וכולי, בינתיים הבן אדם לא יכול לקבל שכר חודשיים-שלושה. איך זה מסתדר עם דיני העבודה? 

<היו"ר דוד רותם:>
אנחנו יודעים שהחוק הזה לא ייכנס לתוקף לפני דצמבר. 

<ירון סבר:>
לא, אבל זה לא משנה. 

<היו"ר דוד רותם:>
עד דצמבר, תפתרו לכם את הבעיות. 

<ירון סבר:>
לא, ודאי שלא. כבודו, אם יש לי סמנכ"ל שהחוזה שלו מסתיים במקרה במרץ בשנה הבאה - - -

<אבי ליכט:>
בסדר. אם החוזה שלו מסתיים, אז אני מוכן שהוא יוארך עד שתהיה מדיניות. זה בסדר מבחינתך? 

<ירון סבר:>
מצוין. 

<רוני טלמור:>
בלי שינוי. 

<תמי סלע:>
הארכה בלי שינוי, בלי שזה מגיע לאסיפה.

<נתי שילה:>
ומישהו חדש?

<רוני טלמור:>
זה לא. זה תביאו את האישור. מישהו חדש זה חדש. הנקודה שעלתה פה זו בעיה של - - -

<היו"ר דוד רותם:>
יש סעיף אחד שאתה חייב לי עוד תשובה עליו. זה הנושא של תקרות הרכיבים. אנחנו נאשר את החוק, ואתה תביא לנו את התחשיב, למעט הסעיף הזה. אנחנו מאשרים את החוק למעט הסעיף הזה. אתה תביא לנו את התחשיב עד לישיבה הבאה. 

<אברהם מיכאלי:>
לא את התחשיב, את דרך - - -

<היו"ר דוד רותם:>
את הדרך שבה עושים את זה. אני אעשה עוד ישיבה. 

<אבי ליכט:>
ל-7 באוגוסט נקבעה ישיבה. אתה מאשר את זה בלי זה עכשיו? 

<היו"ר דוד רותם:>
כן. 

<נתי שילה:>
זה מפוצל? 

<היו"ר דוד רותם:>
זה לא מפוצל. אני מאשר את הכול ומבקש רוויזיה. זה אותו דבר. 

<אבי ליכט:>
אני רק מבקש, שיהיה ברור, התקרה לרכיבים משתנים – הוויכוח פה היה רק על רכיבים משתנים הוניים, רק על האופציה. אם יהיה לי משהו, אני אביא לך. ואם לא, יכול להיות שאני אשאר פשוט רק עם הוניים. תהיה תקרה לרכיבים משתנים לא הוניים. זה הכול.

<היו"ר דוד רותם:>
אני לא בטוח שאני אסכים לזה. 

<אבי ליכט:>
בסדר. זכותך. מאה אחוז. תודה. 

<היו"ר דוד רותם:>
תודה רבה לכם רבותי. 

<אברהם מיכאלי:>
לא הצבעת. 

<היו"ר דוד רותם:>
מי בעד? 

הצבעה

בעד אישור הצעת החוק – פה אחד

נגד – אין 

נמנעים – אין 

אושר. 

<היו"ר דוד רותם:>
פה אחד. 

<הישיבה ננעלה בשעה 14:30.>
